Hoarafushi airport ah beynun vaa bin hikkan fashaifi | Mihaaru\nބިން ހިއްކަން ނިންމާފައިވާ މާފިނޮޅު: އެ ރަށަކީ ހޯރަފުށީ ކައިރީގައި އޮންނަ ރަށެއް\nހޯރަފުށީ އެއާޕޯޓް އެޅުމަށް ބޭނުންވާ ބިން ހިއްކަން ފަށައިފި\n20 ޖުލައި 2018 - 22:10 23 comments\nބިން ހިއްކުމުގެ މަސައްކަތް ކުރަނީ އެމްޓީސީސީންނެވެ. އެ ރަސްމިއްޔާތުގައި ވާހަކަ ދައްކަވަމުން އެމްޓީސީސީގެ ސީއީއޯ އިބްރާހިމް ޒިޔަތު ވިދާޅުވީ 1.2 ކިލޯ މީޓަރުގެ ރަންވޭއަކާ އެކު ހަދާ އެއާޕޯޓަށް ބޭނުންވާ ބިން ހިއްކުމުގެ މަސައްކަތް ނިންމަން ޖެހެނީ 203 ދުވަހުން ކަމަށް ވިޔަސް، އޭގެކުރިން އެ މަސައްކަތް ނިންމާލެވޭނެ ކަމަށެވެ. އަދި މާފިނޮޅުގެ ބިން ހިއްކުމާ ބެހޭ އެންވަޔަރްމެންޓަލް އިމްޕެކްޓް އެސެސްމަންޓް (އީއައިއޭ) ލިބިފައިވާ ކަމަށް ވެސް ޒިޔަތު ވިދާޅުވި އެވެ.\nމި ސަރުކާރުން އެމްޓީސީސީގެ ކުރިއެރުމަށް ބޮޑު އިސްކަމެއް ދޭކަން ފާހަގަކުރައްވައި، ޒިޔަތު ވިދާޅުވީ ވޭތުވެދިޔަ 10 އަހަރުގެ ތެރޭގައި އެމްޓީސީސީއަށް ބިން ނުހިއްކޭ މިންވަރަށް އެ ކުންފުނިން މިހާރު ބިން ހިއްކާފައިވާ ކަމަށެވެ. އެ ކުންފުނީގެ ޚިދުމަތް އެހާ އަވަސްވި އެންމެ ބޮޑު ސަބަބަކީ މިދިޔަ އަހަރު އެ ކުންފުނިން ހޯދި މަހާ ޖައްރާފު ކަމަށް ޒިޔަތު ވިދާޅުވި އެވެ. އެކަމުގެ ސަބަބުން އެ ކުންފުންޏަކީ އެއްފަހަރާ ތިން އެއާޕޯޓްގެ މަސައްކަތް ކުރެވޭނެ ގާބިލް ކުންފުންޏަކަށް ވެފައިވާ ކަމަށް ވެސް އޭނާ ވިދާޅުވި އެވެ.\nގާތްގަނޑަކަށް 64 މިލިއަން ރުފިޔާ ހޭދަވާނެ ކަމަށް ލަފާ ކުރެވޭ މަޝްރޫއުގެ ދަށުން 16 ހެކްޓަރުގެ ބިން އެމްޓީސީސީން ހިއްކާނެ އެވެ. މީގެކުރިން ހދ. ކުޅުދުއްފުށީ އެއާޕޯޓަށް ބޭނުންވާ ބިން ހިއްކީ ވެސް އެމްޓީސީސީންނެވެ.\nހޯރަފުށީ ފަޅުގައި އެއާޕޯޓް އަޅާތީ ފާޑުކިޔަނީ\nހޯރަފުށީ އެއާޕޯޓުގެ މަސައްކަތް އެމްޓީސީސީ އަށް


SunOnline: BREAKING: Kudahuvadhoo gai moodhah eri ulhunu kujjaku genbigen maruvejje\nކުޑަހުވަދޫގައި މޫދަށް އެރިއުޅުނު ކުއްޖަކު ގެނބިގެން މަރުވެއްޖެ\nމުހައްމަދު ސިމާއު 29 Mar 2018, 16:01\nދ. ކުޑަހުވަދޫ -- ފޮޓޯ: އެމްއާރްޑީސީ\nދ. ކުޑަހުވަދޫގައި މޫދަށް އެރިއުޅުނު ޑައުންސިންޑްރަމް ހުންނަ ކުއްޖަކު ގެނބިގެން މަރުވެއްޖެ އެވެ.\nގެނބިގެން މަރުވެފައި ވަނީ އެ ރަށު ސަމަންދަރު، އަހުމަދު އަފްސަން، 17 އަހަރެވެ. އޭނާއަކީ ޑައުންސިންޑަރަމް ހުންނަ ކުއްޖެއްކަން ކައުންސިލާއި އާއިލާ އިން ވެސް ވަނީ ކަށަވަރު ކޮށްދީފަ އެވެ.\nކުޑަހުވަދޫ ކައުންސިލްގެ ނައިބް ރައީސް އަލީ ސައުދީ މިއަދު 'ސަން' އަށް ވިދާޅުވީ، ރަށު ހުޅަނގު ފަރާތު މޫދުން އަފްސަން ފެނުނީ، މިއަދުގެ 11:30 އެހާކަންހާ އިރު އޭނާ ގެއްލިގެން އާއިލާ އިން ރިޕޯޓް ކުރުމުން ހޯދަމުންދަނިކޮށް ކަމަށެވެ.\nއަދި އޭނާ ފެނުނީ ހޯދަމުންދަނިކޮށް އޭގެ ބައިގަޑި އިރެއްހާ އިރު ފަހުން، ގާތްގަނޑަކަށް ރަށްކައިރީ ފެންމަތީގައި އޮއްވާ ކަމަށް ވެސް ކައުންސިލުން ބުންޏެވެ.\nސަން އާ ވާހަކަ ދައްކަމުން އަފްސަންގެ އާއިލާ މެމްބަރަކު ބުނީ، އޭނާއަކީ މީގެ ކުރީން ވެސް މޫދަށް އެރި އުޅޭ ކުއްޖެއް ކަމަށާއި ނަމަވެސް ގިނައިން ގޮސް އުޅޭނީ ކޮންމެ ވެސް މީހަކާ އެކުގައި ކަމަށެވެ.\n"މިއަދު ވެސް ހޭލައިގެން ކިރު ތަށި ބޮއެގެން ގެއިން ދިޔައީ. ދެން ހަބަރެއް ނުވެގެން އޭގެ ބައިގަޑި އިރު ވެސް ނުވަނީސް ހޯދަން ފަށައިފިން. ދެން ފުލުހުންނަށް ވެސް ހުށަހަޅައިގެން ރަށު ކައުންސިލުން އަޑުގަދަ ބޭނުން ކޮށްގެން ވެސް ހޯދިން،" މަރުވި ކުއްޖާގެ އާއިލާ މެމްބަރަކު ބުންޏެވެ.\nއޭނާ ބުނީ، އަފްސަން މަރުވީ މޫދަށް އެރިއުޅުމުގެ ތެރޭގައި ގެނބިގެން ކަމަށް ގަބޫލު ކުރެވޭ ކަމަށާއި އަދި އޭނާ މޫދުން ނަގައިގެން ހޮސްޕިޓަލަށް ގެންދިޔަ އިރު ވެސް މަރުވެފައި އޮތް ކަމަށް ހޮސްޕިޓަލުން ބުނި ކަމަށެވެ.


Mexico ge Raees kamah Lopez Obrador\nމެކްސިކޯގެ ރައީސްކަމަށް ލޯޕޭޒް އޯބްރަޑޯ\nމެކްސިކޯގެ އައު ރައީސް ލޯޕޭޒް އޯބްރަޑޯ. -- ފޮޓޯ: އޭއެފްޕީ\nމެކްސިކޯގައި މިހާރު ކުރިއަށްދާ ރިޔާސީ އިންތިހާބު ކުރީގެ މޭޔަރު އޮންޑްރޭސް މެނުއެލް ލޯޕޭޒް އޯބްރަޑޯ ބޮޑު އަގުލަބިއްޔަތަކުން ކާމިޔާބު ކުރައްވައިފި އެވެ.\nބޮޑެތި ހަމަނުޖެހުންތަކެއްގެ ތެރެއިން ކުރިއަށްދިޔަ ތާރީހީ އިންތިހާބުގެ ވަގުތީ ނަތީޖާތައް ދައްކާ ގޮތުން، ރިޔާސީ އިންތިހާބުގައި ތިން ވަނަ ފަހަރަށް ވާދަ ކުރައްވާ އޯބްރަޑޯ އަށް 53 ޕަސަންޓް ވޯޓު ވަނީ ލިބިފަ އެވެ. އޭނާ އާއި އެންމެ ގާތުން ވާދަ ކުރެއްވި ދެ ކެންޑިޑޭޓުން މިހާރު ވަނީ ރަސްމީކޮށް ބަލި ގަބޫލުކުރައްވާފަ އެވެ.\nމިހާރު ވެރިކަންކުރާ އިންސްޓިޓިއުޝަނަލް ރިވަލިއުޝަނަރީ ޕާޓީ (ޕީއާރުއައި) އަށް މެކްސިކޯގައި މިހާތަނަށް ބޮޑު ތާއީދެއް އޮތްނަމަވެސް، އެ ޕާޓީގެ ކެންޑިޑޭޓު ހޯޒޭ އެންޓޯނިއޯ މިއާދޭ އަށް ލިބިވަޑައިގަތީ ތިން ވަނަ އެވެ. މިހާރުގެ ރައީސް އެންރީކޭ ޕެންޏާ ނިއޭޓޯގެ ސަރުކާރުގައި ކޮރަޕްޝަން އިންތިހާއަށް ބޮޑުވެ، އިގްތިސޯދު ހީނަރުވަމުން ދިޔުމާއި ގުޅިގެން ވެރިކަން ކުރާ ޕާޓީގެ ތާއީދު ވަނީ ވަރަށް ބޮޑަށް ދަށަށް ގޮސްފަ އެވެ. މެކްސިކޯގެ ރައީސަކަށް ކަނޑައެޅިފައިވަނީ ހަ އަހަރުގެ އެންމެ ދައުރެއް ކަމުން، ޕީއާރުއައިގެ ކެންޑިޓޭޓުކަން ލިބިވަޑައިގަތީ ކުރީގެ ޓްރޭޑް މިނިސްޓަރު މިއާދޭ އަށެވެ.\nދެވަނަ އަށް އެންމެ ގިނަ ވޯޓު ލިބިވަޑައިގެންނެވި ރިކާޑޯ އަނާޔާ ވަނީ އޯބްރަޑޯ އަށް ހޫނު މަރުހަބާއެއް ވިދާޅުވެފަ އެވެ.\nއިންތިހާބު ކާމިޔާބު ކުރެއްވުމަށްފަހު އޯބްރަޑޯ ވަނީ ކޮރަޕްޝަން ނައްތާލުމާއި، މުސާރަ އާއި ޕެންޝަން ބޮޑު ކުރުމަށް އިސްކަމެއް ދެއްވާނެ ކަމަށް ވިދާޅުވެފަ އެވެ. އަދި މީގެ ކުރިން އަވަށްޓެރި އެމެރިކާއަށް ވަރަށް ބޮޑަށް ފާޑުވިދާޅުވި ނަމަވެސް، އޯބްރަޑޯ ވަނީ އެމެރިކާ އާއި އޮންނަ ގުޅުން ރަހުމަތްތެރި، ގާތް ގުޅުމަކަށް ހައްދަވާނެކަމަށް ވެސް ވައުދުވެ ވަޑައިގެންފަ އެވެ.\nއެމެރިކާގެ ރައީސްކަމަށް ޑްނަލްޑް ޓްރަމްޕް ވަޑައިގެންނެވި ފަހުން، މައިގްރޭޝަނާއި ވިޔަފާރީގެ މައްސަލާގައި ދެ ގައުމުގެ ގުޅުން ވަނީ ވަރަށް ބޮޑުތަން ހީނަރުވެފަ އެވެ.\nމި އިންތިހާބާއި ދިމާކޮށް ހިނގި ހަމަނުޖެހުންތަކުގައި 130 އަށް ވުރެ ގިނަ ސިޔާސީ ކެންޑިޑޭޓުންނާއި ޕާޓީތަކުގެ މުވައްޒަފުން ވަނީ މަރާލާފަ އެވެ. ރައީސެއްގެ އިތުރުން، 128 ސެނެޓަރުންނާއި، 500 މީހުން ކޮންގްރެސް އަށް އިންތިހާބު ކުރުމަށް މެކްސިކޯގައި ވަނީ ވޯޓުލާފަ އެވެ. ވޯޓުލުމުގެ ހައްގު 88 މިލިއަން މީހުންނަށް ލިބިފައިވާއިރު، ވޯޓުލާން ނުކުތީ 60 ޕަސަންޓުގައި ކަމަށް އިލެކްޝަން އޮފިޝަލުން ވަނީ އަންދާޒާކޮށްފަ އެވެ.


ރުޤްޔާ ޝަރުޢިއްޔާ ނުވަތަ ޝަރުޢީ ފަންޑިތަ – heyobas\nފުރަތަމަ ސަފްހާ ރުޤްޔާ ޝަރުޢިއްޔާ ނުވަތަ ޝަރުޢީ ފަންޑިތަ\nފަންޑިތައޭ ކިޔައިގެން ދިވެހިންގެތެރޭގައި ޢާއްމުވެފައި މިވަނީ ވަބާއެކޭ ބުންޔަސް ދޮގަކަށް ނުވާނެއެ. ދިވެހިބަހުގައި ފަންޑިތައޭ ބުނުމުން މާނައަކީ ލިޔާ ތަށިތަވީދު، ކިޔަވާ ކިޔަވެލި ނުވަތަ އެކި އެކި ކަންކަމަށް ކުރާ މިބާވަތުގެ ކަންކަމެވެ. އެހެންކަމުން މާނައަކީ ކާބަފައި ޒަމާނުއްސުރެ ހަދަމުން އައި އިސްތިރި ވަރިތޮޅި އާއި އެހެނިހެން ސިޙުރުވެސް އެމާނައިގެ ތެރޭގައި ހިމެނޭކަމެވެ. ފަންޑިތަ މާނަކުރެވިފައިވަނީ އޭގައި ޝިރުކުވެސް ހިމެނޭގޮތަށެވެ. ޒަމާނުއްސުރެ އެކަން ދިވެހީންގެތެރޭގައި ޢާއްމުވެފައި ވަނީވެސް އެމާނައާއި އެއްގޮތަށެވެ. ސަބަބެއްނެތިއެއްވެސް ނޫނެވެ. ކަމުގެ ޙަޤީޤަތް ނޭނގޭތީއެވެ. ސިޙުރަކީ ކޮބައިކަމާއި އެބާވަތުގެ ކަންތަކުގައި ހިމެނޭ ޙަރާމް ކަންތައްތަކާއި ޙަލާލު ކަންތައްތައް އެނގިފައި ނެތީމައެވެ. މިހެންގޮސް މިހާރު މިވަނީ މުޅިމުޖުތަމަޢު މިކަމުގެ ތެރޭގައި ފަސާދަވެ ޝިރުކުގެ ތެރެއަށް ގެނބި މިކަމުގެ ސަބަބުން މުޞީބާތްތައް ޢާއްމުވެފައެވެ. ކަމުގެ ޒިއްމާ ޢިލްމުވެރިން އުފުލަން ޖެހޭނެކަމާއިމެދު އަޅުގަނޑަކަށް ޝައްކެއްނެތެވެ. ސަބަބަކީ ދީނުގެ ކުދި ކުދި ކަންކަމާ ބަހުސްކޮށް ބޮޑަތި ޚިޔާލުތަފާތުވުންތަކުގެތެރޭގައި ޢިލްމުވެރިން ބަހުސް ކުރައްވާއިރު އެއަށްވުރެ ބޮޑު މުހިއްމު މަޢުޟޫޢު ދޫކޮށްލާފައިވާތީއެވެ. ދީނުގެ އަޅުކަމެއްކުރާނެ ގޮތަކާއިމެދު ވާހަކަ ދެއްކުމުގެ ކުރިން ދީނުގައި ހުރެވޭ ގޮތާއި ދީނުން ބޭރުވާ ގޮތާއި، ތައުޙީދާއި ޝިރުކު މިއީ ކޯޗެއްކަން އެނގުން މާމުހިއްމުކަން ބޮޑެވެ.\nސަބަބަކީ އަޅުކަމެއްކުރެވޭނީވެސް އިސްލާމް ދީނުގައި ހުރެގެނެވެ. ދީނުންބޭރުވެ ހުރެގެން ދީނުގައި އޮންނަ އަޅުކަމެއް ކުރުމަކުން ވާނެ އެއްވެސް ފައިދާއެއް ނެތެވެ. މުޞީބާތްތައް ޖެހުމުގެ އެއްމެ ބޮޑު އަސްލަކީ ޝިރުކެވެ. ޝިރުކަށް އެއްމެ ފަސޭހައިން މީހާ ވެއްޓިގެން ދަނީ ސިޙުރުގެތެރެއިންނޭ ބުނުން ދޮގަކަށް ވޭބާވައެވެ. ޝައިޠާނާގެ ވަސްވާހަށް ހެއްލި ޝައިޠާނާއާއި އެއްބައިވެ އެބައިމީހުނާއި ވާގިވެރިވެގެން ސިޙުރުވެރިން ސިޙުރުހަދައެވެ. މިކަމުގައި ރާއްޖެ ފަސާދަވެފައިވާއިރު ޢިލްމުވެރިން އެދެވޭ ގޮތުގައި މިވާހަކަތަށް ދައްކާ އޮޅުންފިލުވައިދީފައެއް ނުވެއެވެ. ހައްތާވެސް ދައްކަމުން ގެންގޮސްފައިވަނީ ކުދި މަޢުލޫތަކުގެ ޚިޔާލުތަފާތުވުން ބޮޑު ވާހަކަތަކެވެ. އެހެނަސް އެވެސް ހަމަ މުހިއްމު ވާހަކަތަކެވެ.\nރުޤުޔާ އަކީ ކޮބައި ހެއްޔެވެ؟\nޢަރަބި ބަހުގައި ރުޤުޔާ އޭ ބުނުމުން މާނަކުރެވެނީ ދިވެހި ބަހުގައި ފަންޑިތަ މިބަސް އައިސްފާވާގޮތަށެވެ. އެހުރިހާ މާނައެއްވެސް ހިމެނިގެނެވެ. އޭގެ ތަފްޞީލު މިއަދު ކޮންމެ ދިވެއްސަކަށްމެ އެނގެން އެބަޖެހެއެވެ. ސަލާމަތުން ދީނުގައި ސާބިތުވެ ތިބުމަށްޓަކައެވެ.\nމިގޮތުން މައިގަނޑު ގޮތެއްގައި ރުޤުޔާ މާނަކުރާނަމަ ކުރެވޭނީ އެއީ ބައްޔެއް ރަނގަޅުކުރުމަށް ނުވަތަ މުޞީބާތެއް ޖެހިފައިވާ މީހަކު މުސީބާތުން ސަލާމަތް ކުރުމަށް ނުވަތަ ވަކި ކަމެއް ޙާޞިލް ވުމަށްޓަކައި ކިޔެވޭ ކިޔެވުން ނުވަތަ ކުރާ އެފަދަ ކަންތައްތަކެވެ. މިމާނައިގައި ބަލާނަމަ ރުޤުޔާގެތެރޭގައި ސިޙުރުވެސް ހިމެނެއެވެ. ރުޤުޔާ ބެހިގެންވާ ބައިތަކަށް ބަލައިލާއިރު ރުޤުޔާ އަކީ:\n1- ރުޤުޔާ ޝަރުޢިއްޔާ (ޝަރުޢީ ފަންޑިތަ) : ﷲ ގެ ކަލާމްފުޅާއި(ޤުރުއާން) ﷲ ގެ އިސްމުފުޅުތަކާއި ސިފަފުޅުތައް ބޭނުންކޮށްގެން ޙަރާމްކަމެއް އެކުނުލެވޭ ގޮތަށް ޝިރުކުނެތި ކުރާ ރުޤުޔާ. އަދި ރަސޫލާގެ ޙަދީޘްފުޅުތަކުންވާރިދުވެފައިވާ ދުޢާތަކާއި ބަސްފުޅުތައް ބޭނުންކޮށްގެން ޝިރުކުނުވާގޮތަށް ކުރާ ރުޤުޔާ. މިފަދަ ރުޤުޔާ ތަކަކީ ހުއްދަ އަދި ސުއްނަތުން ސާބިތުވާ ކުރުން އެދެވިގެންވާ ރުޤުޔާއެވެ.\n2- ރުޤުޔާ ޝިރުކިއްޔާ (ޝިރުކު ހިމެނޭ ފަންޑިތަ) : ޖިންނި ޝައިޠާނުންގެ ކިބައިން ވާގި އެދިގެން ކިޔެވޭ ކިޔަވެލިތަކާއި،ފާލުބެލުމާއި، އަތްބެލުމާއި، އެއްވެސް މާނައެއް ދޭހަނުވާފަދަ ގޮވެލިތަކާއި، ބަނދިތަކާއި، އަކަޖެހުމާއި، މިފަދަ ހުއްދަނޫން ކަންކަމަށް އަރައިގަނެ ޤުރުއާނާއި ޝައިޠާނީ ތަކެއްޗާއި ކަންތައްތައް މަސްހުނިކޮށްގެން ކުރާ ރުޤުޔާތައް. މިފަދަ ރުޤުޔާ ތަކަކީ ދީނުން ބޭރުވާ އަދި ސިޙުރާއި ޝިރުކުގެތެރެއިންވާ ޙަރާމް ރުޤުޔާތަކެވެ.\n3- ސިޙުރު: ބައެއްމީހުން ބަލިރަނގަޅުކުރުމުގައި ނުވަތަ އެހެންވެސް ބޭނުންތަކަށް ސިޙުރު ހަދައެވެ. ސީދާ ޝައިޠާނުން މެދުވެރިކޮށް ނުވަތަ ސިޙުރެއް ޖެހިފައިވާ މީހާއަށް ފާލުބަލާ ރަމަލުޖަހާ ކަންތައް ކުރުމަށްފަހު ސިޙުރުން ސިޙުރު ބާޠިލުކުރެއެވެ. މިއީވެސް ޙަރާމް ވެގެންވާ ކުފުރުގެ ޢަމަލެކެވެ. ސިޙުރު ހަދަނީ ޢާއްމުކޮށް މީހުނަށް ގެއްލުން ދިނުމަށްޓަކައެވެ. މަކަރު ހަދާ، މީހުނަށް އޮޅޫވާލައި، ލޯމައްޗަށް ދަޅަދެއްކުން (ޖާދޫ ހެދުން) ވެސް ހިމެނެނީ މިބައިގެ ތެރޭގައެވެ.\n4- ސުއްނަތުން ސާބިތުނުވާ އެހެން ނަމަވެސް އަމިއްލައަށް ހަދާ ރުޤުޔާތައް: މިފަދަ ރުޤުޔާތަކަކީ އޭގައި ޝިރުކު އެކުލެވިގެން ނުވާނަމަ، އަދި ޙަރާމް ކަމަކަށް އަރައި ނުގަނެ ކުރާ ރުޤުޔާއެއްނަމަ ހުއްދަ އެއްޗެކެވެ. މިވައްތަރުވެސް ހިމެނިގެން ވަނީ ރުޤުޔާ ޝަރުޢިއްޔާ (ޝަރުޢީ ފަންޑިތަ ނުވަތަ ހުއްދަ ފަންޑިތަ) ގެތެރޭގައެވެ.\nމިތަފްޞީލް ތަކަށް ބަލާނަމަ، އޭގައި ޝިރުކު ނުހިމެނޭ ނަމަ އަދި ޙަރާމް ކަމެއް އެކުލެވިގެން ނުވާނަމަ އެރުޤުޔާއެއް ހުއްދައެވެ. ނަމަވެސް ބައެއް މީހުން މިފުޅާ ދާއިރާ ހަނިކޮށްލާފަދަ ގޮތަކަށް ވާހަކަދައްކާކަން ފާހަގަކުރެވެއެވެ. މީގެ ސަބަބުން ސިޙުރުފަދަ ބަލިތައް ޖެހުމުން ހަދާނެގޮތް ހުސްވެ އެންމެފަހުން ދަނީ ފާލުބަލާމީހެއް ކައިރިއަށް ނުވަތަ ނޭނގިނަމަވެސް ސިޙުރުވެރިއެއް ކައިރިއަށެވެ. ނޭނގި ޝިރުކުގެތެރެއަށް ގެނބިގެންދަނީއެވެ.\nލިޔުނީ: އައްރާޤީ އަޖްނާދު ޢަލީ


ގުޅިފައިވާ އިއްތިހާދުން ރ. ދުވާފަރުގައި ބޭއްވި ޖަލްސާ\nގުޅިފައިވާ އިއްތިހާދުގެ ރިޔާސީ އިންތިހާބް ކެމްޕޭންގެ ތެރެއިން ރ. ދުވާފަރުގައި ބޭއްވި ޖަލްސާ - މި ޖަލްސާގައި ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާހިމް މުހައްމަދު ސޯލިހު ވަނީ ބައިވެރިވެ ވަޑައިގެންފައެވެ.\nއޯގަސްޓް 24، 2018: ގުޅިފައިވާ އިއްތިހާދުގެ ރިޔާސީ އިންތިހާބް ކެމްޕޭންގެ ތެރެއިން ރ. ދުވާފަރުގައި ބޭއްވި ޖަލްސާ - މި ޖަލްސާގައި ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާހިމް މުހައްމަދު ސޯލިހު ވަނީ ބައިވެރިވެ ވަޑައިގެންފައި.\nއޯގަސްޓް 24، 2018: ގުޅިފައިވާ އިއްތިހާދުން ރ. ދުވާފަރުގައި ބޭއްވި ޖަލްސާގަ ޕީޕީއެމްއަށް ނިސްބަތްވާ ދުވާފަރު ކައުންސިލްގެ ރައީސް އިބްރާހިމް ނަސީރު އެމްޑީޕީއަށް ސޮއިކުރުމަށްފަހު.\nއޯގަސްޓް 24، 2018: ގުޅިފައިވާ އިއްތިހާދުން ރ. ދުވާފަރުގައި ބޭއްވި ޖަލްސާގައި ރިޔާސީ ކެނޑިޑޭޓް އިބްރާހިމް މުހައްމަދު ސޯލިހު ވާހަކަފުޅު ދައްކަވަނީ.\nއޯގަސްޓް 24، 2018: ގުޅިފައިވާ އިއްތިހާދުން ރ. ދުވާފަރުގައި ބޭއްވި ޖަލްސާގައި އެމްޑީޕީގެ ޗެއާޕާސަން ހަސަން ލަތީފް ވާހަކަފުޅު ދައްކަވަނީ.\nއޯގަސްޓް 24، 2018: ގުޅިފައިވާ އިއްތިހާދުން ރ. ދުވާފަރުގައި ބޭއްވި ޖަލްސާގައި ތިމަރަފުށީ ދާއިރާގެ މަޖިލިސް މެމްބަރު މުހައްމަދު މުސްތަފާ ވާހަކަފުޅު ދައްކަވަނީ.\nއޯގަސްޓް 24، 2018: ގުޅިފައިވާ އިއްތިހާދުން ރ. ދުވާފަރުގައި ބޭއްވި ޖަލްސާގައި މަޑުއްވަރީ ދާއިރާގެ ރައީސް މޫސާ އަލި މަނިކު ވާހަކަފުޅު ދައްކަވަނީ.\nއޯގަސްޓް 24، 2018: ގުޅިފައިވާ އިއްތިހާދުން ރ. ދުވާފަރުގައި ބޭއްވި ޖަލްސާގައި އިނގުރައިދޫ ދާއިރާގެ ރައީސް ހަސަން އަހްމަދު ވާހަކަފުޅު ދައްކަވަނީ.\nއޯގަސްޓް 24، 2018: ގުޅިފައިވާ އިއްތިހާދުން ރ. ދުވާފަރު ބޭއްވި ޖަލްސާއަށްފަހު ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާޙިމް މުހައްމަދު ސޯލިހު، ސަޕޯޓަރުންނާއި ސަލާމް ކުރަށްވަނީ.\nއޯގަސްޓް 24، 2018: ގުޅިފައިވާ އިއްތިހާދުން ރ. ދުވާފަރު ބޭއްވި ޖަލްސާއަށްފަހު ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާޙިމް މުހައްމަދު ސޯލިހު، ސަޕޯޓަރަކާއިއެކު ފޮޓޯއަކަށް ހުއްޓިވަޑައިގެން.\nއޯގަސްޓް 24، 2018: ގުޅިފައިވާ އިއްތިހާދުން ރ.ދުވާފަރު ބޭއްވި ޖަލްސާއަށްފަހު ގުޅިފައިވާ އިއްތިހާދުގެ ރިޔާސީ ކެނޑިޑޭޓް އިބްރާޙިމް މުހައްމަދު ސޯލިހު، ސަޕޯޓަރަކާއިއެކު ފޮޓޯއަކަށް ހުއްޓިވަޑައިގެން.


Masuooliyyath ufulun: Islam dheenuge furihama engumeh | Mihaaru\nމުސްލިމުންގެ ބަޔަކު އީދު ނަމާދުގައި: ވަކި މަސްއޫލިއްޔަތުތަކެއް އެކަން އަދާކުރެވޭނެ ގާބިލް މީހުންނަށް ދޭން އިސްމާލް ދީން ބާރުއަޅައި\nމަސްއޫލިއްޔަތު އުފުލުން: އިސްލާމް ދީނުގެ ފުރިހަމަ އެންގުމެއް\n04 ޖެނުއަރީ 2019 - 15:10\nއިސްލާމީ މުޖުތަމައަކީ ފުރިހަމަ ޝާމިލު މުޖުތަމައެއްގެ ގޮތުގައި ވުމަށްޓަކައި އެ މުޖުތަމައުގެ ކޮންމެ މީހަކު ވެސް އެމީހަކު އަދާ ކުރަން ޖެހޭ މަސްއޫލިއްޔަތެއް އޭގެ އެންމެ ފުރިހަމަ ގޮތުގައި އަދާކުރަން ޖެހެ އެވެ. ކީރިތި ރަސޫލާ، ޞައްލަﷲ ޢަލައިހި ވަސައްލަމް، ހަދީސް ކުރައްވާފައި ވަނީ "ތިޔަބައި މީހުން ކުރެ ކޮންމެ މީހަކީ ވެސް (ކޮންމެވެސް ބައެއްގެ ނުވަތަ ކަމެއްގެ) ބެލެހެއްޓުންތެރި (ރާޢީ) އެކެވެ. އަދި އެމީހަކު ބަލަހައްޓަން ޖެހިފައިވާ ބަޔަކާ ނުވަތަ ކަމަކާ މެދު މަސްއޫލުވާން ޖެހޭނެ މީހެކެވެ." އެހެންކަމުން އިސްލާމް ދީން މި އަޚްލާގަށް ބާރުއަޅާ މިންވަރާއި މިކަމުގެ މަންފާ އާއި މި ކަމަށް މީހާ އާދަވުމަށް ކަންކުރަން ޖެހޭ ގޮތްތަކަށް ނަޒަރު ހިންގާލަން ޖެހެ އެވެ.\nމަސްއޫލިއްޔަތު އުފުލުމުގެ ސިފަ މުސްލިމުންގެ ކިބައިގައި އަށަގެންނެވުމަށް ކީރިތި ރަސޫލާ ދެއްވި އިރުޝާދުގައި އެންމެ ފުރަތަމަ އެކަލޭގެފާނު ބަޔާން ކުރައްވާފައި އެ ވަނީ ވަކި މީހަކު ނުވަތަ ވަކި ބަޔަކު ހާއްސަ ނުކުރައްވައި އާންމުކޮށް އެންމެން ޝާމިލުވާ ގޮތަށެވެ. އެހެންކަމުން އޭގައި ވެރިންނާއި ރައްޔިތުން، ހާކިމުންނާއި މަހްކޫމުން، އަންހެނުންނާއި ފިރިހެނުން، ސާހިބުންނާއި އަޅުން މިހެން ގޮސް މުޅި މުޖުތަމައުގެ އެންމެން ޝާމިލުވާނެ އެވެ. ވީމާ ދީނީ ގޮތުން ނުވަތަ ދުނިޔަވީ ގޮތުން ވެސް އެއްވެސް ކަމެއް ބަލަހައްޓަން ޖެހިއްޖެ ކޮންމެ މީހަކީ ރާޢީއެކެވެ. އަދި އެމީހެއްގެ މަސްއޫލިއްޔަތުގެ ދަށުގައިވާ ކަމެއް އަދުލުވެރިކަމާއި އަމާނާތްތެރިކަމާ އެކު ހުރިހާ ފަރާތަކަށް އެންމެ މަސްލަހަތު ހުރި ގޮތުގައި ކުރުން ލާޒިމުވާނެ ކަން ހަދީސްގެ މި ފުރަތަމަ ބައިން އެކަނި ވެސް އެނގެ އެވެ. ނަމަވެސް މި ޝާމިލު އަމުރާ ވިދިގެން ޚާއްޞަ އަމުރެއްގެ ގޮތުގައި އާއިލާ އަށް އަމުރު އައިސްފައި ވެއެވެ. މީގެ ހިކުމަތަކީ މަސްއޫލިއްޔަތު އުފުލުމުގެ ތަމްރީނު ހޯދަން އެންމެ އެކަށޭނަ މާހައުލަކީ އާއިލާ ކަމަށް ވުން އެކަށީގެންވެ އެވެ.\nއާއިލާގައި މަންމަ އާއި ބައްޕަ އާއި އަނބިމީހާ އާއި ފިރިމީހާ އާއި ދަރި އާއި ބޭބެ ނުވަތަ ދައްތަ އާއި ކޮއްކޮ އާއި ހާދިމާއި ސާހިބު ހިމެނެ އެވެ. ކޮންމެ މުޖުތަމައެއް ވެސް އެކުލެވެނީ މިފަދަ އާއިލާތަކަކުންނެވެ. މުޖުތަމައުގެ ކޮންމެ ފަރުދަކީ ވެސް މިފަދަ އާއިލާއަކަށް އުފަންވެ އެތަނުގައި ދިރިއުޅެ އެތަނުގެ އަހުލާގުން އަހުލާގު ދަސްކޮށް އެތަނުގެ އަޅާލުމާއި ރިއާޔަތުން ރިއާޔަތު ލިބި އެތަނުން އަމަން އަމާންކަން ހޯދައިގެން މުޖުތަމައަށް ނުކުންނަ މީހެކެވެ. މިގޮތަށް ނުކުންނަ އިރު މަސްއޫލިއްޔަތު އުފުލުމުގެ ސިފަ ވެސް އަށަގަންނުވަން އެންމެ ފަސޭހަ ވާނެ ކަމަށް ބެލެވެނީ ހަމަ އެ މާހައުލުންނެވެ. އެހެންވެ ހަދީސްފުޅުގައި ވަކި ބަޔަކު ހާއްސަ ކުރައްވައި ބަޔާން ކުރައްވާފައިވަނީ "ފިރިހެނާ އަކީ އޭނާގެ އާއިލާ ބަލަހައްޓަން ޖެހޭ މީހެކެވެ. އަދި އޭނާ ބަލަހައްޓަން ޖެހިފައިވާ ބަޔަކާ ނުވަތަ ކަމަކާ މެދު މަސްއޫލުވާން ޖެހޭ މީހެކެވެ. އަދި އަންހެނާ އަކީ އޭނާގެ ފިރިމީހާގެ ގޭތެރޭގައިވާ ކަންކަމާއި ފަރާތްތައް ބަލަހައްޓަން ޖެހޭ މީހެކެވެ. އަދި އޭނާ ބަލަހައްޓަން ޖެހިފައިވާ ކަންކަން ނުވަތަ ފަރާތްތަކާ މެދު މަސްއޫލުވާން ޖެހޭ މީހެކެވެ. އަދި ޚާދިމަކީ އޭނާގެ ސާހިބުގެ މުދަލާ މެދު މަސްއޫލުވާން ޖެހޭ މީހެކެވެ. އަދި އޭނާ ބަލަހައްޓަން ޖެހިފައިވާ ކަންކަމާ މެދު މަސްއޫލުވާން ޖެހޭ މީހެކެވެ." މި ހަދީސް ނިންމާ ލައްވަނީ ފެއްޓެވި އިރު ބަޔާން ކުރެއްވި އާންމު ޝާމިލު މުހާތަބު ކުރެއްވުން ދެވަނަ ފަހަރަށް ތަކުރާރު ކުރައްވަމުންނެވެ.\nމަސްއޫލިއްޔަތު އުފުލުމުގެ އާންމު ޝާމިލު އަމުރު ދެ ފަހަރަށް ހަދީސްފުޅުގައި ތަކުރާރު ކުރެއްވުމުން ދޭހަވަނީ އިސްލާމީ މުޖުތަމައެއްގައި ކިތަންމެ ކުޑަކުޑަ ނަމަވެސް ކަމެއް ބަލަހައްޓަން ޖެހިއްޖެ މީހަކަށް އެމީހެއްގެ މަސްއޫލިއްޔަތުން ރެކެވެން ނޯންނާނެ ކަމެވެ. މިކަމަށްޓަކައި ދައްކާނެ އުޒުރެއް ނޯންނާނެ ކަމެވެ. މަސްއޫލިއްޔަތު އުފުލުގައި ކިތަންމެ ބުރައެއް ހުރި ނަމަވެސް މެއެވެ. ސަބަބަކީ މުސްލިމުން އެ ބުރަ އުފުލަން ޖެހޭތީ އެވެ. އެއީ ﷲ ގެ އަމުރުފުޅެއް ކަމަށް ވާތީ އެވެ. އަދި ތިމާ މަސްއޫލިއްޔަތު އުފުލަން ހުރި ނަމަ އެކަމުގައި ﷲ މަގުފަހި ކޮށްދެއްވައި ލުއި ގޮތްތައް ދެއްވާނެ ކަން ގަބޫލުކުރަން ޖެހޭތީ އެވެ. އެކަލާނގެ ވަހީ ބަސްފުޅުގެ މާނައިގައި ވަނީ، "ފަހެ މުދަލުން ހޭދަކޮށް ﷲ އަށް ތަޤުވާވެރިވެ އަދި އެންމެ ހެޔޮ ބަސް ތެދު ކުރި މީހާ ދަންނާށެވެ! ފަހެ، ތިމަން ރަސްކަލާނގެ ފަސޭހަކަން ހުރި މަގަށް އެމީހަކަށް މަގުފަހި ކޮށްދެއްވާ ހުށީމެވެ." (އައްލައިލް 5-7).\nކީރިތި ރަސޫލާ ހަދީސް ކުރައްވަނީ އަމަލު ކުރުމަށެވެ. ﷲ އެމީހެއްގެ އަމަލުގައި ކުރިއަށް ދިއުމަށް މަގުފަހި ކުރައްވާނެ ކަމަށެވެ.\nމަސްއޫލިއްޔަތު އަށަގަންނުވަނީ ކިހިނެއް؟\nމަސްއޫލިއްޔަތު އުފުލުމަކީ މިހާ މުހިންމު ކަމެއް ކަމުގައި ވާއިރު މިކަން މުސްލިމުންގެ ކިބައިގައި އަށަގަންނުވާނީ ކިހިނަކުންކަން ވެސް އިސްލާމް ދީން ބަޔާން ކޮށްދެ އެވެ. މިކަމަށްޓަކައި ބޭނުންވާ އެންމެ މުހިންމު ކަމަކީ، ކުރާ ކޮންމެ ކަމެއް ވެސް އޭގެ އެންމެ ފުރިހަމަ ގޮތުގައި ކުރުމެވެ. ކީރިތި ރަސޫލާ ހަދީސް ކުރައްވަނީ ކަންކަން ފުރިހަމަކޮށް ކުރުމަކީ ﷲ ގެ ރުހިވޮޑިގަތުން ލިބޭނެ ކަމެއް ކަމަށެވެ. އަދި ރަނގަޅަށް އަމަލު ކުރާ އެއްވެސް މީހެއްގެ އުޖޫރަ ﷲ ގެއްލެނި ނުކުރައްވާނެ ކަން ކަހްފު ސޫރަތުގެ 30 ވަނަ އާޔަތުގައި އަންގަވާފައިވެ އެވެ.\nމަސްއޫލިއްޔަތު އުފުލުމަށް އެހީވެދޭނެ ދެވަނަ ކަމަކީ، އެމީހަކު ކުރާ ކަމެއް އެމީހަކު އަމިއްލަ އަށް މުރާޤަބާ (މޮނީޓަ) ކުރުމެވެ. މިކަމަށް އިސްލާމް ދީނުގައި ބާރު އެޅުމުގެ ގޮތުން އިންސާނާގެ އަމަލުތައް މުރާޤަބާ ކުރެވޭ ކަން މީސްތަކުންނަށް އަންގަވަ އެވެ. އައްތައުބާ ސޫރަތުގެ 105 ވަނަ އާޔަތުގައި މީސްތަކުން އަމަލު ކުރާށޭ ވިދާޅު ވުމަށް ކީރިތި ރަސޫލާ އަށް އަންގަވަ އެވެ. އަދި އެ އަމަލުތައް ﷲ ދެކެވޮޑިގެންވާނެ ކަމާއި ކީރިތި ރަސޫލާ އާއި މުއުމިނުތަކުން ވެސް އެކަމުގައި ބައިވެރިވާނެކަން ބަޔާން ކުރައްވަ އެވެ. އަދި ނުފެންނަ ކަންތަކާއި ފެންނަ ކަންތައް ދެނެވޮޑިގެންވާ ކަލާނގެ ހަޒްރަތަށް ރައްދު ކުރެވި އަމަލުތަކުގެ ޚަބަރު ދެއްވޭނެ ކަންވެސް ބަޔާން ކުރައްވަ އެވެ.\nމި އާޔަތުން މުސްލިމުން ލިބިގަންނަން ޖެހޭ ފިލާވަޅަކީ ތިމާ މަސްއޫލިއްޔަތު އުފުލާ އިރު އެ މަސްއޫލިއްޔަތު އުފުލަނީ ކިހިނަކުން ކަން ﷲ ބައްލަވާވޮޑިގަންނަވާނެ ކަމެވެ. ﷲ ގެ މުރާޤަބާ އަށް ފަހު ކީރިތި ރަސޫލާ އާއި މުއުމިނުތަކުންގެ މުރާޤަބާ ވެސް އޭގައި އެކުލެވޭ ކަމެވެ. އެހެންކަމަށްވާ ނަމަ މިއީ އާދައިގެ މުރާޤަބާއެއް ނޫން ކަމެވެ. އެންމެ ކުދިކުދި ތަފްސީލުތަކަށް ދާންދެން ފެންނާނެ މުރާޤަބާއެއް ކަމެވެ. އާޔަތުގައި ވެސް އެކަމަށް އިޝާރާތް ކުރެވިފައި އެބަ ވެ އެވެ. ވީމާ ތިމާ އަމިއްލަ އަށް އެންމެ ފުރަތަމަ އަމިއްލަ ނަފްސު މުރާޤަބާ ކުރަން އެބަ ޖެހެ އެވެ. މިކަމުގައި އެއްވެސް ފަރާތަކުން އިހުމާލު ވެއްޖެ ނަމަ މުއުމިނުން އެކަކު އަނެކަކަށް (އިސްލާމީ އުސޫލުތަކާއި ހަމަތަކުގެ މަތިން) ކުރަން ޖެހޭ މުރާޤަބާ އިން މަސްއޫލިއްޔަތު އުފުލުމަށް ބާރު ލިބެން ޖެހެ އެވެ.\nމަސްއޫލިއްޔަތު އުފުލުމުގެ އަހުލާގު ދެމެހެއްޓުމަށް ބޭނުންވާ ތިން ވަނަ ކަމަކީ، ކޮންމެ މަސްއޫލިއްޔަތެއް ވެސް އެކަމަކަށް އެކަށީގެންވާ މީހާ އަށް ހަވާލުކުރުމެވެ. ކީރިތި ރަސޫލާ އެކިއެކި ކަންކަން އެކި ބޭފުޅުންނަށް ހަވާލު ކުރައްވާ އިރު މަސްއޫލިއްޔަތު އުފުލޭނެތޯ ބައްލަވަ އެވެ. މިގޮތުން ގަވަރުނަރު ކަމަކީ ވަރުގަދަ މަސްއޫލިއްޔަތެއް ކަމަށް ވާތީ ކިތަންމެ ދީންވެރިވިއަސް އަބޫޛައްރު ފަދަ ހިތްބަލި ބޭފުޅަކަށް އެ މަސްއޫލިއްޔަތު އަދާނުކުރެއްވޭނެތީވެ އަބޫޛައްރުގެ އެދިވަޑައިގަތުމަށް ރަސޫލު، ޞައްލަﷲ ޢަލައިހި ވަސައްލަމް، އިޖާބަ ނުދެއްވި ކަން ތާރީޚުން އެނގެ އެވެ. އެކަލޭގެފާނު ހަދީސްކުރެއްވީ އެއީ ބޮޑު އަމާނަތެއް ކަމަށެވެ. އަދި އެއީ އާޚިރަތުގައި ދެރަވެ ހިތާމަ ކުރަން ވެސް ޖެހިދާނެ ކަމެއް ކަމަށެވެ. އަދި ހަދީސްތަކުން އެނގޭ ގޮތުގައި ކަންކަމަށް އެކަށީގެން ނުވާ މީހުންނަށް ކަންކަން ހަވާލު ކުރެވުމަކީ ގިޔާމަތްވާން ކައިރި ވެއްޖެ ކަމުގެ ނިޝާނެކެވެ.\nމި ބަޔާން ކުރެި ކަންކަމުގެ އަލީގައި އިހުގެ މުސްލިމުން ވަނީ މަސްއޫލިއްޔަތު އުފުލުމުގެ ރިވެތި އަހުލާގުގެ ނަމޫނާތައް ދައްކަވައި ދެއްވައިފަ އެވެ. އަބޫބަކުރުގެފާނާއި އުމަރުގެފާނާއި ދެ ބޭފުޅުން ވެރިކަމަށް އިސްވެ ވަޑައިގަތުމަށް ފަހު އެބޭފުޅުން މަސްއޫލިއްޔަތު އުފުއްލަވަން ޖެހޭ ކަން ރިވެތި އިބާރާތްތަކުން ބަޔާން ކުރެއްވި އެވެ. އަދި އެކަމުގައި ފަރުވާ ކުޑަވެއްޖެ ނަމަ އެބޭފުޅުން ހަމަ މަގަށް އެޅުއްވުމަށް ރައްޔިތުންނަށް އިލްތިމާސް ކުރެއްވި އެވެ. ޢުމަރު ބުނު ޢަބްދުލް ޢަޒީޒަކީ މީގެ އަނެއް ރިވެތި މިސާލެވެ. މި ބޭބޭފުޅުންގެ ސީރަތުން އިބްރަތް ހޯދައި މަސްއޫލިއްޔަތު އުފުލުމުގެ ރިވެތި އަހުލާގު ދެމެހެއްޓުމަށްޓަކައި ކުރަން ޖެހޭ ކަންކަމުގެ ގޮތުގައި މި ލިޔުމުގައި ފާހަގަކުރި ކަންކަން ކޮށްގެން މި ސިފަ އެންމެންގެ ކިބައިގައި އަށަގަންނުވަން ޖެހެ އެވެ.\nއިތުރު ލިޔުންތައް ދީން އިސްލާމް ކޮލަމް


ކޮޅުމަޑުލު އަތޮޅު ކައުންސިލުގެ އިދާރާއަށް ބޭނުންވާ ތިރީގައި މިދަންނަވާ ތަކެތި ގަންނަން ބޭނުންވެގެން ކުރި ނަންބަރު(IUL)239-AHRI/239/2016/33 އިޢުލާނަށް އެކަށީގެންވާ ވަރަށް ކުރިމަތިލާފައިނުވާތީ، އެ އިޢުލާން ބާޠިލުކޮށް، އަލުން އިޢުލާންކުރަމެވެ.\nވީމާ، މިތަކެތި ވިއްކެވުމަށް ޝައުޤުވެރިވާ ފަރާތްތަކުން ތިރީގައި މިދަންނަވާ ތާރީޚަށް ކޮޅުމަޑުލު އަތޮޅު ކައުންސިލުގެ އިދާރާއަށް ވަޑައިގެން ނުވަތަ ގުޅުއްވައިގެން މަޢުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރީޚަށް އަންދާސީހިސާބު ހުށަހެޅުއްވުން އެދެމެވެ.\n2016 އޮކްޓޫބަރު3ވާ ހޯމަދުވަހުގެ 11:00 އަށް\n2016 އޮކްޓޫބަރު6ވާ ބުރާސްފަތިދުވަހުގެ 10:00 އަށް\nއަދި ދަންނަވަމެވެ. މަޢުލޫމާތު ސާފުކުރެއްވުމަށް ވަޑައިނުގެން ތިރީގައިއެވާ ނަންބަރަށް ގުޅުއްވައި ނަން ނޯޓްކުރައްވައިގެންވެސް މަޢުލޫމާތު ސާފުކުރެއްވިދާނެ ވާހަކަވެސް ދަންނަވަމެވެ. މަޢުލޫމާތު ސާފުނުކުރާ އެއްވެސް ފަރާތެއްގެ އަންދާސީހިސާބު ބަލައިނުގަނެވޭނެއެވެ. އިތުރު މަޢުލޫމާތު ބޭނުންފުޅުނަމަ، 7909242 ނަންބަރު ފޯނަށް ގުޅުއްވައިގެން މަޢުލޫމާތު ސާފުކުރެއްވުން އެދެމެވެ.\n1 ނެޓްވާރކް ޕްރިންޓަރ / ސްކޭނަރާއެކު\n4 ކޮމްޕިއުޓަރ ސިސްޓަމް\n1 ސްމާޓްބޯޑް (އެޓްރެކްޓިވް ވައިޓްބޯޑް)\n1 އިންޓަލް އެން ޔޫ ސީ މިނީ ޕީސީ.\nޕަބްލިޝްކުރި ތާރީޚު: 29 ސެޕްޓެންބަރު 2016\nސުންގަޑި: 03 އޮކްޓޫބަރު 2016 1100


2019 ވަނަ އަހަރުގެ ނޮވެމްބަރު މަހު ތައިލޭންޑް ގައި ބޭއްވުމަށް ހަމަޖެހިފައިވާ9ވަނަ ސިލްކް ރޯޑް އިވެންޓްގައި ބޭއްވޭ ފެޝަން ޝޯ ގައި ދިވެހިރާއްޖޭގެ ފެޝަން ޑިޒައިނަރަކު ތަމްސީލް ކުރުމުގެ ފުރުސަތު ވަނީ ލިބިފައެވެ.\nވީމާ، މި ކަމަށް ޝައުގުވެރިވެލައްވާ ފަރާތްތަކުން، ގައިޑްލައިންއާ އެއްގޮތަށް ، 2019 އޯގަސްޓް 21 ވާ ބުދަ ދުވަހުގެ މެންދުރު 14:00 ގެ ކުރިން ވަޑައިގެން ނުވަތަ އީ-މެއިލް ގެ ޒަރިއްޔާއިން ޕްރޮޕޯސަލްތައް ހުށައެޅުއްވުން އެދެމެވެ. މި ފުރުސަތަކީ ހަމައެކަނި ދިވެހިންނަށް ހުޅުވާލެވިފައިވާ ފުރުސަތެއްކަން ދެންނެވީމެވެ. މި އިވެންޓްގައި ބައިވެރިވުމުގެ ގައިޑްލައިން އާއި ހުށަހަޅަންޖެހޭ ތަކެތި ތިރީގައިވާ ލިންކުން ލިބިވަޑައިގަންނަވާނެއެވެ. އިތުރު މަޢުލޫމާތު ހޯއްދެވުމަށް ގުޅުއްވާނީ ރަސްމީ ބަންދު ނޫން ކޮންމެ ދުވަހެއްގެ ހެނދުނު 09:00 ން 15:00 އާއި ދެމެދު 3323228 ނަންބަރު ފޯނަށެވެ.


Mbappe madukuraane kamuge bodu yageen kameh | Mihaaru\n18 ޖޫން 2019 - 11:052comments\nމި ވަގުތު ދުނިޔޭގައި ހުރި އެންމެ ހުނަރުވެރި ޒުވާން ފޯވާޑް ގެންދިއުމަށް ބޮޑެތި އެހެން ބައެއް ކްލަބްތަކުން ބޭނުންވެ އެވެ. ހާއްސަކޮށް ރެއާލް މެޑްރިޑެވެ. އެކަމަށް ބާރު ލިބުނީ، ފްރާންސްގެ މޮޅު ކުޅުންތެރިޔާގެ މަގާމް ހޯދުމަށް ފަހު ދެއްކި ވާހަކައަކުންނެވެ.\n"މި އެވޯޑް ލިބުމަކީ އަހަރެންގެ ކެރިއަރުގައި އަނެއްކާ ވެސް ތަފާތު ހިސާބަކަށް ދެވުނުކަން އަންގައިދޭ ކަމެއް. މި ލިބޭ ކުރިއެރުންތަކާ އެކު އަހަރެން އެބަޖެހޭ އިތުރު ޒިންމާތަކެއް ނަގަން. ޕީއެސްޖީގައި ވިޔަސް އެ ނޫން ޓީމެއްގައި ވިޔަސް،" މިދިޔަ އަހަރު ފްރާންސަށް ވޯލްޑް ކަޕް ކާމިޔާބުކޮށްދިނުމުގައި މުހިއްމު ދައުރެއް އަދާކުރި އެމްބާޕޭ ބުންޏެވެ.\nއެ ވާހަކަތަކަށް އިޝާރާތްކުރައްވައި ޚެއްލާފީ ވިދާޅުވީ ޓީމާ އެކު، އަމިއްލަ ކެރިއަރު ބިނާކުރުމަށްޓަކައި އެމްބާޕޭ، ޕީއެސްޖީގެ ޕްރޮޖެކްޓުގައި ވަރަށް ބޮޑަށް ބައިވެރިވާން ބޭނުންވާ ކަމަށެވެ.\n"އަހަރެން އޭނާ އަށް ކިޔައިދިން އަމިއްލަ އަށް ޒިންމާތަކެއް ނަގަން އެދެން ނުޖެހޭނެޔޭ. އަމިއްލަ އަށް ގޮސް ޒިންމާ ނަގަންވީ. ބައެއް ފަހަރު ޖެހޭނެ އަމިއްލަ އަށް ވެސް ނަގަން،" އެމްބާޕޭ ބުންޏެވެ. "އަހަންނަށް އޮތީ 100 ޕަސެންޓް ޔަގީންކަމެއް ނޫން. އަހަންނަށް އެބައޮތް 200 ޕަސެންޓް ޔަގީންކަން އޭނާ މި ކްލަބުގައި މަޑުކުރާނެ ކަމުގެ."\nޕީއެސްޖީން ފައިނޭންޝިއަލް ފެއާ ޕްލޭ ގަވާއިދުތަކާ ހިލާފުވެފައިވާކަމަށް ބުނެ އެ ޓީމާ ދެކޮޅަށް ހުށަހަޅާފައިވާ މައްސަލަތައް ޔުއެފާ އިން އަންނަނީ ތަހުގީގުކުރަމުންނެވެ. ޕީއެސްޖީގެ މައްޗަށް ކުރާ ތުހުމަތު ސާބިތުވެއްޖެނަމަ އެ ކްލަބްގެ ހަރަދުތައް އޮންނަ އުސޫލުގެ ތެރެއިން ފެއްތުމަށް އެމްބާޕޭ ނޫނީ ނޭމާ ވިއްކާލަން ޖެހުމުގެ ބިރު އެ ޓީމަށް އެބައޮތެވެ. އެ ފުރުސަތުގެ ފައިދާނަގައި ރެއާލުން އެމްބާޕޭ ގެންދާނެ ކަމަށް ރިޕޯޓްތައް ބުނެ އެވެ.


އިއުތިރާފް (5 ވަނަ ބައި) – Esfiya – Dhivehi Vaahaka Site\n- by Shafag - 24- April 13, 2019\nކާރު ދުއްވާލުމުން އަޒާންގެ މަންމަ ވާހަކަ ދައްކަން ފެށިއެވެ. “އަޒާން ވަރަށް ބަދަލުވެއްޖެ ދޯ؟ އެކަމާ ނައިރާ އެބަ ވިސްނާކަން މަންމައަށް އެނގޭ.” ހައިރާންވެފައި އަހަރެންނަށް އަޒާންގެ މަންމަގެ މޫނަށް ބަލައިލެވުނީ އެހާވަރުން ސިއްރުކުރަން އުޅުނު ކަންތައް އެހާ ފަސޭހައިން އޭނާއަށް އެނގުނީމައެވެ. އެމީހުން އަހަރެންނަށް ކަމެއް ސިއްރު ކުރަނީތޯ ސުވާލުއެފެދުނެވެ.\nއަހަރެންގެ މޫނަށް އެރި ކުލަވަރު ފެނި އަޒާންގެ މަންމަ އަހަރެންގެ އަތުގައި ހިފަމުން ހީނލިއެވެ. “ކޮންމެ މީހަކުވެސް ހަޔާތަށް ބޮޑު ބަދަލެއް އަންނަން އުޅޭއިރު ހާސްވާނެ. އަޒާންއަށްވެސް އެވަނީ އެހެން. މަންމަ އާއި އަޒާންގެ ބައްޕަ ކައިވެނި ކުރަން އުޅުނުއިރު އަޒާންގެ ބައްޕައަށް ވެސް ހަމަ އެހެންވީ. ދަރިފުޅު ހާސްނުވޭ. އޭނާއަށް ވަގުތުކޮޅެއްދީ. އަމިއްލައަށް ހަމައަކަށް އެޅިދާނެ.” އަޒާންގެ މަންމަގެ ވާހަކަ އަހާފައި އަހަރެން ހިތްހަމަޖެހުނެވެ. އަހަރެންނަށް އެކަން ނުވިސްނުނީ ކީއްވެހެއްޔެވެ؟ ކައިވެނީގެ އެހާ ގިނަ ކަންކަން ހަމަޖެއްސުމުގައި އޭނާ އުޅޭއިރު ހާސްވާނެވަރު އަހަރެންނަށް ވިސްނެންޖެހޭނެއެވެ.\nއެދުވަހުގެ ކަންކަން ނިމި ގެއަށް ދެވުމުން އަހަރެން އަޒާންއަށް މެސެޖެއްކުރީމެވެ. ހާސްނުވުމަށާއި ކުރިއަށް އޮތް އުފާވެރި ދުވަސްތަކާމެދު ވިސްނުމަށް އެދުނީމެވެ. އަހަރެންނަށް އަޒާންގެ އުފަލަކީ ކިހާ މުހިންމު އެއްޗެއްކަން ބުނެދިނީމެވެ. އެގޮތަށް ހާސްވެފައި ހުއްޓައި ފެނުމުން އުނދަގޫވާ ވަރު ބުނެދިނީމެވެ. އަހަރެންގެ މެސެޖް ލިބުމުން އަޒާން ހީނލާނެގޮތް ސިފަވެ އަހަރެން އަމިއްލަ ނަފްސަށް ހިނިތުންވެލީމެވެ. އެރޭ އަހަރެންނަށް ނިދުނުއިރުވެސް މެސެޖްގެ ޖަވާބެއް ނުލިބެއެވެ.\nހެނދުނު ހޭލެވުނު އިރު އަޒާން އަހަރެންގެ މެސެޖްގެ ޖަވާބު ފޮނުވައިފައި އޮތެވެ. ވަރަށް ހިތްހަމަޖެހިފައި ހުރެގެން އަހަރެން ތައްޔާރުވެލައިގެން ބޭރަށް ނިކުތްއިރު އަހަރެންގެ ތިމާގެ ގިނަ ބަޔަކު ގެއަށް އައިސް އުޅެއެވެ. އަހަރެން ފެނުމުން ކޮންމެ މީހަކުވެސް މަރުހަބާ ކިޔައެވެ. އުފަލުން އަހަރެން ހުންނަނީ ހުރިހާ ދަތެއް ފެންނަ ވަރަށް ހެވިފައެވެ. އަހަރެންގެ ކައިވެނި ކުރެވެން އުޅޭކަން ހަނދާންވާ ކޮންމެ ފަހަރަކު ބަނޑުގައި ކޮކާ އުދުހެން ފަށައެވެ. އަހަރެން އުޅޭގޮތް ފެނި މަންމަވެސް ހުންނަނީ ހީނލަ ހީނލައެވެ. ބޭބެ ހުރިނަމަ ބޭބެވެސް އަހަރެންނަށްޓަކައި ވަރަށް އުފާވާނެ ކަން އެނގެއެވެ.\nމެންދުރު ފަސްވިއިރު އަޒާންގެ ގެއިން ނޯކަރެއް އަހަރެންގެ ކައިވެނީގެ ހެދުމާއި ގަހަނާތައް ހިފައިގެން އަތުވެއްޖެއެވެ. އަޒާންގެ މަންމަމެންވެސް ފަހުގެ ތައްޔާރީތަކުގެ މަޝްވަރާ ކުރުމަށް ހަވީރުވުމުން އަންނާނެ ވާހަކަ ގުޅާފައި އެންގިއެވެ. އަޒާން އަހަރެންގެ ފޯނަށް ގުޅީ އަހަރެން މަންމަ އާއި އެކު މެހެމާނުންނަށް ކެއްކުމުގައި އުޅެނިކޮށެވެ. މަންމަ ކައިރީ އަޒާން ގުޅަނީ ކަމަށް ބުނެ އަތް ދޮވެލައިގެން ފޯނު ހިފައިގެން ކޮޓަރިއަށް ދިޔައީ ގޭތެރެ އަޑުގަދަ ކަމުންނެވެ. ފޯނު ނަގާފައި އަހަރެން ދެފަހަރަކު ގޮވުމުންވެސް އަޒާން ޖަވާބެއް ނުދިނެވެ. ތިން ވަނަ ފަހަރު ގޮވައިލަން ތައްޔާރުވީތަނާ އަޒާން އަހަރެންނަށް ގޮވާލިއެވެ. “ނައީ….. އަހަރެން ނައީ ދެކެ ވަރަށް ލޯބިވޭ. ވަރަށް ބޮޑަށް ލޯބިވޭ.” އަޒާންގެ ވާހަކަ އަހާފައި އަހަރެންގެ ބޮލުން ފެށިގެން ފަޔަށް ފިނިވެގެން ދިޔައެވެ. އަހަރެން ހަނދާންވީ ބޭބެ އެންމެ ފަހުން އަހަރެން ކައިރީގައި ދެއްކި ވާހަކައެވެ. ހިފެހެއްޓުމެއްނެތި އަހަރެންގެ ލޮލުން ކަރުނަ ފައިބައިގަތެވެ. ވާހަކަ ދައްކަން އުޅެ އަޑެއް ނުނިކުތެވެ. މިއީ އެހާ ބޮޑުކަމެއް ނޫންކަމަށް އަމިއްލަ ނަފްސަށް ވިސްނައިދީ ހަމައަކަށް އެޅެން މަސައްކަތްކުރަމުން އަހަރެން މަޑުމަޑުން އަޒާން އަށް ގޮވައިލީމެވެ. ނަމަވެސް އޭރު އަޒާން ފޯނު ބާއްވައިފިއެވެ. ދެން ލިބުނީ ވަރަށް މުހިންމު ކަމެއްގައި ބިޒީވީ ކަމަށްބުނެ އޭނާ ކުރި މެސެޖެކެވެ. އޭނާގެ އެއަމަލުން އަނެއްކާވެސް އަހަރެންގެ ސިކުނޑި ވަށައިލީ ނުބައި ޚިޔާލުތަކުންނެވެ. އަޒާން އަހަރެންދެކެ ލޯބިވާ ވާހަކަ ބުނުމަކީ ރަނގަޅު ކަމެއްކަމަށް ހިތަށް ވިސްނައިދެން މަސައްކަތް ކުރަމުން އަހަރެން އަވަސްވެގަތީ ނަމާދު ކުރުމަށެވެ. އެންމެ ފަސޭހައިން ނުބައި ޚިޔާލުތަކުން ދުރުވެވޭނެ ގޮތަކީ އެއީ ކަމަށްވާތީއެވެ.\nނަމާދުކޮށް ނިމި ގުރުއާން ކިޔަވަން ފެށިތަނާ މީހަކުގެ ފިޔަވަޅުގެ އަޑު އިވުނެވެ. އަޑު އައި ގޮތުން ދުވަނީކަން އެނގެއެވެ. ދެން އިވުނީ ކޮޓަރީގެ ދޮރު ހުޅުވިއަޑެވެ. ކިޔެވުން ހުއްޓާލަމުން ފަހަތް ބަލައިލިއިރު ދޮރުމަތީގައި ހުރީ މަންމައެވެ. މަންމަ އެހާ ހާސްވެފައި ހުއްޓާ ފެނުމުން އަހަރެންގެ މޭގަނޑު އަނގަޔަށް ނައީ ކިރިޔާއެވެ. އަހަރެން އެނބުރި ބަލައިލިތަނުން އެދެލޯ ކަރުނުން ފުރެމުން ދިޔަ މަންޒަރު ފެނި ތެދުވެގެން މަންމަގެ ކައިރިއަށް ދެވުނު ގޮތެއްވެސް އަހަރެންނަށް ނޭނގުނެވެ. މަންމަގެ އަތުގައި ހިފަމުން ކިހިނެއްވީތޯ ސުވާލުކުރަން އަނގަ ހުޅުވާލިތަނުން ފަހަތުން ބޮޑުދައިތަވެސް ދުވެފައި އަންނަ މަންޒަރުފެނި ވާނުވާ ނޭނގި ހުރެވެސް އަހަރެންނަށް ރޯންފެށުނެވެ. ވެގެން އުޅެނީ ކުޑަ ކަމެއްނޫންކަން އަހަރެންގެ ސިކުނޑިން ވިސްނައިދެމުން ދިޔައެވެ. ބޮޑުދައިތަ އަހަރެމެން ދެމައިން ގޮވައިގެން އެތެރެއަށް ވަދެ އެނދުގައި އަހަރެން ބޭންދިއެވެ. މަންމަގެ ބުރަކަށީގައި ފިރުމަމުން ހިތްވަރު ކުރުމަށް ނަސޭހަތްދެމުން ބޮޑުދައިތަ ކޮޓަރީގެ ދޮރު ލެއްޕީ ބޭރުގައި ހުރި ކޮންމެވެސް މީހަކަށް އިތުރު މީހަކު އެތަނަށް ވަނަނުދިނުމަށް އިރުޝާދު ދީފައެވެ. އޭރުވެސް ވެގެން އުޅޭ ގޮތެއް އެތަނުން އެކަކުވެސް ނުބުނެއެވެ. ލިބިދާނެ ޖަވާބަކަށް ބިރުން އަހަރެން އިނީ އެސުވާލު ކުރަން ނުކެރިފައެވެ.\nމަންމަ އިރުކޮޅަކު ބޮޑުދައިތަ ކައިރީގައި ހުރުމަށްފަހު މަޑުމަޑުން އައިސް އަހަރެންގެ ކުރިމަތީގައި އިށީންނެވެ. އަހަރެންގެ މޫނުގައި ދެފަރާތުގައި ހިފަހައްޓަމުން ރޯންފެށިގޮތުން އަހަރެންގެ ހިތް ކުދިކުދިވިއެވެ. “ވަސީމާ. އަހަރެންގެ މިދަރިފުޅު ކޮން ކުށެއްތަ ކުރީ؟ ކާކަށްތަ މީނަ ދެރައެއް ދިނީ؟” ބޮޑުދައިތައާއި މުޚާތަބުކޮށް މަންމަ ވާހަކަ ދެއްކިއިރު މިކަހަލަ ކަންތައްތަކުން އަހަރެންނަށް ކުރާނެ އަސަރު މަންމަ ހަނދާންވެސް ނެތް ކަހަލައެވެ. ވިސްނަން ޖެހޭފަދަ ކަންތައްތަކުން ވީވަރަކުން އަހަރެން ދުރުކުރަން ޑޮކްޓަރު އަންގާފައިވާކަންވެސް މަންމަ ހަނދާން ނެތީއެވެ. އެއްޗެއް ނުބުނެ އިން ނަމަވެސް އަހަރެންގެ ހިތާއި ސިކުނޑީގައި ތަފާތު ނުބައި ޚިޔާލުތައް އެނބުރެމުން ދިޔައެވެ. މަންމައާއި ސުވާލެއް ކުރާނެ ހިތްވަރެއް ނެތިފައި މަންމައަށާއި ބޮޑުދައިތައަށް ބަލަހައްޓައިގެން އަހަރެން އެތައް އިރަކު އިނީމެވެ. ވަރަށް ހިތްވަރުކޮށްފައި ވާހަކަ ދެއްކިއިރު އަހަރެންގެ އަޑު ނިކުތީ ކިރިޔާއެވެ. “އަޒާންއަށް ކަމެއްވީތަ؟” ލަސްލަހުން އަހަރެން އެހެން ބުނިއިރަށް މަންމަގެ މޫނަށް ވީގޮތް ފެނި އަހަރެންނަށް ނޭވާ ހިފަހައްޓާލެވުނެވެ.\nme dhw first\nalhe next part avahah genesh dhecheyy… v v v salhi mi part vx ❤👏🏾👏🏾👏🏾👏🏾 keep it up dear ☺💚💚💚\nThankyou ainth. Will upload soon In sha Allah.\nSalhi…really emotional nd interesting.. waiting for the next part curiously👏👏👐❤❤💚💚💚😶\nThankyou jiji. ❤❤\nEy azaan tha naira ge beybe maraalee\nLet’s find out in the next episode, shall we? 😊\nVvvv salhi.very intresting story


Vaikaradhooge kandoofalun kandoo hovun manaa kohfi – Iru\nރާއްޖެއިން ވެކްސިން ޖެހި މީހުންގެ އަދަދު 25327 އަށް\nމިއަދު ކޮވިޑް-19 އަށް ޕޮޒިޓިވްވީ 186 މީހުން\nވައިކަރަދޫގެ ކަނޑޫފަލުން ކަނޑޫ ހޮވުން މަނާ ކޮށްފި\nހދ. ވައިކަރަދޫ ކަނޑޫފަލުން ކަނޑޫ ހޮވުމާއި އެއްވެސް ބާވަތެއްގެ ގަސް ކެނޑުން މަނާ ކޮށްފި އެވެ.\nއެކަމާއި ގުޅިގެން މައުލޫމާތު ދެއްވަމުން ވައިކަަރަދޫ ކައުންސިލްގެ ރައީސް އަހްމަދު ނަސީމް ވިދާޅުވީ ކައުންސިލުން ހުއްދަ ހޯދައިގެންނާއި ހުއްދަ ނުހޯދާވެސް ދިރިއުޅުމުގެ ބައެއް ކަންކަމަށް މީގެ ކުރިން ކަނޑޫ ކޮންމެވެސް ވަރަކަށް ކަނޑަމުން އަންނަ ކަމަށެވެ. އެހެންނަމަވެސް މިހާރަކަށް އައިސް އެކައުންސިލްގެ ހުއްދަނެތި ރަށުގެ ކަނޑޫފަލުން ކަނޑޫގަސް ކަނޑާކަމަށް އެ ކައުންސިލަށް ފާހަގަކުރެވިފައިވާ ކަމަށެވެ.\nހިމާޔަތްކޮށްފައިވާ ވައިކަރަދޫގެ ކަނޑޫފާ ހަލާކުވެ މަރުވާން ފަށާފައިވަނީ މިއަހަރުގެ ސެޕްޓެމްބަރު މަހުގެތެރޭގައެވެ.\nކައުންސިލްގެ ރައީސް ނަސީމް ވިދާޅުވީ މި ދުވަސްވަރަކީ ކަނޑޫފަލުން އަދަޔާ ހިލާފަށް ގިނަ އަދަދެއްގެ ކުނޑޫގަސް މަރުވަމުންދާ ދުވަސްރެއް ކަމަށްވުމުން މިފަދަ ދުވަސް ވަރެއްގައި ރޯ ނުވަތަ ކަނޑޫ ގަސް ވިޔަސް ކެނޑުމަކީ އެކަމުގެ ސަބަބުން، 100 އަހަރަށްވުރެ ގިނަ ދުވަސް ވެފައިވާ ކަމަށް ބެލެވޭ އެ ރަށުގެ ކަނޑު ފަލަށް ލިބިގެންދާނެ އިތުރު ގެއްލުމަކަށް ވާނެކަމަށެވެ.\nއެހެންކަމުން އިއްޔެއިން ފެށިގެން އެކައުންސިލުންވަނީ ވަކިގޮތެއް އަންގަންދެން، ކައުންސިލްގެ ހުއްދަނެތި ކަނޑޫފަލުން އެއްވެސް ބާވަތެއްގެ ގަހެއް ކެނޑުމާއި، ކަނޑޫ ހޮވުމަކީ މަނާކަމެއް ކަމަށް ކަނޑައަޅާފައެވެ.\nނަސީމް ވިދާޅުވީ އެގޮތަށް ކަނޑައަޅާފައިވަނީ ކަނޑޫފަލަށް ލިބެމުންދާ ގެއްލުންތައް ކަމާގުޅުންހުރި އިދާރާތަކުގެ ސަމާލުކަމަށް ގެނެސްގެން އެފަރާތްތަކާއި ގުޅިގެން އެ މައްސަލަތައް ބަލަމުން ދާތީ އާއި ކަނޑޫ ކެނޑުމުން ކަނޑޫފަލަށް ލިބެމުންދާ ގެއްލުންތައް ކުޑަކުރުމަށް ކަމަށެވެ.\nނަސީމް ވިދާޅުވީ ކަނޑޫފަލަށް ބޮޑެތި ގެއްލުންތަކެއް ލިބެމުންދާ ދުވަސްވަރެއްގައި ކަނޑޫފަލުގެ އެތެރެއަށް ވަދެ ކަނޑޫ ގަސް ކަނޑުމުން ހަލާކުވަމުންދާ ބަޔަށްވުރެ ބޮޑު ބަޔަކަށް އިތުރު ގެއްލުންތަކެއްވެސް ލިބެމުންދާކަމަށެވެ. އެހެންކަމުން ކަނޑޫފާ އަލުން އާރާސްތު ކުރެވޭތޯ ހުރިހާ ރައްޔިތުންވެސް ވަރަށް ބޮޑެތި މަސައްކަތްތަކެއް ކުރަންޖެހޭކަން އޭނަ ފާހަގަކުރެއްވިއެވެ. އަދި އެ މަސައްކަތައް އެއްބާރުލުން ދެއްވުމަށް އޭނަ އެދިވަޑައިގަތެވެ.\nއެ ކައުންސިލުން ދަނީ ކަނޑޫފަލަށް ދިމާވާ މައްސަލަ ދިރާސާކުރުމުގެ މަސައްކަތް އެކަމާއި ގުޅުންހުރި އިދާރާތަކާއިއެކު ކުރަމުންނެވެ. އަދި މިހާރު އެކަމުގެ ތަމްރީންތައް ރަށުގެ ފަސް ކުއްޖަކަށް ދެމުންދާކަމަށް ކައުންސިލުން ބުނެއެވެ.\nނަސީމް ވިދާޅުވީ ކަނޑޫފަލުގެ ގަސްތައް ހިކިވެ ކަނޑޫފާ އެއްކޮށް މަރުވަަމުންދާކަަމަށެވެ. ރާއްޖޭގައި ވަރަށް މަދުން ނޫނީ ނުފެންނަ ގަހެއް ވައިކަރަދޫ ކަނޑޫފަލުންވެސް ފެނިފައިވާކަމަށް ނަސީމް ވިދާޅުވިއެވެ.\nވައިކަރަދޫގެ އިސް ރަށްވެހިން ބުނާގޮތުން ވައިކަރަދޫ ކަނޑޫފަލަކީ އާދާގެ ވަރަކަށް ބޮޑު، ކަނޑުލުގެ ބާވަތްތަކުން މުއްސަދިވެފައިވާ ކަނޑޫފަލެކެވެ. އެހެންނަަމަވެސް އެކި ދުވަސްވަރުމަތިން ކަނޑޫފާ ހަލާކުވަމުން އައިސް މިހާރު ކަނޑޫފާ ވަނީ ވަރަށް ބޮޑަށް ކުނޑަވެފައި ކަމަށް ކައުންސިލުން މައުލޫމާތު ދެއެވެ. ނަސީމް ވިދާޅުވީ މިހާރު ކަނޑޫފަލަށް ލިބެމުންދާ ގެއްލުންތަކަކީ ކަނޑޫފަލުން ގިނަ އަދަދެއްގެ ގަސް ކެނޑުމުގެ ސަބަބުން ލިބެމުންދާ ގެއްލުންތަކެއް ކަމަށެވެ.


Scholarship Program for the citizens of the OIC and the NAM member countries, Azerbaijan 2020\nމިއީ މިމިނިސްޓްރީގެ ނަންބަރު: IUL)475-Schol/475/2019/221) ޑ30 ޑިސެމްބަރ 2019) އިޢުލާނަށް އެކަށީގެންވާވަރަށް އެޕްލިކޭޝަން ލިބިފައިނުވާތީ އަލުން ކުރެވިފައިވާ އިޢުލާނެކެވެ.\n1 ބެޗްލަރސް ޑިގްރީ (ޖެނެރަލް މެޑިސިން ނުހިމެނޭ)\nކޯހުގެ ޢަދަދު އަދިލެވެލް:\nމިއިޢުލާނާއިއެކު އަޕްލޯޑް ކުރެވިފައިވާ ލިސްޓްގައިވާ ޔުނިވަރސިޓީތަކުން އޮފަރކުރާ ދާއިރާތަކުގެ ތެރެއިން ސްކިލްޝޯޓޭޖް ލިސްޓްގައި ހިމެނިފައިވާ ދާއިރާތައް\n2. ޖީ.ސީ.އީ އޭ ލެވެލް 03 މާއްދާއިން "އީ" އިން ފެށިގެން މަތީ ގްރޭޑެއް ހާސިލުކުރައްވާފައިވުން.\n4. 15 ފެބްރުވަރީ 2020 ގެ ނިޔަލަށް އުމުރުން 25 އަހަރުވެފައިނުވުން.\nފުރިހަމަކުރައްވާފައިވާ އެޕްލިކޭޝަން ފޯމާއެކު ހުށަހަޅުއްވަންޖެހޭ ތަކެތި.\n4. އަޕްލޯޑް ކުރެވިފައިވާ ލިސްޓްގައިވާ ޔުނިވަރސިޓީތަކުން އޮފަރކުރާ ކޯހާއި ގުޅޭގޮތުން އެޔުނިވަރސިޓީގެ ވެބްސައިޓްްގައި އިތުރު ޝަރުތެއް ވާނަމަ އެޝަރުތު ހަމަވާކަން ސާބިތުކޮށްދިނުމަށްޓަކައި، އެއާއި ގުޅޭ ލިޔުން.\n* މިސްކޮލަރޝިޕްގެ ދަށުން އެޕްލިކޭޝަން ހުށަހެޅޭނެ ޔުނިވަރސިޓީތައް އެނގޭނެ ލިޔުން މިމިނިސްޓްރީގެ ވެބްސައިޓަށް އަޕްލޯޑް ކުރެވިފައިވާނެއެވެ.\n* މިސްކޮލަރޝިޕާ ގުޅޭ އިތުރު މަޢުލޫމާތު މިމިނިސްޓްރީގެ ވެބްސައިޓްwww.mohe.gov.mv އިންނާއި\nwww.studyinazerbaijan.edu.az ޕޯޓަލް އަދި އަޒަރބައިޖާންގެ މިނިސްޓްރީ އޮފް ފޮރިން އެފެއާޒް ގެ ވެބްސައިޓް ކަމުގައިވާ www.mfa.gov.az އިން ލިބެން ހުންނާނެއެވެ.\n* ކޯސް އިންތިޒާމް ކުރައްވާ ފަރާތުން އެދިވަޑައިގެންފައިވަނީ 1 ޕްރައިމަރީ ކެންޑިޑޭޓާއި 1 ރިޒަރވް ކެންޑިޑޭޓް ނޮމިނޭޓް ކޮށްދިނުމަށެވެ. އަދި މިކޯހުގެ ފައިނަލް ސިލެކްޝަން ހެދުމަށް ހަމަޖެހިފައިވަނީ އަޒަރބައިޖާންގެ ފަރާތުންނެވެ.\n* މި ސްކޮލަރޝިޕްގެ ދަށުން (ޓިއުޝަން ފީ، އަހަރަކު އެއް ފަހަރު ޓިކެޓު، ސްޓައިޕެންޑް، މެޑިކަލް އިންޝުރެންސް، ވިސާ އަދި ރެޖިސްޓްރޭޝަން ޚަރަދު) ކޯސް އިންތިޒާމް ކުރައްވާ ފަރާތުން ހަމަޖައްސައިދޭނެއެވެ.\n* ކޯހަށް ނޮމިނޭޓްވެއްޖެކަން މިމިނިސްޓްރީން އަންގާފަހުން ކޯސް ދޫކޮށްލައިފިނަމަ، "މަތީ ތަޢުލީމާއި ތަމްރީނު ހާޞިލުކުރުމަށް ލިބޭ ފުރުޞަތުގައި ވެވޭ އިޤުރާރާ ޚިލާފުވުމުން ޢަމަލުކުރާނެ ގޮތުގެ އުސޫލު" ގައިވާ ގޮތުގެ މަތިން ފިޔަވަޅު އެޅޭނެއެވެ.\n2020 ޖެނުވަރީ 22 ވާ ބުދަ ދުވަހުގެ 13.30 ގެ ކުރިން\nއިތުރު މަޢުލޫމާތު މި މިނިސްޓްރީގެ ވެބްސައިޓުން http://www.mohe.gov.mvއަދި 3026966 / 3026941 ނަންބަރު ފޯނުން ލިބިވަޑައިގަންނަވާނެއެވެ.


Dhonna machine therein harufa eh fenijje!\nދޮންނަ މެޝިނު ތެރެއިން ހަރުފައެއް ފެނިއްޖެ!\n11 އޯގަސްޓް 2020 - 16:04:04\nފްލޮރިޑާގައި މީހެއްގެ ދޮންނަ މެޝިނު ތެރެއިން ހަރުފައެއް ފެނިއްޖެއެވެ.\nދޮންނަ މެޝިނު ތެރެއިން ޕައިތަން އެއް ފެނުނު ދުވަސްތަކެއް ފަހުންވެސް، އެ އަންހެން މީހާ ވަނީ އެކަމާއި ކަންބޮޑުވުންފާޅުކޮށްފައެވެ.\nމީޑިއާތަކުން ރިޕޯޓުކުރާގޮތުގައި އެ އަންހެން މީހާއަށް ހަރުފަ ފެނިފައިވަނީ އެއްޗެހި ދޮންނަން އުޅެނިކޮށެވެ. އަދި އެއީ ދޮންނަން ލެވުނު ސްނޭކް ޕްރިންޓް ހެދުމެއް ކަމަށް ހީކޮށް އޭނާ އޭތި ނަގަން އުޅެނިކޮށް ހަރުފަ އަޑު ލެއްވުމުން އެއީ ހަރުފައެއްކަން އިނގިފައިވާ ކަމަށް މައުލޫމާތު ލިބިފައިވެއެވެ.\nއަންހެން މީހާ ބުނީ މެޝިނުތެރެއަށް ހަރުފަ ވައިން ގޮތެއް ނޭނގޭ ކަމާއި އެ މަންޒަރު ފެނިފައި އޭނާ ހަޅޭލަވައި، އަވަހަށް އެތަނުން ގޮސްފައިވާ ކަމެވެ. އެގޮތުން އެޕާޓްމެންޓުގެ މެއިންޓެނެންސް ޓީމުން އެ ހަރުފަ ވަނީ ނަގާފައެވެ.\nއަންހެންމީހާގެ އަވައްޓެރިއަކު މައުލޫމާތު ދެމުން ބުނީ އެމީހާއަށް ހަރުފަ ފެނުމުގެ ދުވަހެއް ކުރިން އޭގެ އަޑު އިވިފައިވާ ކަމަށެވެ. އެގޮތުން އެއީ ގޭގެ ވެންޓުތެރެއަށް ވަދެފައިވާ މީހަކު ގެންގުޅޭ ހަރުފައެއް ކަމަށް އެނިމަލް ކޮންޓްރޯލްއިން ގަބޫލުކުރެވޭ ކަމަށް މައުލޫމާތު ލިބެއެވެ.


"Vaguthu" Club House'ah, Furathama Episode Azim'aa Eku! - Vaguthu\n"ވަގުތު" ކްލަބް ހައުސްއަށް، ފުރަތަމަ އެޕިސޯޑް އާޒިމާއެކު!\n"ވަގުތު" އިން ކްލަބް ހައުސްގައި އޮންނަ "ހަވާސް" ގެ ފުރަތަމަ އެޕިސޯޑްގައި ބައިވެރިވެވަޑައިގަންނަވާ އަލީ އާޒިމް - ވަގުތު ގްރެފިކްސް: މުހައްމަދު އަފްޒަލް\nއޮންލައިންކޮށް މަޝްވަރާ ކުރުމާއި ޚިޔާލު ބަދަލު ކުރަން އާންމުންގެ ތެރޭގައި މަގްބޫލް ކަން ހޯދާފައިވާ "ކްލަބް ހައުސް އެޕްލިކޭޝަން" ގައި "ވަގުތު" މީޑިއާގެ ރޫމެއް ހުޅުވައި ކޮންމެ ހޮނިހިރު ދުވަހުގެ ހެނދުނު އެ ރޫމުގައި ޕްރޮގްރާމެއް ކުރިއަށް ގެންދަން ނިންމައިފިއެވެ.\n"ހަވާސް" ގެ ނަމުގައި ކުރިއަށް ގެންދާ މި ޕްރޮގްރާމްގެ ފުރަތަމަ އެޕިސޯޑް އޮންނާނީ މާދަމާ ހެނދުނު 9:30 ގައެވެ. "ކްލަބް ހައުސް" ގައި އޮންނަ އެ ޕްރޮގްރާމް "ވަގުތު" ގެ ފޭސްބުކް ޕޭޖްގައި ވެސް ލައިވް ކުރާނެއެވެ.\nފުރަތަމަ އެޕިސޯޑްގައި ބައިވެރިވެވަޑައިގަންނަވާނީ ރައްޔިތުންގެ މަޖިލީހުގެ މެޖޯރިޓީ ލީޑަރު އަދި އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަލީ އާޒިމެވެ. މަޖިލީހުގައި އޭނާ ތަމްސީލް ކުރައްވަނީ މެދު ހެންވޭރު ދާއިރާއެވެ.\nމެޖޯރިޓީ ލީޑަރުގެ ހައިސިއްޔަތުން ސިޔާސީ މަސްރަހާއި މަޖިލީހުގައި އާޒިމް މިއަދު އަދާ ކުރައްވަން އޮތީ މުހިއްމު ރޯލެކެވެ. މި އެޕިސޯޑުގައި އާޒިމްގެ ސިޔާސީ ހަޔާތާ ގުޅޭ ގޮތުން މުހިއްމު ގިނަ ސުވާލުތަކެއް އަމާޒުކޮށް އެ ސުވާލުތަކަށް އާޒިމް ޖަވާބު ދެއްވާނެއެވެ.\nމިއީ މަޖިލިހުގައި އާޒިމް އިންނަވާ ތިންވަނަ ދައުރެވެ. އޭނާ 2009 ގައި މަޖިލީހަށް ވަޑައިގަތީ ޑީއާރުޕީގެ ޓިކެޓުގައި އިންތިޚާބުވެވަޑައިގެންނެވެ. އަދި 2014 އާއި 2019 ގައި ގޮނޑި ކާމިޔާބު ކުރެއްވީ އެމްޑީޕީގެ ޓިކެޓުގައި ވާދަކުރައްވައިގެންނެވެ.\nމި ތިން ދައުރުގައި ވެސް އާޒިމް ތަމްސީލް ކުރެއްވީ މެދު ހެންވޭރު ދާއިރާއެވެ. އާޒިމްގެ ތާއީދު އެ ދާއިރާގައި ވަރަށް ބޮޑަށް އޮވެއެވެ.\nކުޅިވަރުގެ އާއިލާއަކަށް ނިސްބަތްވާ އާޒިމަކީ ނިއުރޭޑިއަންޓް ސްޕޯޓްސް ކްލަބް އަށް ކުރިން ކުޅުއްވި ކުރީގެ ފުޓުބޯޅަ ކުޅުންތެރިއެކެވެ. އެ ކްލަބްގެ ޗެއާމަން ކަން ވެސް އާޒިމް އަދާ ކުރެއްވިއެވެ.\nދިވެހި ފުޓުބޯޅަ އެސޯސިއޭޝަންގެ ރައީސްގެ މަގާމު ވެސް މީގެ ކުރިން އާޒިމް ފުރުއްވި އިރު، އޭޝިއަން ފުޓުބޯލް ކޮންފެޑެރޭޝަން (އޭއެފްސީ) ގެ އެކްސްކޯ މެންބަރު ކަން ވެސް އާޒިމް އަދާކުރެއްވިއެވެ.\nމި ފަހަރު "ހަވާސް" އަށް ރަން ރީނދޫ ފިކުރުގެ ކަނބަލެއް، ޝިފާ\nޖުލައި 9, 2021 17:59\nތިޔައީ ވަރަށް ޑީ ގުރޭޑް މީހެއް މެޖޯރިޓީ ލީޑަރު ހީކުރަނީ އޭނަ ބޭނުންހައި އެއްޗެއް މަޖިލީސްތެރެގޮވީމަ ރައްޔިތުން ވަރަށް ތާއިދު ލިބޭހެން ، މުޅި ގައުމު ހަލާކުކޮށްފި މިބައިގަނޑު، ތީއެއްވެސް އިލްމެއްނެތް ރޯނު އެދުރެއް !\nޖުލައި 9, 2021 18:08\nދަބަހުގެ ދިޔާ އެއްޗިސް ގެންދާ ވަގު\nޖުލައި 9, 2021 20:13\nއާޒިމް ރޮޒޭނާ މަޚުލޫފު އަލީވަހީދު އަލްހާނު ނިހާނު މެންނަކީ ގައުމައް ވަފާތެރިވާނެ މީހުން ކަމުގަ ކުރެވުނު އުއްމީދު އަވާމެންދުރަކައް ވެގެން ހިނގައްޖެ.


ގައިގައި ހުންނަ ބޭކަރު އިސްތަށި ނައްތައިލާނެ ފަސޭހަ ދެ ގޮތެއް | Jazeera\tގައިގައި ހުންނަ ބޭކަރު އިސްތަށި ނައްތައިލާނެ ފަސޭހަ ދެ ގޮތެއް - Jazeera\nހާނިމް އަޙްމަދު December 13, 2018 193 views0\nގައިގެ ބައެއް ހިސާބުތަކުގައި ހުންނަ އިސްތައްޓާ ހެދި ލަދުގަންނަނަމަ ލޭޒާ ޓްރީޓްމެންޓްއަކާ ނުލާވެސް މިހާރު އެކަން ކޮށްލެވިދާނެއެވެ. ބަދިގެތެރޭގައި ހުންނަ އާންމު ބޭނުންތަކަށް ބޭނުންކުރާ ތަކެތިން ގައިގައި ހުންނަ ބޭކާރު އިސްތަށި ނައްތާލެވިދާނެއެވެ. އެގޮތުން ބަދިގެތެރޭގައި އާންމުކޮށް ބޭނުންކުރާ ތަކެތި ބޭނުންކޮށްގެން އިސްތަށި ނައްތައިލާނެ ދެ ގޮތެއް ކިޔައިދޭނަމެވެ.\nހަކުރު އަދި ލުންބޯ ބޭނުން ކޮށްގެން އިސްތަށި ނައްތައިލެވިދާނެ\nހަކުރު އަދި ލުންބޯ ބޭނުން ކޮށްގެންވެސް ގައިގައި ހުންނަ އިސްތަށި ނެތިކޮށްލެވިދާނެއެވެ. އެގޮތުން މޭޒުމަތީ ސަމުސާގެ ދެ ސަމުސާ ހަކުރާއި އެއް ލުންބޮލުގެ ދިޔަ އެއްކޮށްލާށެވެ. އަދި ދިހަ މޭޒުމަތީ ސަމުސާގެ ފެން ތައްޓަކަށް އަޅައިލުމަށް ފަހު އެއްކޮށްލައިފައި ހުރި ހަކުރު ކޮޅާއި ލުންބޮލު ދިޔަ ކޮޅު އެ ފެންތަށި ތެރެއައް އަޅައިލާށެވެ. އަދި ބޮކި އަރަންދެން ހޫނު ކޮށްލާށެވެ. އޭރުން ހުންނާނީ ޕޭސްޓެއް ތައްޔާރު ކުރެވިފައެވެ. އެއަށްފަހު ހޫނުކަން ކެންޑެންދެން މޭޒުމަތީގައި ބަހައްޓާށެވެ. ހޫނުކަން ކެންޑުމުން، ސަމުސަލަކުން ގައިގައި ހުރި ބޭކާރު އިސްތަށިތަށް ހުރި ތަންތާގައި ތައްޔާރު ކުރެވިފައިވާ ޕޭސްޓް ހާކައިލާށެވެ. ތިރީސް މިނެޓް ވަންދެން ބެހެއްޓުމަށްފަހު ފިނި ފެންފޮދަކުން ދޮވެލާށެވެ. އޭރުން އެ ނިމުނީއެވެ. ފަސޭހައެއް ނޫންތޯ އެވެ.\nމާމުއި އަދި ލުންބޯ ބޭނުން ކޮށްގެންވެސް މިކަން ކުރެވިދާނެ\nމާމުއި އަކީ ވަރަށް ގިނަ ބޭނުންތަކުގެ ޤުދުރަތީ ހައްލެކެވެ. އެގޮތުން މާމުއި އާއި ލުންބޯ ބޭނުން ކޮށްގެންވެސް ހަށިގަނޑުގައި ހުންނަ ބޭކާރު އިސްތަށި ނައްތައިލެވިދާނެއެވެ. މިގޮތުން މޭޒުމަތީ ސަމުސަލުގެ ދެ ސަމުސާ ހަކުރާއި ލުންބޮލު ދިޔަ އެއްކޮށްލުމަށްފަހު، މޭޒުމަތީ ސަމުސަލުގެ އެއް ސަމުސާ މާމުއި އެއްކޮށްލާށެވެ. ތިން މިނެޓް ވަންދެން ހޫނުކޮށްލުމަށް ފަހު ބޭނުންނަމަ ފެންފޮދެއް އަޅައިލާށެވެ. އެއައް ފަހު ތައްޔާރު ކުރެވުނު ޕޭސްޓް ހިހޫވެލަންދެން ބަހައްޓާށެވެ. ޕޭސްޓް ކޮޅު ރަނގަޅަށް ހިހޫ ވުމުން، ހަށިގަނޑުގައި ޕޭސްޓް އުނގުޅަން ބޭނުންވާ ހިސާބުގައި "ކޯން ސްޓާޗް" ކޮޅެއް ހާކާލުމަށްފަހު އިސްތަށި ފަޅާފައިވާ މިސްރާބަށް ޕޭސްޓްކޮޅު އުނގުޅާލާށެވެ. ފަސް ވަރަކަށް މިނެޓް ބެހެއްޓުމަށްފަހު ފޮތި ކޮޅަކުން ނުވަތަ "ވެކްސިންގެ ޓޭޕް" ކޮޅަކުން ފުހެލާށެވެ. އޭރުން ނައްތާލަން ބޭނުންވި އިސްތަށި ކޮޅު ނެއްޓިގެން ހިންގައިދާނެއެވެ.\nމިދެގޮތަކީވެސް ފަސޭހަ ދެ ގޮތެވެ. ގޭގެ ބަދިގޭގައި މިތަކެތި ހުރިނަމަ، އަގު ބޮޑެތި "ހެއާ ރިމޫވަލް" ބޭނުން ކުރާނެ ކަމެއްނެތެވެ. ޖީބަށްވެސް ލުއިވެފައި ހަށިގަނޑަށްވެސް ފައިދާވެސް ވާނެއެވެ.\nވިސްލްބްލޯވާސްގެ ރައްކާތެރިކަން ކަށަވަރުކޮށްދޭ ބިލް މަޖިލީހަށް ހުށަހަޅައިފި


SunOnline: Ooredoo ge hissaa akah 3.30 rufiya bahan faas koffi\nއުރީދޫގެ ހިއްސާއަކަށް 3.30 ރުފިޔާ ބަހަން ފާސްކޮށްފި\nއައިޝަތު ފަރީޙާ 02 Mar 2020, 21:49\nޓެލެކޮމް ކުންފުނި، އުރީދޫ މޯލްޑިވްސް އަށް މިދިޔަ އަހަރު ލިބުނު ފައިދާއިން ހިއްސާ އަކަށް 3.30 ރުފިޔާ ބަހަން ފާސްކޮށްފި އެވެ.\nމިގޮތަށް ފާސްކޮށްފައިވަނީ އެ ކުންފުނިން މިރޭ ބޭއްވި އަހަރީ އާންމު ޖަލްސާގަ އެވެ. މިދިޔަ އަހަރު ސާފު ފައިދާގެ ގޮތުގައި 588.6 މިލިއަން ރުފިޔާ އުރީދޫއަށް ލިބިފައިވެ އެވެ. މިއީ އޭގެ ކުރީ އަހަރާ އަޅާބަލާއިރު ހަތަރު ޕަސެންޓް އިތުރު އަދަދެކެވެ.\nހިއްސާގެ ފައިދާ ފާސްކުރުމުގެ އިތުރުން މިރޭ ވަނީ 2019 ވަނަ އަހަރުގެ މާލީ ރިޕޯޓް ތަކާއި އޮޑިޓް ރިޕޯޓު އަދި 2019 ވަނަ އަހަރުގެ އަހަރީ އާއްމު ޖަލްސާ އާއި ހާއްސަ ގޮތުން ބޭއްވި އެ ކުންފުނީގެ އާންމު ޖަލްސާގެ ޔައުމިއްޔާ ވެސް ފާސްކޮށްފަ އެވެ.\nއުރީދޫގެ ހިއްސާގެ ތެރެއިން އާންމުން ހިއްސާ ވަނީ އެކުންފުނީގެ ޖުމްލަ ހިއްސާގެ 9.5 ޕަސެންޓެވެ. ބާކީ 90.5 ޕަސެންޓަކީ އުރީދޫގެ މައި ކުންފުނި، ވަތަނިއްޔާ އިންޓަނޭޝަނަލްގެ ހިއްސާ އެވެ.\nމިރޭގެ ޖަލްސާގައި އުރީދޫ އޮޑިޓް ކުރާނެ ފާމެއްގެ ގޮތުގައި ޖަލްސާގެ ހިއްސާދާރުންގެ ތާއީދާ އެކު ހަމަޖައްސާފައި ވަނީ ޕްރައިސްވޯޓާ ހައުސް ކޫޕާސް (ޕީޑަބްލިއުސީ) އެވެ. އުރީދޫ އޮޑިޓް ކުރުމުގެ ފީގެ ގޮތުގައި އެކުންފުނިން ނަގަނީ 60،000 ޑޮލަރެވެ.\nމިދިޔަ އަހަރުގެ ނިޔަލަށް އުރީދޫގެ ސަބްސްކްރައިބަރުންގެ އަދަދު ވަނީ 400،000 އަށް ވުރެ އިތުރު ވެފަ އެވެ. އުރީދޫ އިން ބުނީ ފާއިތުވި ފަސް އަހަރު ތެރޭގައި އެކުންފުނީގެ ސަބްސްކްރައިބަރުންގެ އަދަދު އެވްރެޖުކޮށް 6.3 ޕަސެންޓު އިތުރު ވެފައިވާ ކަމަށެވެ.\nމިދިޔަ އަހަރު އުރީދޫ އިން ވަނީ "މޫލީ" ގެ ނަމުގައި ޑިޖިޓަލް އީ ކޮމާސް ޕްލެޓްފޯމެއް ތައާރަފުކޮށްފަ އެވެ. އެކުންފުނިން ވަނީ މިދިޔަ އަހަރުގެ ނިޔަލަށް ރާއްޖޭގައި މީހުން ދިރިއުޅޭ 200 ރަށަށް އެ ކުންފުނީގެ ހުރިހާ ހިދުމަތެއް ތައާރަފުކޮށްފަ އެވެ.


Lilly aai Bichard ves New gai madukohfi | Mihaaru\nލިލީ އާއި ބިޗަޑް ވެސް ނިއުގައި މަޑުކޮށްފި\n06 ޑިސެމްބަރ 2017 - 19:33 1 comment\nނިއު ރޭޑިއަންޓުގެ އިތުބާރު ޑިފެންޑަރު އަހުމަދު އަބްދުﷲ (ލިލީ) އާއި ޒުވާން މިޑްފީލްޑަރު މިދުހަތު ފަހުމީ (ބިޗަޑް) އެ ކްލަބުގެ ކޮންޓްރެކްޓް އާކޮށްފި އެވެ.\nމީގެ ކުރިން ނިއުގެ އަކްރަމް އަބްދުލްގަނީ އާއި ސްޕެއިން މިޑްފީލްޑަރު ކަންޑޭލާ ވެސް ވަނީ ކޮންޓްރެކްޓް އާކޮށްފަ އެވެ. އަދި ކޯޗު ސްޕެއިނުގެ އޮސްކާ ބްރުޒޮން ވެސް ބަހައްޓަން ކްލަބުން ވަނީ ނިންމައިފަ އެވެ.\nނިއު އިން އުރީދޫ ދިވެހި ޕްރިމިއާ ލީގު ކާމިޔާބުކުރިއިރު ލިލީ ވަނީ މުހިއްމު ދައުރެއް އަދާކޮށްފަ އެވެ. އަދި ބިޗަޑް ވެސް ބަދަލު ކުޅުންތެރިއެއްގެ ގޮތުގައި އަރައި ގިނަ މެޗުތަކުގައި ރަނގަޅު ކުޅުމެއް ދައްކައިފަ އެވެ.\nނިއު އިން 2009 ވަނަ އަހަރު ކެރިއަރު ފަށައި އެ ކްލަބަށް ގިނަ ދުވަސްތަކެއް ކުޅުމަށް ފަހު ލިލީ މިދިޔަ ސީޒަނުގައި ފެނުނީ ޓީސީ ސްޕޯޓްސް ކްލަބުންނެވެ. އެކަމަކު ގައުމީ ޓީމުގެ ވެސް ޑިފެންޑަރު ވަނީ މި އަހަރު އެނބުރި ނިއުއާ ގުޅިފަ އެވެ.\nބިޗަޑް ވަނީ 2013 ވަނަ އަހަރު ނިއު އަށް ކުޅެފަ އެވެ. އެކަމަކު ޖެހިގެން ދެ އަހަރު އުފަން ރަށު ޓީމު ކަމަށްވާ މަހިބަދޫ އިން ފުރަތަމަ ޑިވިޝަނުގައި ވާދަކުރިއިރު އެ ޓީމަށް ކުޅުނެވެ. އޭގެ ފަހުން އެ ޓީމު ދެ ވަނަ ޑިވިޝަނަށް ރެލިގޭޓްވުމުން އޭނާ މިދިޔަ އަހަރު ދެ ވަނަ ޑިވިޝަނުގައި ކުޅުނެވެ. މިދުހަތަކީ އެޓޭކިން މިޑްފީލްޑަރުގެ މަގާމަށް އަދި އަރިމަތިން ވެސް މޮޅަށް ކުޅޭ ކުޅުންތެރިޔެކެވެ.\nAdministrative Executive, Senior Administrative Executive\nSkyros Travels & Tours\nReservation & Ticketing, Reservation & Sales, Customer Care Staff


"Gohraalhu"ge ticket vikkan fashaifi\n"ގޮށްރާޅު" ޓީމުން ރިލީޒްކޮށްފައިވާ އާ ޕޯސްޓަރު--\nޑާކްރެއިން އެންޓަޓެއިންމަންޓްސް އިން ހަތަރެއް ފެބްރުއަރީގައި ނެރުމަށް ހަމަޖެހިފައިވާ ފިލްމު ގޮށްރާޅުގެ ޓްރެއިލާ ދޫކޮށްލިފަހުން، ބެލުންތެރިން މި ފިލްމަށް ތިބީ ކެތްމަދު ވެފަ އެވެ. ފިލްމުގެ ތާރީހު ފައިނަލް ކުރެވި މިހާރު ޓިކެޓުތައްވެސް ވިއްކަން ފަށައިފި އެވެ.\nކްރައިމް ތްރިލާ ޖޯންރާ އަކަށް އުފައްދާފައިވާ މި ފިލްމުގެ ޓިކެޓުތައް ވިއްކަން ހަމަޖެހިފައިވަނީ ހެނދުނު 10 އަކުން ރޭގަނޑު ދިހަ އަކަށް އޮލިމްޕަސް ސިނަމާއިން ކަމަށް ފިލްމުގެ ޕްރޮޑިއުސަރު މުހައްމަދު އަލީ (މޮގާ) ބުންޏެވެ. ފިލްމުގެ ޕްރިމިއާ ނައިޓްގެ ޓިކެޓުތައް 150 ރުފިޔާ އަށް ވިއްކާއިރު، އެހެން ޝޯ ތަކުގެ އަގަކީ 100 ރުފިޔާ ކަމަށް މޮގާ ބުނެ އެވެ.\nއޮލިޕްމަހުގައި ފިލްމު އަޅުވާނެ ގަޑިތަކަކީ ހަވީރު 4:00 އާއި ރޭގަނޑު 9:00 އަދި ރޭގަނޑު 11:00 ޖަހާއިރު އެވެ. "ގޮށްރާޅު" ގެ ލީޑު ރޯލުން ޖުމައްޔިލް ނިމާލް ފެނިގެންދާނެ އިރު، މި ފިލްމުގެ މުހިންމު ރޯލުތަކުން ހަސަން އިރުފާން (ޒަކިއްޓެ) އަދި އިސްމާއިލް ރަޝީދު (ކޮޕީ އިއްސެ) ވެސް ފެންނާނެ އެވެ.\nޑާކްރެއިން އެންޓަޓެއިންމަންޓު ޕްރޮޑަކްޝަން ހައުސްއިން މި އަހަރު ތަފާތު ދެ ފިލްމެއް ބެލުންތެރިންނަށް ދޫކޮށްލަ އެވެ. މޫމިން ފުއާދުގެ ވާހަކައަކަށް ނެރޭ ކްރައިމް ތްރިލާ ފިލްމު "ގޮށްރާޅު" އާއި ހެއްވާ މަޖާ ޖޯންރާއަކަށް އުފައްދާ "މާމުއި"ވެސް ރިލީޒް ކުރާނީ މި އަހަރު އެވެ.


ކޯވިޑް-19 : އިންޑިއާގެ ސިނަމާތަކަށް ދެން ވަދެވޭނީ މާސްކު އަޅައިގެން ކޯވިޑް-19 : އިންޑިއާގެ ސިނަމާތަކަށް ދެން ވަދެވޭނީ މާސްކު އަޅައިގެން\nކޯވިޑް-19 : އިންޑިއާގެ ސިނަމާތަކަށް ދެން ވަދެވޭނީ މާސްކު އަޅައިގެން\nއިންޑިއާގެ ސިނަމާއެއް ބަންދުކޮށްފައި / ފޮޓޯ: އޭޕީ\nއިންޑިއާގައި އިޢުލާންކޮށްފައިވާ ފުރަބަންދުގެ މުއްދަތު ހަމަވުމަށްފަހު، ސިނަމާތަކާއި ފިލްމް ތިއޭޓަރތައް އަލުން އާއްމުންނަށް ހުޅުވާލުމުގައި ޢަމަލުކުރާނެގޮތުގެ ޢުޞޫލެއް އެކުލަވާލައިފިއެވެ.\nމި ޢުޞޫލު އެކުލަވާލާފައި ވަނީ އިންޑިއާގައި ހިންގާ ސިނަމާތަކާއި ފިލްމް ތިއޭޓަރތަކުގެ ކަންކަން ވިލަރެސްކުރުމަށް އުފައްދާފައިވާ މަލްޓިޕްލެކްސް އެސޯސިއޭޝަން އޮފް އިންޑިއާ، އެމް.އޭ.އައިއިންނެވެ. މި ޢުޞޫލުގައި ސިނަމާތަކާއި ފިލްމް ތިއޭޓަރތަކުގައި އަޅާފައި ހުންނަންޖެހޭނެ ސަލާމަތާއި ރައްކާތެރިކަން ކަށަވަރުކުރުމުގެ ފިޔަވަޅުތަކާއި، އެތަންތަނަށް ދާ އާއްމުންވެސް ޢަމަލުކުރަންޖެހޭނެ ޚާއްސަ ގޮތްތަކެއް ވަނީ ބަޔާންކޮށްފައެވެ.\nއެމް.އޭ.އައިއިން އެކުލަވާލި ޢުޞޫލުގައިވާގޮތުން، ސިނަމާ ހޯލްތަކާއި، އެތަންތަން ހިންގާ ޢިމާރާތް ރަނގަޅަށް ސާފުކޮށް ބެހެލެއްޓުމާއި، ފިލްމް ދެއްކުމުގެ ކުރިންނާއި، އިންޓަރވަލް ގަޑީގައާއި، ފިލްމް ދެއްކުމަށްފަހު ހޯލުތެރެ ސެނިޓައިޒްކުރަންޖެހޭނެއެވެ. އަދި އެތަންތާނގައި މަސައްކަތްކުރާ މުވައްޒަފުންނާއި، ފިލްމް ބަލަންދާ މީހުންނާއި ޑައިރެކްޓް ކޮންޓެކްޓްވާލެއް ވީހާވެސް މަދުވާނެހެން އީ-ޓިކެޓް އާއި ލުއިކާނާއާއި ބުއިންތަކަށް އީ-އޯޑަރކުރެވޭނެ އިންތިޒާމް ހަމަޖައްސަން ޖެހޭނެއެވެ. މީގެ އިތުރުން މީހުންގެ ހަށިގަނޑުގެ ފިނިހޫނުމިން ބެލޭނެ ވަޞީލަތްތަކާއި، ހޭންޑް ސެނިޓައިޒަރ އަދި މާސްކް އެތަންތަނުން ލިބެން ހުންނަންޖެހޭނެކަމަށްވެސް ބުނެފައިވެއެވެ.\nފުރަބަންދަށްފަހު ސިނަމާ ހޯލުތަކުގައި ފިލްމް ބަލަން ތިބެވޭނީ މާސްކު އަޅާގެންކަމަށް މި ޢުޞޫލުގައި ބުނެފައިވެއެވެ. ފިލްމް ބަލަން ތިބެންޖެހޭނީ ދުރުދުރުގައިކަމަށް ޢުސޫލުގައި ބަޔާންކޮށްފައިވީނަމަވެސް، ޢާއިލާތަކަށާއި ލޯބިވެރިންނަށް އެކުގައި ތިބޭވޭނެކަމާށާއި، އެމީހުންނާއި ޖެހިގެން ހުސް ސީޓެއް ބައިންދަންޖެހޭނެކަމަށް މި ޢުޞޫލުގައި ބުނެފައިވެއެވެ. އަދި ސިނަމާތަކާއި ފިލްމް ތިއޭޓަރތަކުގައި މަސައްކަތްކުރާ މުވައްޒަފުންގެ ހެލްތް ޗެކްއަޕް ހަދަންޖެހޭނެކަމަަށް ވެސް ބުނެފައިވެއެވެ.\nއިންޑިއާގެ ސިނަމާއެއްގެ އެތެރެ / ފޮޓޯ: ފިލްމް ފެއަރ\nއެމް.އޭ.އައިއިން އަލަަށް އެކުލަވާލާފައިވާ މި ޢުޞޫލަށް ޢަމަލުކުރަން ހަމަޖެހިފައި ވަނީ ފުރަބަންދުގެ މުއްދަތު ހަމަވުމަށްފަހު، ސިނަމާތަކާއި ފިލްމް ތިއޭޓަރތައް އަލުން ހުޅުވާލާ2މަސް ދުވަހުގެ ތެރޭގައެވެ. މަލްޑިޕްލެކްސްއިން ވަނީ އެމީހުންގެ މި ޢުޞޫލު އިންޑިއާގެ މިނިސްޓްރީ އޮފް އިންފޮރމޭޝަން އެންޑް ބްރޯޑްކާސްޓިންގ މިނިސްޓްރީއަށާއި، އެ ޤައުމުގެ ސްޓޭޓް ގަވަރމަންޓްތަކާއި މިހާރު ހިއްޞާކޮށްފައެވެ.\nބޮލީވުޑްގެ މަސައްކަތްތައް އަލުން ފަށައިގަނެ، ސިނަމާތަކާއި ފިލްމް ތިއޭޓަރތައް އަލުން ހުޅުވާލެވޭނެކަމަށް ލަފާކުރެވެނީ ޖޫންމަހުގެ މެދުތެރޭ ނުވަތަ ޖުލައިމަހުގެ ތެރޭގައިކަމަށް އިންޑިއާގެ ބައެއް މީޑިއާތަކުން ބުނެފައިވެއެވެ.\nކޯވިޑް-19ގެ ސަބަބުން އިންޑިއާގެ ފިލްމް އިންޑަސްޓްރީއަށްވެސް މާލީގޮތުން ބޮޑެތި ގެއްލުންތަކެއް ލިބެމުން ދާއިރު، ގެއްލުން ފޫބެއްދުމުގެ ގޮތުން ފިލްމް އުފައްދާ ބައެއް ފަރާތްތަކުން އަންނަނީ އެމީހުންގެ ފިލްމްތަކުގެ ރައިޓްސް ޑިޖިޓަލް ޕްލެޓްފޯމްތައް ހިންގާ ފަރާތްތަކަށް ވިއްކާ، އޮންލައިންކޮށް ފިލްމްތައް ޕްރިމިއަރވެސް ކުރަމުންނެވެ.


ވަޒީފާގެ ފުރުޞަތު، އޮފިސަރ (ޖީ.އެސް 3)، ޕްރޮކިއުމަންޓް ސެކްޝަން\n(IUL)38-CA/38/2022/151 : ނަންބަރު\nއޮފިސަރ (ޖީ.އެސް 3) މަޤާމަށް މީހަކު ހޯދުމަށް ކޮށްފައިވާ ނަންބަރު: (IUL)38-CA/38/2022/139 (19 މެއި 2022) އިޢުލާނަށް ކުރިމަތިލައްވާފައިވާ ފަރާތްތައް މަދުކަމަށް ފާހަގަކުރެވޭތީ އެ މަޤާމަށް މީހަކު ހޯދުމަށް އަލުން އިއުލާނު ކުރީމެވެ.\nމަހަކު -/4465 (ހަތަރުހާސް ހަތަރުސަތޭކަ ފަސްދޮޅަސް ފަސް ރުފިޔާ)\nމަހަކު -/1500 (ފަނަރަ ސަތޭކަ ރުފިޔާ)\n- ސެކްޝަންތަކުން ހޯދުމަށް ރިކުއެސްޓްކުރާ ތަކެތީގެ ތެރެއިން ތިރީސް ފަސްހާސް ދިވެހި ރުފިޔާއަށްވުރެ ދަށުން ހޯދަންޖެހޭ ޚިދުމަތާއި ތަކެތި ހޯދުމަށް ކޯޓޭޝަން ހޯދުމާއެކު މާލިއްޔަތު ޤަވާއިދާއި އެއްގޮތަށް ލިޔެކިޔުންތައް ތައްޔާރުކޮށް SAP މެދުވެރިކޮށް ޕީއޯ ހަދައި ތަކެތި އޮފީހަށް ގެނެސް ޗެކްކުރުމަށްފަހު އެދިފައިވާ ފަރާތްތަކާއި ޙަވާލުކޮށް މަސައްކަތާއި ގުޅޭ އެންމެހާ ރެކޯޑްތައް ޤަވާއިދުން ބެލެހެއްޓުން.\n- އެގްރިމެންޓް ކުރަންޖެހޭ މަސައްކަތްތައް އެގްރިމެންޓްކޮށް އެ މަސައްކަތް ހަވާލުކުރަންޖެހޭ ފަރާތްތަކާއި ހަވާލުކޮށް، މަސައްކަތާއި ގުޅޭ އެންމެހާ ރެކޯޑްތައް ޤަވާއިދުން ބެލެހެއްޓުން.\n- އިޢުލާންކޮށްގެން އޮފީހަށް ހޯދަންޖެހޭ ތަކެއްޗާއި ޚިދުމަތުގެ ރިކުއެސްޓްތައް ޕްރޮސެސްކުރުމަށްޓަކައި އިޢުލާން ތައްޔާރުކުރުމާއި، މަޢުލޫމާތު ޝީޓު ފުރިހަމަ ކުރުމާއި، ބިޑްތައް ބަލައިގަތުން.\n- ބިޑު ކޮމިޓީ ބޭއްވުމަށް ކުރަންޖެހޭ އެންމެހާ މަސައްކަތްތައް ކުރުމާއި ބިޑު ކޮމިޓީގެ ޔައުމިއްޔާ އަދި ލިޔެކިޔުން ފުރިހަމަ ކުރުމާއި، ބިޑު ކޮމިޓީ ބޭއްވުމަށް ތައްޔާރުކުރުން.\n- ބިޑް ކޮމިޓީގެ އެންމެހައި އިދާރީ މަސައްކަތްތަކެއް އިންތިޒާމުކޮށް ބެލެހެއްޓުމާއި، ބިޑް ކޮމިޓީގެ ލިޔެކިޔުންތައް ގަވާއިދުން ބެލެހެއްޓުން.\n- ބިޑް ކޮމިޓީގެ ޔައުމިއްޔާ އަދި ޑޮކިޔުމަންޓް ފުރިހަމަކޮށް، ބިޑު ތަކުގެ މަޢުލޫމާތު ބަނޑޭރި ޕޯޓަލްއަށް އެޅުން.\n- ބިޑްތައް ކާމިޔާބުކުރާ ފަރާތްތަކަށް ދޭންޖެހޭ އެވޯޑް ލެޓާރތައް ތައްޔާރުކޮށް އެފަރާތްތަކަށް ފޯރުކޮށްދިނުން.\n- އިޢުލާންކޮށްގެން ހޯދާ ޚިދުމަތާއި ތަކެތީގެ އެގްރިމެންޓްކޮށް އެ މަސައްކަތް ހަވާލުކުރަންޖެހޭ ފަރާތްތަކާއި ހަވާލުކޮށް، އެ މަސައްކަތާއި ގުޅޭ އެންމެހާ ކަންތައްތައް ކުރުވާ، ރެކޯޑްތައް ޤަވާއިދުން ބެލެހެއްޓުން.\n- އޮފީހުގެ މަސައްކަތްތަކާ ގުޅިގެން، ރާއްޖެއާއި ރާއްޖޭން ބޭރަށް ކުރަންޖެހޭ ދަތުރުފަތުރުގެ އެންމެހައި އިންތިޒާމުތައް ހަމަޖެއްސުން.\n- ބިލްތަކަށް ފައިސާ ދެއްކުމަށް ބަޖެޓް ސެކްޝަނަށް ފޮނުވަން ތައްޔާރުކުރަންޖެހޭ ލިޔެކިއުންތައް ތައްޔާރުކޮށް ބަޖެޓް ސެކްޝަނަށް ފޮނުވައި ޤަވާއިދުން ލިޔެކިއުންތަށް ފައިލްކޮށް ބެލެހެއްޓުން.\n- ސެކްޝަންގެ ސިޓީ، ނޯޓް އަދި އެހެނިހެން ލިޔުންތަކަށް ސެކްޝަނުގެ ވެރިޔާގެ ލަފާގެ މަތިން ޖަވާބު ތައްޔާރުކޮށް ފޮނުވަންޖެހޭ ފަރާތްތަކަށް ފޮނުވައި ރެކޯޑްބެލެހެއްޓުން.\n- ދުވަހުން ދުވަހަށް ސެކްޝަނުގެ ޔައުމިއްޔާ ލިޔެ ފޯލްޑަރއަށް އަޕްލޯޑް ކުރުމާއި އަހަރީ ރިޕޯޓަށް ބޭނުންވާ މަޢުލޫމާތު ކަމާބެހޭ ސެކްޝަނަށް ފޮނުވުން.\n- ސެކްޝަނުގެ އެހެން މުވައްޒަފެއް ސަލާމުގައި، ޗުއްޓީގައި ހުރެއްޖެނަމަ ސެކްޝަނުގެ ވެރިޔާއަންގާ ގޮތެއްގެމަތިން އެ މުވައްޒަފަކު ކުރަމުން ގެންދިޔަ މަސައްކަތެއްކުރުން.\n- ކޮމިޝަނަށް ދިމާވާ ކުއްލި އިމަރޖެންސީތަކާއި، ކޮމިޝަނުން ފާހަގަކުރާ އެކިއެކި ދުވަސްތަކާއި، ކޮމިޝަނުން ކުރަންޖެހޭ ޚާއްސަ މަސައްކަތްތަކުގައި ޢަމަލީގޮތުން ބައިވެރިވެ އެހީތެރިކަން ފޯރުކޮށްދިނުން.


New Dhivehi Observer | ހަވީރު ނޫހެކޭ ސިޔާސީ ފޮޅި އެކޭ ތަފާތެއް ނެތް\nEnglish\tހަވީރު ނޫހެކޭ ސިޔާސީ ފޮޅި އެކޭ ތަފާތެއް ނެތް 11 ޖުލައި 2012 22:30 |0ކޮމެންޓް ލިޔުނީ: އިބްރާހިމް މުހައްމަދު.\nރާއްޖޭގައި މިހާތަނަށް އެންމެ ކާމިޔާބު ނޫހަކީ ކޮބާހޭ ބުނުމުން ކޮންމެ މީހެއްގެ ދުލަށް އަންނާނީ ހަވީރު ކަމާމެދު ޝައްކެތް ނެތެވެ. އެތައް އަހަރު ތަކެއްގެ މިންނެތް މަސައްކަތުން ހަވީރު ވަނީ ދިވެހިން އެންމެ އިތުބާރު ކުރާ އަދި އެންމެ ގިނަ މީހުން ބަލާ ނޫހަށްވެސް ވެފައެވެ. ހަވީރު ވެބްސައިޓް ވެފައިވަނީ ރާއްޖޭގައި ހިނގާ ކަންތައް އެނގިގަތުމަށް އެންމެ ގިނަބަޔަކު ޒިޔާރަތް ކުރާ އޮންލައިން ނޫހަށެވެ.\nނަމަވެސް ރާއްޖޭގެ އެންމެ މަޤުބޫލު ނޫސް ގޮތުގައި ހަވީރު އޮތް އޮތުން މާގިނަ ދުވަހަކު ދެމި އޮންނާނެ ކަމަށް ފެންނަ މަންޒަރު ތަކުން މިހާރު ބެލެވޭކަށް ނެތެވެ. ސަބަބުތައް ވަރަށް ގިނައެވެ. މައިގަނޑު ގޮތެއްގައި ހަވީރު މިހާރު ސިފަ ކުރެވެނީ ވަކި ބައެއްގެ ސިޔާސީ މަސްލަހަތު ކުރިއެރުވުމަށް މަސައްކަތް ކުރަމުންދާ ޕްރޮޕެގެންޑާ ޕްރެސް އެއްގެ ގޮތުގައެވެ. ހަވީރު ގެ ހިންގުން ބައްޓަން ކުރެވިފައިވާ ގޮތުންވެސް އެކަމުން ހަވީރު ނޫހަށް ސަލާމަތް ވެވޭނެ ކަމަކަށް ނުބެލެވެއެވެ. ހަވީރުގެ މަސްއޫލުވެރިޔާ ޒާހިރު ހުސެން އަކީ މައުމޫނުގެ އެއް އަތް ކަހަލަ މީހެކެވެ. އެހެން ކަމުން މައުމޫނުގެ މަސްލަހަތު ހިމާޔަތް ކުރުމަކީ ހަވީރު ނޫހަށް މަޖުބޫރު ކަމެކެވެ. މިހާރުގެ ސަރުކާރުގެ ނައިބް ރައީސް ޑީން އަކީ ހަވީރަށް ހަރަދު ކުރާ މީހެކެވެ. އެހެން ކަމުން ބަޣާވަތަކުން ވެރިކަމާ ހަވާލުވި ކަމުގައިވިޔަސް ހަވީރު ނޫހަށް އެއީ ހަމަ ވަރަށް ސާފު ސަރުކާރެއްގެ ގޮތުގައި ނޫނީ ބެލެވޭކަށް ނެތެވެ. ހަވީރު ހިންގަމުންދާ އިމާރާތަކީ މައުމޫނުގެ ވެރިކަމުގައި ނާޖާއިޒް ގޮތުގައި ހޯދާފައިވާ ބިމެއްގައި އަޅާފައިވާ އިމާރާތެއް ކަމަށް ގިނަ ބަޔަކު ގަބޫލު ކުރެއެވެ. މިނޫނަސް މިފަދަ އެތަކެއް ސަބަބު ތަކަށްޓަކައި މައުމޫން އާއި ހަވީރު ގުޅި ލާމެހިފައިވާތީ ހަވީރު ވެފައިވަނީ ހަމަ ފައްކާ ޕީޕީއެމްގެ މައުތު ޕީސް އަކަށެވެ. މިހެން ދެންނެވިޔަސް ހަވީރަށް ދިރިއޮވެވޭނީ ކޮންމެވެސް ވަރަކަށް މައުމޫނާއި ދެކޮޅު ފަރާތްތަކުގެ ޚަބަރުތައްވެސް ގެނެސްދީގެން ކަމަށްވާތީވެ ދޭތެރެ ދޭތެރެއިން ހަވީރުން ހަމަހަމަ ކަމާއެކު ގެނެސްދީފައިވާ ލިޔުންތައްވެސް ފެނިގެން ދެއެވެ. ހަވީރުގެ އަސްލު ސޫރަ ގިނަ ފަހަރު ފެންނާނީ ރާއްޖޭގެ ސިޔާސީ މަސްރަހު ހޫނުވާ ފަހަރު ތަކުގައެވެ. މިއީ އެފަދަ ދުވަސް ކޮޅެކެވެ.\nފާއިތުވި ދެތިން ދުވަހަށް ހަވީރު ނޫހަށް ނަޒަރު ހިންގާލާށެވެ. އަދި މާލޭގައި ހިނގަމުންދާ ކަންތައްތަކަށް ވިސްނާލާށެވެ. ހަވީރު ނޫހުގެ ހަޤީޤީ ސޫރަ ވަރަށް ރީއްޗަށް ހާމަވެގެންދާނެއެވެ. އެމްޑީޕީ އިން މާލޭގައި މުޒާހިރާ ކުރާތީވެ އެކަން ހަވީރު ނޫހުން ކަވަރު ކުރާކަށް ބޭނުމެއް ނުވެއެވެ. އޭގެ ބަދަލުގައި ހަވީރުން ދަނީ ސަރުކާރުގެ މަސްލަހަތު ހިމާޔަތް ކުރުމުގެ ގޮތުން ކަމުގެ ދެފަރާތް ނުބަލައި ޕްރޮޕެގެންޑާ ފަތުރަމުންނެވެ.\nޓްރެފިކް ޖޭމް އިން ނެރުނު ‘ބަޣާވަތް’ ލަވަ ހަވީރަށް އޯކޭއެއް ނުވިއެވެ. ނަމަވެސް، އެ ލަވައިގެ ވީޑިއޯ އަކީ މިހާނަތަނަށް ރާއްޖޭގައި ނެރުނު ގިނަ ލަވަތަކުގެ ވީޑިއޯ ތަކާއި ހިލާފަށް ކްރިއޭޓިވިޓީ ވަރަށް ބޮޑު ސްޕެޝަލް އިފެކްޓްސް އެހާމެ މޮޅު އަދި ދައްކާ ވާހަކައާއި ދައްކާ މަންޒަރުތައް ނުހަނު ބޮޑަށް ގުޅުވައި ހަދާފައިވާ މޮޅު ވީޑިއޯއެއް ކަމަށް ކަމުގެ ފަންނީ ތަޖުރިބާ ކާރުން ދެކެއެވެ. އަދި ލަވައިގެ މިއުޒިކާއި ކިޔުންވެސް ހަމަ ރަނގަޅު ކަމަށް ފަންނީ މީހުން ދެކެއެވެ. އެކަމަކު ހަވީރުގެ ނަދީމަށް އޭތީ އޯކޭއެއް ނޫނެވެ.\nދެން އޮތީ ހަވީރުގެ ނޫސްވެރިޔާ ފަޒީނާ އަހްމަދުގެ ވާހަކައެވެ. ފަޒީނާ ‘އެމްޑީޕީ ކުއްލިއަކަށް ސީދާ ހަރަކާތައް؟’ މިހެން ބުނެ ބޮޑު ސުވާލު މާކެއް ޖަހައި ސީދާ ހަރަކާތައް އެމްޑީޕީން ނުކުންނަން ޖެހުނު ސަބަބު ސާފު ނުވެގެން ނުވަތަ ތިލަކޮށް ދަންނަވާނަމަ ހަޖަމު ނުވެގެން އެތަކެއް ހާސަރުތަކެއް ދަމައި ރިޕޯޓެއް ލިޔެފައިވެއެވެ. ފަޒީނާ އެންމެ ފަހަރަކުވެސް އެމްޑީޕީގެ ފަރާތުން ސީދާ ހަރަކާތައް ނުކުންނަން ޖެހުނު ސަބަބުތައް އޮޅުން ފިލުވި ނަމަ އެނގުނީހެވެ. އަދި ސީދާ ހަރަކާތުގައި ބައިވެރިވާ މީސްތަކުންގެ ތެރެއިން ކޮންމެވެސް އެކެއްގެ ކައިރީގައި ސީދާ ހަރަކާތައް ނުކުންނަނީ ކީއްވެތޯ ސުވާލު ކޮށްލެވިނަމަ ވެސް އެނގުނީހެވެ. އެމައުލޫމާތު އޮޅުން ފިލުވައިފިނަމަ ފަޒީނާގެ ރިޕޯޓްގެ މަޤްސަދު ހާސިލު ނުވާނެތީވެ އެކަން ނުކޮށް ދޫކޮށްލީ ކަމަށްވެދާނެއެވެ.\nހަވީރު ނޫހުން މިފަދަ ސުވާލުތައް އުފައްދައި މީހުންގެ ފިކުރު ތަކާއި ކުޅެން މަސައްކަތް ކުރާއިރު، ސަރުކާރުން ކުރާ ނޭއްގާނީ ކަންތައްތަކާ މެދު ހަވީރު ނޫހުން ސުވާލު އުފެދޭ ތަނެއް ނާދެއެވެ.\nނަމަވެސް، އެތަކެއް ރައްޔިތުން ދެތިން ދުވަސް ވަންދެން މެދުނުކެނޑި ވެރިރަށް މާލޭގެ މަގުމަތީގައި މުޒާހިރާ ކުރަމުންދާއިރު އެކަން ކަވަރު ނުކުރަން ޖެހޭ ސަބަބުތައް ހަވީރު ނޫހުގެ ނޫސްވެރިންނަށް އޮޅުން ފިލައެވެ. ފުލުހުންގެ އަނިޔާވެރިކަން ހައްދުން ނައްޓާލައި އެކަމުގެ ވާހަކަ ބައިނަލް އަޤްވާމީ އިދާރާ ތަކުން ދެއްކި ކަމުގައި ވިޔަސް ހަވީރު ނޫހުގައި އެފަދަ ވާހަކަ ނުލިޔަން ޖެހޭ ސަބަބު ހަވީރުގެ ނޫސްވެރިންނަށް އޮޅުން ފިލައެވެ.\nއަދި އެމްޑީޕީން ކިތަންމެ މުޒާހިރާއެއް ކުރިޔަސް އެކަމަށް މާބޮޑު ޕަބްލިސިޓީއެއް ލިބިދާނެތީވެ އެފަދަ މުޒާހިރާތަކުގެ ލައިވް ކަވަރޭޖް ގެނެސްދީގެން ނުވާނެ ކަން ހަވީރުގެ ނޫސްވެރިންނަށް އޮޅުން ފިލައެވެ. އަދި ހަމަ އެހެންމެ މައުމޫނަށް ތާއިދު ކުރާ ބަޔަކު ވީމަ އެމީހުން މިއަހަރު ކުރީކޮޅު މަގުމައްޗަށް ނިކުމެ އާއްމުތަކެއްޗަށް ގެއްލުންދީ ހެދި ނަމަވެސް، އެކަންތައްތަކުގެ ތަފްސީލު މިނިޓުން މިނެޓަށް ލިޔެ، އަދި ގެނެސްދޭއިރު މަތި އޮމާން ކޮށްލާފައި ގެންނަން ހަވީރު ނޫސްވެރިންނަށް އެނގެއެވެ.\nއަދި ހަމަ މިހާރު އެމްޑީޕީ އިން ކުރާ މުޒާހިރާތަކުގައި ފުލުހުން ކުރާ އަނިޔާތަކުގެ ވާހަކަ ވީހާވެސް ލުއިކޮށް ގެނެސްދީ ފުލުހުންގެ އަމަލުތަކުގައި ރަން ކުލަ ޖައްސައި އެމްޑީޕީގެ މީހުންގެ އަމަލުތައް ވީހާވެސް ނުބައި ގޮތެއްގައި ގެނެސްދޭން ޖެހޭ ސަބަބުތައްވެސް ހަވީރުގެ ނޫސްވެރިންނަށް އެނގެއެވެ.\nއެމްޑީޕީއިން ކުރާ މުޒާހިރާގެ ޚަބަރުތައް ގެނެސް ނުދެވުނު ކަމުގައި ވިޔަސް މައުމޫނުގެ ޕީޕީއެމް އިން އެމްޑީޕީއަށް ރައްދެއް ދީފިނަމަ އެކަމުގެ ތަފްސީލު ވަގުތުން ގެނެސްދޭން ޖެހޭނެ ކަންވެސް ހަވީރުގެ ނޫސްވެރިން ދަނެއެވެ. ފަޒީނާ ވަނީ މިއަދު “އެމްޑީޕީގެ ކުއްލި ހަރަކާތްތަކުން ސަރުކާރު ގުޑުމެއް ނާރާނެ” ކަމަށް ޕީޕީއެމް އިން ބުނި ހަބަރު ވަރަށް ފުރިހަމަ އަށް ގެނެސްދީފައެވެ.\nހަވީރުގެ ނޫސްވެރިން މިލިޔުން ކިޔާފައި ވަރަށް ރުޅިވެސް ގަދަވާނެއެވެ. ޖެއްސުންވެސް ކުރާނެއެވެ. ފަހަރުގައި ތާއީދުވެސް ކޮށްފާނެއެވެ. މި ލިޔުން ލިޔުނީ ކޮންމެހެން ހަވީރު ނޫހުން ވަކި ޕާޓީއެއް ޕްރޮމޯޓު ކޮށް އަނެއް ޕާޓީ ޑިމޯޓް ކުރާތީކީވެސް ނޫނެވެ. ނަމަވެސް، ޒާހިރު ހުސޭނުގެ މަސްއޫލުވެރި ކަމުގައި ވަކި ސިޔާސީ ފިކުރެއްގައި ތިބި ބަޔަކު ފައިސާ ހަރަދު ކުރާ އަދި ވަކި ސިޔާސީ ފިކުރެއްގައި ތިބި ނޫސްވެރިން ތަކެއް ގިނައިން އުޅޭ ނޫހަކަށް ވިޔަސް ތިޔައީ މިހާތަނަށް ކޮންމެވެސް މިންގަނޑެއްގައި ހިފަހައްޓަމުންދާ ނޫހަކަށް ވެފައި މިހާރު އެ މަންޒަރު ބަދަލުވަމުންދާތީއެވެ. ހަވީރު ނޫސް ދެވަނަ ހަމަރޯޅި އަށް ނުވަތަ ދެވަނަ އައްޑުވަސް އަށް ވުމުން އެވެސް އޯކޭއެއް ނޫނެވެ. ކިއުން ތެރިއެއްގެ ހައިސިއްޔަތުން ހަމަގައިމުވެސް އަޅުގަނޑަކަށް އޯކޭއެއް ނޫނެވެ.\nހަވީރު ނޫހާމެދު އަޅުގަނޑު ދެކުނު ޕްރޮފެޝަނަލް ގޮތްގަނޑު މިހާރު އެއްކޮށް ބަދަލު ވެއްޖެއެވެ. ނަމަވެސް އެވާހަކަ މިތާގައި ނުލިޔާނަމެވެ.0ކިޔުންތެރިންގެ ޚިޔާލު\tބަކުރު Reply\nJuly 13, 2012 at 3:03 pm\tރޭގަވެސް އަހަރުމެން ދިޔައީ މުޒާހިރާލައިވްކޮށް ބަލަމުން އެކަމަކު އެނުބައި ޖައްބާރުހަވީރުނޫހުން ހީވަނީ އެހެންފަދަ ކަމެއްހެން ދޮގުޙަބަރު ފަތުރަމުންދިޔައިރު\nJuly 13, 2012 at 3:03 pm\tހަވީރަކީ ފައްކެނޑި ޒާހިރުހުސައިނުގެ މިލްކެއް ތިރީސް އަހަރުގެ އަނިޔާވެރި ވެރިކަން ދަމަހައްޓާދިން މުހިއްމު އެއްތަބު މިގައުމުން ފޮހެލަންވީ ތަނެއް ގައުމުގެ ހިންގާދިޔަ ހުރިހާނޭދެވޭ ކަންތަކުގައި ހަވީރުގެހިއްސާ ވަރަށްބޮޑު ނައްތާލަންވީ ތަނެއް\nJuly 13, 2012 at 3:02 pm\tރޭގަވެސް އަހަރުމެން ދިޔައީ މުޒާހިރާލައިވްކޮށް ބަލަމުން އެކަމަކު އެނުބައި ޖައްބާރުހަވީރުނޫހުން ހީވަނީ އެހެންފަދަ ކަމެއްހެން ދޮގުޙަބަރު ފަތުރަމުންދިޔައިރު\nJuly 13, 2012 at 2:59 pm\tހަވީރަކީ ފައްކެނޑި ޒާހިރުހުސައިނުގެ މިލްކެއް ތިރީސް އަހަރުގެ އަނިޔާވެރި ވެރިކަން ދަމަހައްޓާދިން މުހިއްމު އެއްތަބު މިގައުމުން ފޮހެލަންވީ ތަނެއް ގައުމުގެ ހިންގާދިޔަ ހުރިހާނޭދެވޭ ކަންތަކުގައި ހަވީރުގެހިއްސާ ވަރަށްބޮޑު ނައްތާލަންވީ ތަނެއް\nJuly 13, 2012 at 4:30 am\tތިނޫން ނޫހެއް ނެތް\nJuly 13, 2012 at 10:42 am\tމިކިޔާލާފަ ބާއީތަކައް ވަރަ އަސަރު ކުރާނެ. ތި ވާހަކަ ލިޔަން މާލަސްވެސް ވެއްޖެ.\nJuly 12, 2012 at 3:59 am\tހަވީރުނޫސް މަގްބޫލު ނޫހަކަށް ވަނީ ވަކި ކަހަލަ ޝަރުތު ތަކެއް ހުންނަމީހުނަށް އެކަންޏެވެ. ހުރިހާ އެންމެންނަށް އެއީ މާ ރަގަޅު ނޫހެއް ނޫނެވެ. ގިނަ ބަޔަކު މިނޫސް ގަންނަނީ އެނޫހުގައި ޖަހާ ދިވެހި ވާހަކަ ތައް ކިޔުމުގެ ބޭނުމުގައެވެ. ޚަބަރަކީ މިހާރު ހަވީރު ނޫހުން މީހުން ކިޔާ އެއްޗެއް ނޫނެވެ. މީ Reply\nJuly 12, 2012 at 5:42 am\tމީ ވަރަށް އަސަރުކޮށްފަ ހުރި މީހެއްގެ ވޭނީ އުދާސްތަކެއް.. ފަކުވެސް ވާނެ ހިތްވަރުކޮއްލާ\nJuly 12, 2012 at 9:06 am\tިިހަވީރު ނޫހެއް މިހާރު ރަގަޅެނޫން\nJuly 12, 2012 at 10:04 am\tދުވަހަލުވެސް ތިނޫސް ނުކިޔާނަށް ހަމަހަމަކަން ފެންނަށް ދެން\nJuly 11, 2012 at 6:57 pm\tމީ ވަކި ސަހަލަ ނޫހެއްތަ ތިހެންބުނަން ފޮނިބޮަކިބަާ Reply\nJuly 11, 2012 at 6:57 pm\tމަށަށް ހަވީރަށްވުރެ ”ސަން” ބޮލަށްވެސް އަޕްޑޭޓް ތައް ވެސް މާ ހަބޭސް.. ގަންޖާ Reply\nJuly 11, 2012 at 6:53 pm\tމީ ވަކި ސަހަލަ ނޫހެއްތަ ތިހެންބުނަން ޯޑޯން Reply\nJuly 11, 2012 at 6:47 pm\tތީ މައުމޫނުގެ ތަރިކަ ނޫސް ދެންވާނެ ގޮތް ވިސްނާލާ\nJuly 11, 2012 at 6:45 pm\tހަވީރު ނޫން ވަރަށް ފޫހި ނޫހެއް ކިޔާނެ ނޫހެއް ނެތަސް ތިނޫން ނިކިޔާނަށް ހުސްދޮގު ވާހަކަ ހުންނަނީ ވަކިކޮޅަށް ޖެހިފަ LeaveaReply Cancel reply


Vaki kolhakah nujehi verikan kuraanan: Ibu | Mihaaru\nނައިފަރުގައި ބޭއްވި އިދިކޮޅު ކޯލިޝަންގެ ބޮޑު ޖަލްސާގައި އިބޫ ވާހަކަ ދައްކަވަނީ. ޖަލްސާގައި އިދިކޮޅު ކޯލިޝަންގެ ގިނަ އަދަދެއްގެ ސަޕޯޓަރުން ބައިވެރިވި. - ފޮޓޯ: އެމްޑީޕީ\nޅ. ނައިފަރުން މުހައްމަދު ޔާމީން\n16 ސެޕްޓެމްބަރ 2018 - 00:03 34 comments\nމި މަހުގެ 23 ގައި އޮންނަ ރިޔާސީ އިންތިހާބު ކާމިޔާބު ކުރައްވައި ވެރިކަމަށް ވަޑައިގެންފި ނަމަ، ވަކި ފަރާތަކަށް ބުރަވެވަޑައިނުގެން މަސައްކަތް ކުރައްވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓު، އިބްރާހިމް މުހައްމަދު ސޯލިހް (އިބޫ) ޅ. ނައިފަރުގައި މިރޭ ވިދާޅުވެއްޖެ އެވެ.\nއިދިކޮޅު ކޯލިޝަނުން ނައިފަރުގައި ބޭއްވި ބޮޑު ޖަލްސާގައި ހިންނަވަރު ދާއިރާގެ މެމްބަރު އިބޫ ވިދާޅުވީ ރިޔާސީ ކެންޑިޑޭޓަކަށް ވެވަޑައިގަތުމުގެ ފުރުސަތު ލިބިވަޑައިގަތީ، ޅ. އަތޮޅުގެ ރައްޔިތުން އޭނާ އަށް ކުރި އިތުބާރުގެ ސަބަބުން ކަމަށެވެ. އިބޫ ވަނީ އެކަމަށްޓަކައި އަތޮޅުގެ ހުރިހާ ރައްޔިތުންނަށް ޝުކުރު އަދާކުރައްވައިފަ އެވެ.\nއިބޫ ވިދާޅުވި ގޮތުގައި، އިދިކޮޅު ކޯލިޝަންގައި ހިމެނޭ ކޮންމެ ޕާޓީއެއްގެ ވެސް މެމްބަރުންގެ ކެކުޅުމަކީ ރާއްޖެއަށް ދިމާވެފައި އޮތް ދަތި ހާލެވެ. އެގޮތުން، އިންސާފު ގެއްލި، ވައްކަމާއި ކޮރަޕްޝަން ފެތުރިފައި އޮތް މިންވަރުން ރައްޔިތުން ގޮވަނީ މިކަންކަން އިސްލާހު ކުރަން ކަމަށް އިބޫ ވިދާޅުވި އެވެ. އަދި އިދިކޮޅު ކޯލިޝަނުން ނުކުމެ ތިބީ ސިޔާސީ މަސައްކަތެއް ކުރަން ނޫން ކަމަށް އިބޫ ވިދާޅުވި އެވެ.\n"ތިޔަބޭފުޅުންގެ ކެންޑިޑޭޓެއްގެ ގޮތުގައި ބަހައްޓަވައި ދެއްވީ ގައުމީ މަސައްކަތެއް ކުރަން. ވަކި ފަރާތަކަށް ބުރަ ނުވެ، ވަކި ފަރާތަކަށް އިސް ކަން ނުދީ ހަމަހަމަކޮށް، އަޅުގަނޑާ ހަވާލުކުރާ މަސައްކަތް ކުރަމުން ގެންދާނަން،" ރައްޔިތުންގެ މަޖިލިހުގެ މެމްބަރުކަން 25 އަހަރު ކުރެއްވި އިބޫ ވިދާޅުވި އެވެ.\nމަޖިލިހުގައި ޅ. އަތޮޅު 15 އަހަރު، ހިންނަވަރު ދާއިރާ 10 އަހަރު ތަމްސީލް ކުރެއްވި އިބޫ ވިދާޅުވީ ނައިފަރަކީ އަތޮޅުގެ ވެރިކަން ކުރާ ރަށުގެ ގޮތުގައި އޮންނަން ބޭނުންވާ ކަމަށެވެ. ފަހުރުވެރި ދަރިންތަކެއް އުފެދުނު ނައިފަރު އޮތީ 21 ގަރުނުގައި އޮންނަންވީ ހިސާބެއްގައި ނޫން ކަމަށް އޭނާ ވިދާޅުވި އެވެ.\nއެކަމަކު، ދިވެހި އެ ދަރިން ގައުމަށް ކޮށްދިން ކަންކަމުގެ ބަދަލު ލިބިފައި ނުވިނަމަވެސް، އިދިކޮޅު ވެރިކަމެއްގައި ނައިފަރު ތަރައްގީ ކުރާނެ ކަމުގެ ޔަގީންކަން އިބޫ ދެއްވި އެވެ. އަދި ނައިފަރަށް ބޭނުންވާ ހިއްސާ އިދިކޮޅު ވެރިކަމެއްގައި ލިބޭނެ ކަމަށް އިބޫ ވިދާޅުވި އެވެ.\nނައިފަރަށް ބޯހިޔާވަހިކަމާއި ގޯތި ނުހެދި ތިބި މީހުން ދިރިއުޅެމުންދާކަން ފާހަގަ ކުރައްވައި އިބޫ ވިދާޅުވީ އިދިކޮޅު ވެރިކަމެއްގައި ރޯހައުސްތަކެއް އަޅުއްވާނެ ކަމަށެވެ. އަދި އިދިކޮޅު ވެރިކަމެއް ފެށޭތާ ހަ މަސް ދުވަހުގެ ތެރޭގައި ގޯތި ބޭނުންވާ މީހުންނަށް ގޯތި ފޯރުކޮށްދެއްވާނެ ކަމަށް އޭނާ ވިދާޅުވި އެވެ.\nގޯތި ބޭނުންވާ މީހުންނަށް ބިން ހިއްކަން ޖެހިއްނަމަ، އެކަން ވެސް ކުރައްވާނެ ކަމަށް އިބޫ ވިދާޅުވި އެވެ. އަދި ނައިފަރުގެ މަގުތަކުގައި ތާރު އަޅުއްވައި ދެއްވުމަށް އިބޫ ވަނީ ވައުދުވެވަޑައިގެންފަ އެވެ.\nނައިފަރުގައި ބޭއްވި ޖަލްސާގައި ޅ. އޮޅުވެލިފުށީގައި ތިބި ތިން ކައުންސިލަރުން ވަނީ އިދިކޮޅު އެންމެ ބޮޑު ޕާޓީ، އެމްޑީޕީއާ ގުޅިވަޑައިގެންފަ އެވެ. އަދި ގިނަ އަދަދެއްގެ ޒުވާނުން ވެސް އެމްޑީޕީއާ ގުޅުނެވެ.\nރިޔާސީ އިންތިހާބަށް އަށް ދުވަހަށް ވެފައިވާތީ އެކަމަށް އިޝާރާތް ކުރައްވައި، އިބޫ ވިދާޅުވީ ހުރިހާ ރައްޔިތުން ވެސް މަސައްކަތް ކުރަންވީ އިދިކޮޅު ކޯލިޝަނަށް އިތުރަށް ތާއީދު ހޯދުމަށެވެ. އަދި ކޮންމެ ރަށަކުން ފެންނަނީ އުފާވެރި މަންޒަރުތަކެއް ކަމަށާއި ރައްޔިތުން ބަދަލު ގެންނަން ބޭނުންވާ ކަމަށް ވިދާޅުވި އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އަދާލަތު ޕާޓީ ޅ. ނައިފަރު ޖުމްހޫރީ ޕާޓީ ޅ. އަތޮޅު ރައީސް އިބްރާހިމް މުހައްމަދު ސޯލިހް


Lonu beynun kuranvee kihaa varakah? | Mihaaru\nމީހަކު ޗިޕްސް ތައްޓަކަށް ލޮނު އަޅަނީ: ލޮނު ބޭނުން ކުރެވޭ މިންވަރާ ދޭތެރޭ ފަރުވާތެރިވާން ޖެހޭ.\n12 އޯގަސްޓް 2018 - 07:01\nމީގެ ކުރިން ހަދާފައިވާ ބައެއް ދިރާސާތަކުގައި ފާހަގަކޮށްފައިވާ ގޮތުގައި ދުވާލެއްގެ މައްޗަށް ބޭނުން ކުރެވޭ ލޮނުގެ މިންވަރު އެންމެ މަތިވެގެން ވެސް ބަހައްޓަން ވާނީ5ގްރާމްގަ އެވެ.\nދުނިޔޭގެ ސިއްހަތު ޖަމިއްޔާ އިން ކަނޑައަޅާފައިވާ މިންގަނޑަށް ބަލާއިރު ދުވާލަކަށް ހަށިގަނޑަށް އެތެރޭ ކުރެވޭ ލޮނުގެ މިންވަރު ބަހައްޓަންވާނީ5ގްރާމަށް ވުރެ ދަށުގަ އެވެ.\nލޮނާ ގުޅޭ ގޮތުން މިދިޔަ ބުރާސްފަތި ދުވަހު ދަ ލެންސިޓް ޖާނަލްގައި ޝާއިއުކޮށްފައިވާ ރިޕޯޓެއްގައި ފާހަގަކުރި ގޮތުގައި ދުވާލަކު ބޭނުންކުރާ ލޮނުގެ މިންވަރު6ގްރާމަށް ވުރެ އިތުރުކޮށްގެން ނުވާނެ އެވެ. އޭގައި ބުނި ގޮތުގައި ލޮނު ބޭނުންކުރާ މިންވަރު އިތުރުވުމަކީ ލޭގެ ޕްރެޝަރު މަތިވެ، ހާޓްއެޓޭކާއި ސްޓްރޯކް ޖެހުމަށް މަގުފަހިވާނެ ކަމެކެވެ.\nދިރާސާގައި ފާހަގަކުރި ގޮތުގައި ދުވާލަކު5ގްރާމަށް ވުރެ މަދުން ލޮނު ބޭނުން ކުރުމަކީ ވެސް ހިތުގެ ތަފާތު މައްސަލަތަކަށް މީހާ ހުށަހެޅި ދާނެ ކަމެކެވެ. އެހެންވެ ސަމާލުކަން ދޭންވީ ކަމަކީ ލޮނު ބޭނުން ކުރެވޭ މިންވަރު ބެލެންސް ކުރުމެވެ.\nކެނެޑާގެ މެކްމާސްޓާ ޔުނިވަސިޓީގެ ޕްރޮފެސަރު އެންޑްރޫ މެންޓޭ ވިދާޅުވި ގޮތުގައި އިންސާނާގެ ހަށިގަނޑަށް ސޯޑިއަމަކީ ވަރަށް މުހިއްމު މާއްދާއެކެވެ. އެގޮތުން ލޮނުން ހަށިގަނޑަށް ލިއްބައިދޭ ސޯޑިއަމަކީ މީހާގެ ސިއްހަތާ ވަރަށް ބޮޑަށް ގުޅުން ހުރި އެއްޗެއް ކަމަށް ވިދާޅުވި އެވެ.\n"މާނައަކީ ސޯޑިއަމް [ލޮނު] ބޭނުން ކުރާ މިންވަރު ބެލެންސް ކުރެވޭ މިންވަރެއްގައި ހިފަހެއްޓުމަކީ ހިތުގެ މައްސަލަތަކުން ރައްކާތެރިކޮށް ދޭނެ ކަމެކޭ. މާ ގިނައިން ސޯޑިއަމް ބޭނުން ކުރެވޭ ނަމަ ހިތުގެ މައްސަލަތައް ކުރިމަތިވުމުގެ ބިރު އެބައޮތޭ."\nއޭނާ ވިދާޅުވި ގޮތުގައި ލޮނު ބޭނުން ކުރާ މިންވަރު މާ ބޮޑަށް ދަށްވުމަކީ ލޭގެ ޕްރެޝަރު ދަށްވެ، ސިއްހީ ތަފާތު މައްސަލަތައް ކުރިމަތި ކުރުވާނެ ކަމެކެވެ.\nދިރާސާގައި ބުނީ ލޮނު ބޭނުން ކުރެވޭ މިންވަރު އިތުރުވެގެން އެންމެ އާންމުކޮށް ދިމާވާ މައްސަލައަކީ ސްޓްރޯކް ޖެހުން ކަމަށެވެ.\nއެހެންވެ ހިތަށް ދިމާވާ މައްސަލަތަކުން ރައްކާތެރިވެވޭނެ އެއް ގޮތަކީ ޕޮޓޭސިމް އެކުލެވޭ ބާވަތްތައް ވެސް ކާން އާދަ ކުރުމެވެ. އެގޮތުން ތަރުކާރީ އާއި މޭވާ އާއި ނަޓްސްގެ ބާވަތްތައް ކެއުމުގައި ހިމެނުން މުހިއްމު ކަމަށް ފާހަގަކޮށްފައިވެ އެވެ.\nލަންޑަންގެ ކިންގްސް ކޮލެޖްގެ ނިއުޓްރިޝަނާއި ޑައެޓިކްސްއާ ބެހޭ ޕްރޮފެސަރު ޓޮމް ސެންޑާޒް ވިދާޅުވި ގޮތުގައި ލޮނު ބޭނުން ކުރުމާ ބެހޭ ބަހުސަށް މި ވަގުތު އޮތް އެންމެ ރައްކާތެރި ހައްލަކީ ޑަބްލިއުއެޗްއޯ އިން ކަނޑައަޅާފައިވާ މިންވަރަށް ވުރެ ލޮނު ބޭނުން ކުރާ މިންވަރު ދުވާލެއްގެ މައްޗަށް އިތުރު ނުކުރުމެވެ.\nއިތުރު ލިޔުންތައް ސިއްހަތު ހާޓް އެޓޭކް ބްލަޑް ޕްރެޝާ


Israel aanmu inthihaabu: Netanyahu kureegai\nއިޒްރޭލް އާންމު އިންތިހާބު: ނަތަންޔާހޫ ކުރީގައި\nއިޒްރޭލު އާންމު އިންތިހާބު: ބޮޑުވަޒީރު ބެންޖަމިން ނަތަންޔާހޫގެ ލިކުޑް ޕާޓީ ކުރިހޯއްދެވި ނަމަވެސް މަޖިލިސް އަގުލަބިއްޔަތު ލިބިވަޑައިނުގެންނެވި\nއިޒްރޭލު އާންމު އިންތިހާބުގައި ބޮޑުވަޒީރު ބެންޖަމިން ނަތަންޔާހޫގެ ލިކޫޑް ޕާޓީ ކުރި ހޯއްދަވަފި އެވެ. އެހެން ނަމަވެސް، ކޯލިޝަން ނުހަދައި ސަރުކާރެއް އެކުލަވާލެވޭ ވަރަށް ގާނޫނު ހަދާ މަޖިލިސް، ކްނެސެޓްއިން ގޮނޑި ކާމިޔާބު ކުރެވިފައެއް ނުވެ އެވެ.\nއިޒްރޭލުގެ ޓިވީ ޗެނަލް 13 އިން ބުނާ ގޮތުން ލިކުޑް ޕާޓީއަށް 31 ގޮޑި ލިބިފައިވެ އެވެ. އެހެންކަމުން އާންމު އިންތިހާބުން އެހެން ޕާޓިތަކުގެ މައްޗަށް ކުރިހޯދާފައި ވަނީ ލިކުޑް ޕާޓީ އެވެ.\nއިޒްރޭލުގެ ގާނޫނުހަދާ މަޖިލިސްގައި ހިމެނޭ 120 ގޮޑިއަށް ވާދަކޮށް ސަރުކާރެއް އެކުލަވާލުމަށް އަގުލަބިއްޔަތު ހޯދަން ޖެހެ އެވެ. އެއީ 61 ގޮނޑި އެވެ. މިއަދަދަށް އެއްވެސް ޕާޓިއަކަށް ގޮނޑިލިބިފައި ނެތުމުން ދެންޖެހޭނީ ކޯލިޝަނެއް އަހަދައި ސަރުކާރުން ބައިއަޅާށެވެ.\nމިފަހަރުގެ އިންތިހާބުގައި ނަތަންޔާހޫގެ ކޯލިޝަނަށް 60 ގޮނޑި ލިބިފައިވެ އެވެ. އިދިކޮޅު ޕާޓިތަކުން ވެސް 60 ގޮނޑި ހޯދާފައިވެ އެވެ. އެހެންކަމުން ކްނެސެޓްގެ އަގުލަބިއްޔަތު ހޯދަން އިޒްރޭލުގައި ދެން ހިނގައިދާނީ ވަރަށް ވަރުގަދަ ވާދަވެރިކަމެކެވެ.\nއިންތިހާބުގެ އަގުލަބިއްޔަތު ހޯއްދެވުމަށްޓަކައި ވޮޑުވަޒީރު ވަނީ ވަރަށް ބުރަ މަސައްކަތްތަކެއްކުރައްވާފަ އެވެ. ކޮވިޑާ ގުޅިގެން ދިމާވި ދަތިތައް އާންމުނަށް ފަސޭހަކޮށްދެއްވުމާއި ރައްޔިތުންނަށް ކޮވިޑް ވެކްސިން ފޯރުކޮށްދެއްވުމުގައި ވެސް އެހެން ގައުމުތަކަށް ނަމޫނާދައްކަވާފައިވެ އެވެ.\nބޮޑުވަޒީރު ނަތަންޔާހޫއަށް އަމިއްލަ ސަރުކާރެއް އެކުލަވާލަން ފުރުސަތު ލިބިވަޑައިނުގެއްނެވި ސަބަބަކީ ކޯޓުގައި ހިނގާ މައްަލަތައް ކަމަށް ވެސް ބުނެވެ އެވެ. އިންތިހާބު ބޯމަތިވެފައި ވަނިކޮށް ވެސް އިޒްރޭލުގެ މަގުތަކަށް އާންމުން ނިމުވެ ވަނީ ބޮޑުވަޒީރަށް ނޫނެކޭ ބުނެފަ އެވެ.\nޕާޓިތަކުގެ މެދުގައި މިހާރު ހުރި ފޯރީގައި ސަރުކާރެއް އެކުލަވާނުލެވިއްޖެ ނަމަ ގާނޫނީ ހުސްކަމެއްގެ ތެރެއަށް އިޒްރޭލް ވެއްޓޭނެ އެެވެ. މިގޮތް ބޭނުންނޫން ނަމަ ދެން އޮތް ގޮތަކީ ސިޔާސީ ލީޑަރުން ގޮތްދޫކުރެއްވައި ސަރުކާރެއް އެކުލަވާލަން ފުރުސަތުދިނުމެވެ.\nފަލަސްތީން އިޒްރޭލް ބަރުލަމާނީ ނިޒާމް + ބެންޖަމިން ނަތަންޔާހޫ


ރާއްޖޭގައި އުޅެނީ ކޮވިޑް-19ގެ މާ ނުރައްކާތެރި، އާ ސްޓްރެއިނެއް: ޑރ. މުޙައްމަދު ޢަލީ – Dhen.mv\nމަރްޔަމް ވަޙީދާ May 7, 2021 - 11:59 pm\nރާއްޖޭގައި މިވަގުތު އުޅެނީ ކޮވިޑް-19 ގެ މާ ނުރައްކާތެރި އާ ސްޓްރެއިނެއް ކަމަށް ޓެގް ޓީމުގައި ހިމެނި ވަޑައިގަންނަވާ ނޭޝަނަލް ސެންޓަރ ފޯ ރެސްޕިރޭޓަރީ މެޑިސިންގެ ޑޮކްޓަރު، ޑރ. މުޙައްމަދު ޢަލީ ވިދާލުވެއްޖެއެވެ.\nޑރ. މުޙައްމަދު ޢަލީ މިރޭ ކުރެއްވި ޓްވީޓެއްގައި ވިދާޅުވީ ރާއްޖޭގައި އާ ސްޓްރެއިންއެއް އުޅޭ ކަމަށް ވަރަށް ބޮޑަށް ޔަގީން ކަމަށާއި އާ ސްޓްރެއިން މާބޮޑަށް ނުރައްކާތެރި ކަމަށެވެ. އަދި މި އާ ސްޓްރެއިންގެ ސަބަބުން ފުއްޕާމެއަށް ވަރަށް ބޮޑަށް ގެއްލުންދޭ ކަމަށް ވެސް ވިދާޅުވިއެވެ.\nކޮވިޑް-19 އިން ރައްކާތެރިވުމަށް ކޮންމެ މީހަކު ވެސް ފުރަތަމަ ކަމަކަށް ހެޔޮ ދުއާ ކުރުމަށާއި، މީހުންނާ ބައްދަލު ކުރުން މަދު ކުރުމަށާއި، ރަނގަަޅަށް މާސްކު އެޅުމަށާއި އަދި ރީތިކޮށް އަތް ދޮވުމަށް ސަމާލުކަން ދިނުމަށް ވެސް ޑރ. މުޙައްމަދު ޢަލީ ވަނީ އިލްތިމާސް ކުރައްވައިފައެވެ.\nރާއްޖޭގައި ކޮވިޑް19އަށް ޕޮޒިޓިވްވާ މީހުންގެ އަދަދު އިތުރުވަމުން ދާނަމަ، ރާއްޖޭގައި މި ބަލީގައި އާ ވޭރިއެންޓެއް އުފެދުމަކީ ވަރަށް ގާތް ކަމެއް ކަމަށް އެޗްއީއޯސީއިން މީގެ ކުރިން ވަނީ ބުނެފައެވެ.\nކޮވިޑް-19 ޑރ. މުޙައްމަދު ޢަލީ\nކޮވިޑް-19: މާލެއިން ފައްސިވީ 84 މީހުންނާ އެކު މުޅިއަކު މިއަދު ފައްސިވީ 187 މީހުން\nކޮވިޑް-19ގެ ބަލި އެނދުގައި އަހަރެއް: އަމިއްލައަށް އެދިގެން ވެންޓިލޭޓަރުން ނެގުމުން ވީ މަރު!\nމޮނިޓަރިންގައި އޮތް ހުޅުދުއްފާރަށް އަނގޮޅިތީމުން އެހީވެދީފި\nލާމު އަތޮޅުން އެއްވެސް މީހެއް އިއްޔެ ފައްސިވެފައެއް ނުވޭ، 25 މީހުން ބަލިން ރަނގަޅުވި\nކޮވިޑް-19 ގެ ސަބަބުން ދައުލަތުގެ އާމްދަނީއަށް 36 ބިލިއަން ރުފިޔާގެ ގެއްލުންވާނެ: މިނިސްޓަރު އަމީރު\nމިވަގުތު ލާމު އަތޮޅުގައި އެންމެ ގިނަ އެކްޓިވް ކޭސް އޮތީ މާވަށުގައި\nހިޔާ ފްލެޓުތަކުގެ ފިނިޝިންގަށް9މަސް ދޭން ޑރ. މުއިއްޒު އެދިލައްވައިފި


Mendhuru keumah aa gothakah kukulhu thayyaaru kohlamaa!\nމެންދުރު ކެއުމަށް އާ ގޮތަކަށް ކުކުޅު ތައްޔާރު ކޮށްލަމާ!\nހުކުރު ދުވަހުގެ މެންދުރުގެ ސުފުރާއަށް ކުކުޅަކީ ދިވެހިންގެ ސަގާފަތެކެވެ. ހުކުރު ދުވަހުގެ މެންދުރު ކެއުމަށް ދިރުން ގެނެސްދެނީ، ތަފާތު ގޮތް ގޮތަށް ތައްޔާރު ކޮށްލެވޭ ކުކުޅުގެ މީރުވަހެވެ. އަނެއްކާވެސް ކުކުޅު ތައްޔާރު ކޮށްލާނެ ތަފާތު ގޮތެއް ދަސްކޮށްލުން ކިހިނެއްވާނެ ހެއްޔެވެ؟\nމި ގޮތަށް ކުކުޅު ތައްޔާރު ކުރުމަށް މާ ގިނަ ތަކެތި ބޭނުމެއް ނުވާނެ އެވެ. މި ޑިޝް ތައްޔާރުކޮށްލުމަށް ބޭނުންވާ ހުރިހާ ތަކެއްޗަކީ ވެސް ގޭގެ ބަދިގެ އިން ފަސޭހައިން ލިބެންހުންނާނެ ތަކެއްޗެވެ. ތިރީގައި އެވަނީ ބޭނުންވާ ތަކެތީގެ ލިސްޓެވެ.\n1/2 ޖޯޑު ބަޓަރު\n3 މޭޒުމަތީ ސަމުސާ ލޮނުމެދު (ގާނާފައި)\n3 މޭޒުމަތީ ސަމުސާ ސޯޔާ ސޯސް\n1/4 ސައި ސަމުސާ އަސޭމިރުސް\n1 މޭޒުމަތީ ސަމުސާ ކޮނތަބިރި (ހިއްކާފައި ހުންނަ)\n6 ކުކުޅު ފައި (ހަން ނުނޮޅަާ)\nއެންމެ ފުރަތަމަ، 250 ޑިގްރީއަށް އަވަން ހޫނުކުރަން ޖައްސާށެވެ. ދެން، ޓްރޭގައި ތެޔޮ އުނގުޅާލާށެވެ. އެއަށްފަހު ބަޓަރު، ލޮނުމެދު، ސޯޔާސޯސް، އަސޭމިރުސް، އަދި ކޮތަނބިރި ކޮޅު އެއްކޮށްލާށެވެ. އެއަށްފަހު، ދެ މިނެޓް ވަންދެން ނުވަތަ ބަޓަރުކޮޅު ވިރެންދެން މައިކްރޯވޭވް އަވަނުގައި ކައްކާލާށެވެ. ދެން، ކުކުޅު ފައި ތަކުގައި ރަގަޅަށް ބަޓަރުކޮޅު އުނގުޅާލާށެވެ. އަދި ކުޑަ އެތިކޮޅެއް ފިހެ ނިމުމުން އުގުޅާލަން ބަހައްޓާށެވެ. ދެން، 20 މިނެޓް ވަންދެން އަވަނުގައި ފިހެލާށެވެ. ރަގަޅަށް ފިހެލެވުމުން ބަޓަރުކޮޅު ހުންނަންވާނީ ކުކުޅު ފައިތަކުގެ ތެރެއަށް ރަގަޅަށް ވަދެފައެވެ. އަވަނުން ނެގުމަށްފަހު، ބެހެއްޓި ބަޓަރުކޮޅު ފައިތަކުގައި އުނގުޅާލާށެވެ. އަދި ކޮނތަބިރިކޮޅެއް މައްޗަށް ބުރުވާލާށެވެ.\nމިގޮތަށް ތައްޔާރު ކޮށްލެވޭ ކުކުޅު ރޮއްޓާ އެކީ ވެސް، ނުވަތަ ބަތާ އެކީ ވެސް ކެވިދާނެއެވެ.\nތައިމް: ތަނެއް ނޫން މުހިންމީ، ކެއުން މުހިންމީ!\nބެގޭޖް ފީ ނުދައްކަން 30 ކިލޯ އޮރެންޖް ކައިފި


Komandhoo Footboalha Dhandu Hedhumuge Mashahkaiy Ifthithaah Koffi\nކޮމަންޑޫގެ ފުޓްބޯޅަދަނޑު ހެދުމުގެ މަސައްކަތް އިފްތިތާހް ކޮށްދެއްވި ރަސްމިއްޔާތުކައި މިނިސްޓަރު މަހުލޫފު ވާހަކަ ދައްކަވަނީ: ފޮޓޯ އެމްޓީސީސީ\nކޮމަންޑޫ ފުޓްބޯޅަދަނޑު ހެދުމުގެ މަސައްކަތް އިފްތިތާހް ކޮށްފި\n15 ޖެނުއަރީ 2022 - 16:44:15\nށ. ކޮމަންޑޫގެ ފުޓްބޯޅަދަނޑު ހެދުމުގެ މަސައްކަތް އިފްތިތާހް ކޮށްފި އެވެ.\nމި މަޝްރޫއު އިފްތިތާހު ކޮށްދެއްވީ އެކަމަށް ހާއްސަކޮށް ކޮމަންޑޫގައި އިއްުޔެ ބޭއްވި ރަސްމިއްޔާތުގައި، ޔޫތު މިނިސްޓަރު އަހުމަދު މަހުލޫފެވެ.\nކޮމަންޑޫ ފުޓްބޯޅަދަނޑު ހެދުމުގެ މަސައްކަތް އިފްތިތާހް ކޮށްދެއްވުން: ފޮޓޯ އެމްޓީސީސީ\nމި ރަސްމިއްޔާތުގައި، ކޮމަންޑޫ ކައުންސިލްގެ ރައީސް މުހައްމަދު ސިނާންއާއި، އެމްޓީސީސީގެ ޗީފް އެގްޒެކެޓިވް އޮފިސަރު އާދަމް އާޒިމްއާއި ޔޫތް މިނިސްޓްރީއާއި އެމްޓީސީސީގެ އިސްވެރިން ބައިވެރިވެވަޑައިގެންނެވިއެވެ.\nމުޖުތަމައުގެ ކަންކަން ހިއްސާކުރުމުގެ ރޫހަކީ އެމްޓީސީސީ އުފެދުނީއްސުރެ އެ ކުންފުނީގެ ސަގާފަތުގައި ހިމެނޭ ކަމެކެވެ. އެ ކުންފުނީގެ ހަޔާތުގައި ވޭތުވެދިޔަ އަހަރުތަކުގައި، ތަފާތު ރޮނގުރޮނގުން ވަނީ އިޖްތިމާއީ ޒިންމާ އަދާކޮށްދީފައެވެ.\nއެމްޓީސީސީގެ އަމާޒަކީ ކުންފުނިން ކުރިއަށްގެންގޮސްފައިވާ އެހެނިހެން މަޝްރޫއުތަކެކޭ އެއްފަދައިން މި މަޝްރޫއުވެސް ކާމިޔާބު ކަމާއެކު ނިންމާލައި ސަރުކާރާ ވީއެންމެ އަވަސް ފުރުސަތެއްގެ ތެރޭގައި ހަވާލުކުރުމެވެ.\nށ. ކޮމަންޑޫއެމްޓީސީސީމިނިސްޓަރު މަހްލޫފު އާދަމް އާޒިމް\nފެހެންދޫ ބަނދަރުގެ އަމަލީ މަސައްކަތް ނިމިއްޖެ


Mashvaraage meyzu lolah fennaanetha? - vNews.mv\nމަޝްވަރާގެ މޭޒު ލޮލަށް ފެންނާނެތަ؟\nޝިފްޒާ މުޞްޠަފާ 28 February 2016, 18:50\nސިޔާސީ މަސްރަހު ހަލަބޮލިވެ، ގައުމުގައި ހަމަނުޖެހުންތައް ބޮޑުވުމުން މަޝްވަރާގެ މޭޒަށް ދިއުމަކީ ރާއްޖޭގައި އާ ކަމެއް ނޫނެވެ. ފަހުގެ ތާރީޚަށް ބަލާއިރު ކުރީގެ ރައީސް މުހައްމަދު ނަޝީދުގެ ވެރިކަން ބަދަލުވެ، ގައުމުގެ ކަންކަން ހަމަޔަކަށް އެޅުވުމަށް ރައީސް ޑރ. ވަހީދު އެކުލަވާލެއްވި މަގުޗާޓުގެ ކަންކަން ކުރިއަށް ގެންދިއުމަށް ފެށި މަޝްވަރާތަކާއި، ވެރިކަން ބަދަލުވި ގޮތާއި މެދު ކޮމިޝަން އޮފް ނެޝަނަލް އިންކުއަރީ (ކޯނީ) އިން ނެރުނު ރިޕޯޓާ ގުޅިގެން އުފެދުނު ނުތަނަވަސްކަން ހައްލުކުރުމަށް ޕާޓީތަކުގެ މެދުގައި ކުރިއަށްގެން ގެންދިޔަ މަޝްވަރާތައް ފާހަގަކޮށްލެވެއެވެ.\nރައީސް ޔާމީންގެ ސަރުކާރުގައި ފުރަތަމަ ފަހަރަށް ސިޔާސީ ޕާޓީތަކުގެ މަޝްވަރާއަށް ގޮވާލީ ސަރުކާރަށް ދޮޅުއަހަރު ނުވަނީސް، ގައުމުގެ މަސްރަހު ވަރަށް ބޮޑަށް ހޫނުވެ، ގާނޫނުއަސާސީގެ ދިފާއުގައި އިދިކޮޅު ފަރާތްތައް ގުޅިގެން 2015 ވަނަ އަހަރުގެ މޭޑޭގައި ބޮޑު މުޒާހަރާއަށް ނުކުމެ ގޮވާލި ގޮވާލުންތަކަށް ފަހުއެވެ. އެގޮތުން އޭރު އިދިކޮޅުގައި އޮތް އެމްޑީޕީ، ޖުމްހޫރީ ޕާޓީ އަދި އަދާލަތު ޕާޓީގެ އިތުރަށް ސަރުކާރު ހިންގާ ޕީޕީއެމަށް މަޝްވަރާގެ ދައުވަތު ފޮނުވައި، ބައެއް ޕާޓީތަކާއެކު ކޮންމެވެސް ވަރަކަށް މަޝްވަރާ ކުރިއަށް ގެންދެވުނެވެ.\nވަކިވަކިން ކުރިއަށް ގެންދަން ނިންމި މަޝްވަރާތަކުގައި އަދާލަތު ޕާޓީން ބައިވެރިވާނީ އެޕާޓީގެ ރައީސް ޝައިޚް އިމްރާން އަބްދުﷲ ކަމަށް ނިންމުމުން އެޕާޓީއާއެކު އެއްވެސް ވަރަކަށް މަޝްވަރާއެއް ނުކުރެވެއެވެ. އޭރު އިމްރާން ހުންނެވީ މޭޑޭގެ މުޒާހަރާއާ ގުޅިގެން ބަންދުކޮށްފައެވެ. ޖުމްހޫރީ ޕާޓީއާއެކު ދެ ބައްދަލުވުމެއް ބޭއްވުނެވެ. އެމްޑީޕީން ކުރިމަތިކުރި ޝަރުތުތަކާ ގުޅިގެން މަޝްވަރާ ނުފެށި އޮތުމަށް ފަހު ފަހުން އެޕާޓީއާއެކު ވެސް މަޝްވަރާ ފެށުނެވެ. އެގޮތުން ބޭއްވުނީ ޖުމްލަ ތިން ބައްދަލުވުމެވެ. އޭގެ ފަހުން މަޝްވަރާ ހުއްޓުނީ ސަރުކާރުން އެއްބަސްވި ކަންކަމަށް އަމަލީ ސިފަ ނައުމުންނެވެ. އެންމެ ބޮޑު މައްސަލައަކަށް ވީ ކުރީގެ ރައީސް ނަޝީދާއި އެހެނިހެން ސިޔާސީ ލީޑަރުންނާއި އެމްޑީޕީން ބުނާ ސިޔާސީ ހައްޔަރީން މިނިވަން ނުކުރުމެވެ.\nއެމްޑީޕީން ހުށަހެޅި ކަންކަން ނުވި ނަމަވެސް މަޝްވަރާ ކުރިއަށް ދިޔަ ދުވަސްކޮޅުގެ ތެރޭގައި ސަރުކާރުން ބޭނުންވި ބޮޑެތި ކަންކަން އޮތީ ކުރެވިފައެވެ. އެގޮތުން ބިދޭސީންނަށް ރާއްޖެއިން ބިން މިލްކުކުރެވޭ ގޮތަށް ގާނޫނުއަސާސީއަށް އިސްލާހު ގެނައުމާއި، ރައީސުލްޖުމްހޫރިއްޔާއާއި ނާއިބުރައީސްގެ އުމުރު ބަދަލުކުރުމަށް ގާނޫނުއަސާސީއަށް އިސްލާހު ގެނައުމާއި، ނާއިބުރައީސްގެ މަގާމުން ޑރ. މުހައްމަދު ޖަމީލް އަހުމަދު ވަކިކޮށް އެމަގާމަށް މިހާރު ޖަލުގައި ހުންނެވި އަހުމަދު އަދީބު ގެނައީ އެމްޑީޕީގެ ވެސް ވޯޓާއެކު ގައެވެ.\nއެހިސާބުން ވާހަކަތަކުގައި މަރުތަޅު އެޅިފައި އޮތުމަށްފަހު ސަރުކާރުން މިވަނީ އަލުން މަޝްވަރާ ފެށުމަށް ނިންމައި އެކަން އިއުލާންކޮށްފައެވެ. ސަރުކާރާއެކު މަޝްވަރާ ކުރުމަށް ޕީޕީއެމް، އެމްޑީއޭ، އެމްޑީޕީ، ޖުމްހޫރީ ޕާޓީ، އަދާލަތު ޕާޓީ އަދި ޑީއާރުޕީއަށް ވަނީ ދައުވަތު ފޮނުވާފައެވެ. މަޝްވަރާތަކުގައި ބައިވެރިވުމަށް ކޮމަންވެލްތާއި ޔޫރަޕިއަން ޔޫނިއަން ފަދަ ބައިނަލްއަގުވާމީ ޖަމާއަތްތަކަށް ވެސް ވަނީ ދައުވަތު ދީފައެވެ.\nޕާޓީތަކުން ބައިވެރިވާނެ ބޭފުޅުންނާއި މަޝްވަރާކުރަން ބޭނުންވާ ކަންކަން ހުށަހެޅުމަށް ވަނީ އަންގާފައެވެ. ފުރަތަމަ ދުވަހުން ފެށިގެން ވެސް އެމްޑީޕީން ބުނަމުންދަނީ މަޝްވަރާ ކުރެވޭނީ ސިޔާސީ ލީޑަރުން މިނިވަންކުރުމުން ކަމަށެވެ. އެގޮތުން ކުރީގެ ރައީސް މުހައްމަދު ނަޝީދު ދޫކޮށްލުމަށް އަންނަނީ ގޮވާލަމުންނެވެ. 13 އަހަރުގެ ޖަލު ހުކުމެއްގައި ހުންނެވި ނަޝީދު މިވަގުތު ހުންނެވީ ބޭސްފަރުވާއަށް ފޮނުވުމުން އިނގިރޭސިވިލާތުގައެވެ.\nއަދާލަތު ޕާޓީގެ ރައީސް ޝައިޚް އިމްރާން އަބްދުﷲ ޓެރަރިޒަމްގެ ކުށުގައި 12 އަހަރަށް ޖަލަށް ލުމަށް ހުކުމް ކުރީ ޕާޓީތަކަށް މަޝްވަރާއަށް ދައުވަތު ފޮނުވި ދުވަހާ ޖެހިގެން އައި ދުވަހުގެ ރެއެވެ. ސިޔާސީ ލީޑަރުން ދޫކޮށްލުމުން ނޫނީ މަޝްވަރާއަށް ނުދެވޭނެ ކަމަށް އަދާލަތު ޕާޓީން ވެސް ބުނެއެވެ. ނަމަވެސް ރައީސުލްޖުމްހޫރިއްޔާ ވިދާޅުވެފައިވަނީ މަޝްވަރާއަށް ދާންވީ ކުށްވެރިން ދޫކޮށްލައި އެމީހުންގެ ހައްގުތައް ހޯދައިދޭން ނޫން ކަމަށެވެ. އޭގެ ބަދަލުގައި މަޝްވަރާ ކުރަންވީ ރައްޔިތުންގެ ތަރައްގީއަށް ބޭނުންވާ ކަންކަމާ މެދު ކަމަށެވެ.\nމަޝްވަރާތަކުގައި ސަރުކާރު ތަމްސީލުކުރައްވާނީ ފިޝަރީޒް މިނިސްޓަރު ޑރ. މުހައްމަދު ޝައިނީއާއި، ޔޫތު މިނިސްޓަރު އަހުމަދު ޒުހޫރާއި، ޑިފެންސް މިނިސްޓަރު އާދަމް ޝަރީފް އުމަރު ކަމަށް ވަނީ ކަނޑައަޅާފައެވެ. ޕާޓީތަކުން މިހާތަނަށް މަންދޫބުން ކަނޑައަޅާފައިވަނީ ޕީޕީއެމާއި، އެމްޑީއޭއާއި، ޑީއާރުޕީން އެކަންޏެވެ. ޕީޕީއެމުން ކަނޑައަޅާފައިވަނީ އެޕާޓީގެ ނާއިބުރައީސް އަބްދުއްރަހީމް އަބްދުﷲ އާއި، ޕާލަމަންޓްރީ ގުރޫޕްގެ ލީޑަރު އަހުމަދު ނިހާން ހުސައިން މަނިކެވެ. ޑީއާރުޕީން ކަނޑައަޅާފައިވަނީ ޕާޓީގެ ލީޑަރު މުހައްމަދު ނަޝީދު (ކާނަލް) އާއި، ކައުންސިލް މެމްބަރު ޑރ. ހާމިދު ރަޝީދެވެ. އެމްޑީއޭއިން ކަނޑައަޅާފައިވަނީ އެޕާޓީގެ ލީޑަރު އަހުމަދު ސިޔާމް މުހައްމަދާއި، ދެ ނާއިބު ލީޑަރުން ކަމުގައިވާ އަހުމަދު އާމިރާއި، އަލީ މައުރޫފެވެ. ޖުމްހޫރީ ޕާޓީން ބުނަނީ މަޝްވަރާތަކުގައި ބައިވެރިވާނެ ކަމަށާއި ވަރަށް އަވަހަށް މަންދޫބުން ކަނޑައަޅާނެ ކަމަށެވެ.\nސަރުކާރުން މިހާރު ވަނީ މާޗު މަހުގެ ދެވަނަ ދުވަހު މަޝްވަރާ ފެށުމަށް ނިންމާފައިވާކަން ވެސް އިއުލާންކޮށްފައެވެ. އަދި އިދިކޮޅު އެމްޑީޕީއާއި އަދާލަތު ޕާޓީން ވެސް މަޝްވަރާތަކުގައި ބައިވެރިވުމަށް ނިންމައި ލިޔުމުން އެކަން އަންގާފައިވާ ކަމަށް ސަރުކާރުން ބުނެފައި ވެއެވެ. ނަމަވެސް އެދެ ޕާޓީން ބުނެފައިވަނީ މަޝްވަރާތަކުގައި ބައިވެރިވާން ނުނިންމާ ކަމަށާއި އެފަދަ އެއްވެސް ލިޔެކިޔުމެއް ވެސް ހުށަހަޅާފައި ނުވާނެ ކަމަށެވެ. ދެޕާޓީން އަދިވެސް ތިބީ ސިޔާސީ ލީޑަރުން ދޫކޮށްގެން ނޫނީ މަޝްވަރާއަށް ނުދާން ނިންމި ނިންމުމުގެ މަތީގައި ކަމަށް އެޕާޓީތަކުން ބުނެއެވެ. ނަމަވެސް ސަރުކާރުން ބުނަނީ މަޝްވަރާ ފެށުމުގެ ކުރިން ޝަރުތުތަކެއް ކުރިމަތިކުރުމަކީ ބަލައިގަނެވޭނެ ކަމެއް ނޫން ކަމަށެވެ.\nމިއީ ސަރުކާރުން ސިޔާސީ ޕާޓީތަކާ އެކު މަޝްވަރާ ކުރަން އިއުލާން ކުރުމުން މިހާތަނަށް ކަންކަން ހިނގާފައިވާ ގޮތެވެ. މަޝްވަރާއަށް ދާން ސަރުކާރުން ނިންމީ ރާއްޖޭގެ ސިޔާސީ މަސްރަހު ފިނިކުރުމަށާއި ގައުމުގެ ކުރިއެރުމަށް ހުރިހާ ފަރާތްތަކެއް ބައިވެރިވެގެން މަޝްވަރާ ކުރުމަށް ބޭރުގެ ފަރާތްތަކުން ގޮވާލަމުން އަންނަނިކޮށެވެ. ސީމެގުގެ އެޖެންޑާގައި ރާއްޖެ ނުހިމެނި ނަމަވެސް އިސްލާހު ކުރަން ސަރުކާރަށް ހުށަހެޅި ކަންކަމުގެ ތެރޭގައި ވެސް ސަރުކާރުން އިސްނަގައިގެން މަޝްވަރާތައް ފެށުން ހިމެނެއެވެ. ނަމަވެސް ސަރުކާރާއި އިދިކޮޅު ޕާޓީތަކުގެ ވާހަކަ ހުރި ގޮތުން މަޝްވަރާއަށް އަމަލީ ސިފައެއް އަތުވެދާނެތޯ މިއީ ސުވާލެކެވެ.


މައިލޯ ކިޑްސް ފުޓްބޯލް ފިއެސްޓާ 2017 ފުވައްމުލަކުގައި ފެށިގެން ކުރިޔަށް ދަނީ | Fuvahmulahcity\nމިފަހަރުގެ ފިއެސްޓާގައި ފުވައްމުލަކުގެ3ޕްރައިމަރީ ސްކޫލް ކަމަށްވާ އެމްޖޭއެމް، ހޭޒް އަދި އެފްއެސް ގެ އިތުރުން އައިޑިއަލް ޕްރީ ސްކޫލާއި ކެންގަރޫ ކިޑްސް- ފުވައްމުލައް، ޕްރީސްކޫލް ވެސް ބައިވެރިވެއެވެ. ކުޑަކުދިންގެ ފުޓުބޯޅައިގެ މި ފިއެސްޓާގެ ކުޅުން ނިންމުމަށް ހަމަޖެހިފައި ވަނީ އަންނަ ހޮނިހިރު ދުވަހު ހަވީރުއެވެ.\nޕްރީސްކޫލް ކްލާސްތަކުގެ އިތުރުން މިފިއެސްޓާގައި ބައިވެރި ކުރަނީ ގްރޭޑް 1،2އަދި3ގެ އަންހެން އަދި ފިރިހެން ދަރިވަރުންނެވެ. ޕްރީ ސްކޫލުން ބައިވެރި ކުރަނީ ހަމައެކަނި ފިރިހެން ދަރިވަރުންނެވެ. ޕްރީ ސްކޫލުގެ ކޮންމެ ކްލާހަކުން 1 ޓީމު އަދި ގްރޭޑް ކްލާސްތަކުގެ ކޮންމެ ސްކޫލެއްގެ ގްރޭޑަކުން2ޓީމު ބައިވެރިކުރެއެވެ.\nބެލެނި ވެރިންނާއި ސްކޫލްތަކުން މިފަދަ ފިއެސްޓާތަކުގެ އަސްލު މަގުސަދު އޮޅުވާނުލުމަކީ މުހިންމު ކަމެކެއެވ. އެހެނީ މިފަދަ ފިއެސްޓާ ތަކަކީ ވާދަވެރި ކުޅިވަރު މުބާރާތްތަކެއް ނޫނެވެ. ގިނަ އަދަދެއްގެ ކުދިންނަށް އުފަލާއި މަޖަލުގައި ކުޅުމުގެ ފުރުސަތު ހޯދައިދިނުމުގެ މަގުސަދުގައި ކުރިޔަށް ގެންދެވެ ހަރަކާތްތަކެކެވެ.\nމޯލްޑިވްސް ސޮކަރ ވެޓަރަން އިން އިންތިޒާމުކޮށްގެން ބާއްވާ ކުދަކުދިންގެ ފުޓުބޯޅައިގެ މި އީދަކީ ގިނަ އަދަދެއްގެ ދަރިވަރުން އިންތަޒާރުކުރަމުްނ އަންނަ ކުޅިވަރުގެ ޢީދެކެވެ. 2015 ވަނަ އަހަރުން ފެށިެގްނ ފުވައމުލަކާއި މާލޭގެ އިތުރުްނ ރާއްޖޭގެ ބޮޑެތި ރަށްތަކުގެއި ކުރިޔަށް ގެންދާ މި ފިއެސްޓާއަށް އާއްމުންނާއި ބެލެނި ވެރިްނގެ ވެސް ބޮޑު ތަރުޙީބެއް ލިބެއެވެ.\nމިފިއެސްޓަރ އަށް ފުވައްމުލަކުގެ ކުދަކުދިން ވަރަށ ްބޯޑު އުއްމީދެއް ކޮންމެ އަހަރަކު ވެސް ކުރެއެވެ. އަދި މިހަރަކާތަށް ފުވައްމުލަކުގެ ހުރިހާފަރާތްތަކުން ވެސް ވަރަށް ފުރިހަމ އެއްބާރުލުމެއް ދެއެވެ. އެއިގެ ނަތީޖާއެއްގެ ގޮތުން މޯލްޑިވްސް ސޮކަރ ވެޓަރަންސް އިން ވެސް ވަނީ އެމީހުންގެ މިހަރަކާތް ފެށި ފަހުން ކޮންމެ އަހަރަކު ވެސް ފުވައްމުލަކުގައި މިހަރަކާތް ކުރިޔަށް ގެންދެއެވެ.\n← ބުޗާ ކަޕް: ފުވައްމުލަކު ޒުވާނުންގެ ރޫޙު (ދިގުވާނޑު) ޓީމާއި މިސްކިތްމަގު އ.ގ. މެޗު ގޯލެއް ނުޖެހި ވީއެއްވަރު\nއައިފޯން 8 ޕްލަސް ފަޅައިގެންދާ މައްސަލައެއް ފެންމަތިވެއްޖެ →


India Pakistan Border Kairy Dhin Suicide Hamala Eh Gai 45 Meehun Maruvejje - Vaguthu\nއިންޑިޔާ ޕާކިސްތާނު ބޯޑަރު ކައިރީގައި ދިން ޖާނުން ފިދާވުމުގެ ހަމަލާގައި 45 މީހުން މަރުވެއްޖެ\n3 އަހަރު ކުރިން ( ނޮވެމްބަރު 2, 2014 )\nވަގަހް ބޯޑަރުގައި ޕާކިސްތާނާ ވީ ފަޅި ބަލަހައްޓާ ސިފައިން - ފޮޓޯ: ބީބީސީ\nއިންޑިޔާއާއި ޕާކިސްތާނާ ދެމެދު އޮންނަ ރަސްމީ ބޯޑަރުގެ ކައިރީގައި މިއަދު ދެވުނު ޖާނުން ފިދާވުމުގެ ހަމަލާއެއްގައި 45 މީހުން މަރުވެ، 70 އަށް ވުރެ ގިނަ މީހުން ޒަޚަމް ވެއްޖެއެވެ.\nމި ހަމަލާ ދެވިފައި ވަނީ، ވަގާހް ބޯޑަރުގެ، ޕާކިސްތާނާ ވީ ފަޅިންނެވެ.\nޕަންޖާބު ޕްރޮވިންސްގެ އިސް އޮފިޝަލެއް ވިދާޅުވި ގޮތުން، މި ހަމަލާގައި، ބޯޑަރު ބަލަހައްޓާ ސިފައިންގެ ތިން މީހަކު ވަނީ މަރުވެފައެވެ.\nކޮންމެ ދުވަހަކުވެސް، އިރުއޮއްސޭ ވަގުތު، ވަގާހް ބޯޑަރުގައި ދިދަ ތިރިކުރުމުގެ ރަސްމިއްޔާތު ބެލުމަށް ގިނަ ބަޔަކު އެއްވެއެވެ. ފުލުހުން ބުނާ ގޮތުން، އެސަރަހައްދަށް އެއްވެ ތިބި މީހުންގެ ގިނަ ބަޔަކަށް އަނިޔާއާއި ޒަޚަމްތަކެއް ލިބުނު އިރު، އޭގެ ތެރެއިން 15 މީހުންނަށް ވަނީ ވަރަށް ބޮޑެތި ޒަޚަމްތަކެއް ލިބިފައެވެ.\nޕަންޖާބުގެ ފުލުހުންގެ އިސް ބޭފުޅަކު ވިދާޅުވީ، މި ހާދިސާ ހިނގީ، ވަގާހް ބޯޑަރުގެ ދިދަ ތިރިކުރުމުގެ ރަސްމިއްޔާތަށް ފަހު، އެހިސާބުގައި ހުރި ރެސްޓޯރަންޓެއް ކައިރިއަށް ގޮސް މީހަކު އޭނާގެ ގައިގައި ހަރުކޮށްފައި ހުރި ގޮވާ ޒާތުގެ ތަކެތި ގޮއްވާލުމުގެ ސަބަބުން ކަމަށެވެ.\nއިންޑިޔާގެ ސެކިއުރިޓީ އޮފިޝަލެއް ވިދާޅުވީ، މި ހާދިސާގެ ސަބަބުން، ވަގާހް ބޯޑަރުގެ އިންޑިޔާއާ ވީ ފަޅިއަށް އެއްވެސް ކަހަލަ ގެއްލުމެއް ލިބިފައި ނުވާ ކަމަށެވެ.\nމި ސަރަހައްދަކީ، ދެޤައުމުގެ ދެމެދުގައި ކުރެވޭ ވިޔަފާރިތައް ކުރުމަށް އޮންނަ މައި މަގެވެ. އަދި ބޯޑަރުގައި ދިދަ ނެގުމާއި ދިދަ ތިރިކުރުމަށް އޮންނަ ރަސްމިއްޔާތު ބެލުމަށްޓަކައި ގިނަ ބަޔަކު އެސަރަހައްދަށް އެއްވާ އިރު، އާދީއްތަ ދުވަހުގައި އެސަރަހައްދަށް އެއްވާ މީހުންގެ އަދަދި ވަކިން ޚާއްސަކޮށް އިތުރުވެއެވެ.\nނޮވެމްބަރު 3, 2014 - 09:41\nބޮންގޮއްވި ހައްދުފަހަނައެޅި ދީނީކަލޭގެ ހިތުން އެއްބުރުން ތިދެވުނީ ސުވަރުގެޔައް އުތަ؟ ސޮރީ، ތިދެވުނީ ޒައްގޫމު ބޯން ނަރަކައައް. މަށައް ފެންނަނީ ތިކަހަލަ ހުރިހާ ހައްދުފަހަނައަޅާފަ ތިބިއެންމެން އެއްތަނެއްގައި ތިބެފަ، އެއްފަހަރާ ބޮމެއް ގޮއްވާލައިގެން އެއްބުރުން ސުވަރުގެ ދާން. އޭރުން ފުރެންޑުންކޮޅާ އެކީ އެތަނައް ދެވޭނެއެއްނު އުތަ.\n28 މިނެޓް ކުރިން 1\n54 މިނެޓް ކުރިން 1\nވަކި ދީނަކާ ނުވަތަ ވަކި ޤައުމަކާ ޓެރަރިޒަމް ނުގުޅުވަން- އިންޑިޔާ\n2 ހަފްތާ ކުރިން 1\nފައިނަލް މެޗުގައި ޕާކިސްތާނަށް ސަޕޯޓް ކުރި އިންޑިއާގެ 15 މީހަކު ހައްޔަރުކޮށްފި\n5 މަސް ކުރިން 1\nހުކުރުދުވަހުން ފެށިގެން އިންޑިއާގެ އުފެއްދުންތައް ޕާކިސްތާނުގައި ބްރޮޑްކާސްޓް ކުރުން މަނާ ކޮށްފި\n1 އަހަރު ކުރިން 5\nއިންޑިޔާގެ ބައެއް ސްޓޭޓުތަކުގެ ސަލާމަތީ ފިޔަވަޅުތައް ވަރުގަދަކޮށްފި\n1 އަހަރު ކުރިން 1


Vazeefaage Furusathu (Examiner)\nވަޒީފާގެ ފުރުސަތު (އެގްޒަމިނަރ)\n11 އޮކްޓޯބަރ 20213months ago\nމި އިދާރާގެ ނަންބަރު (IUL)426-CB/426/2021/342 (21 ސެޕްޓެންބަރު 2021) އިޢުލާނަށް އެއްވެސް ފަރާތަކުން ކުރިމަތިލާފައިނުވާތީ މި އިޢުލާން ބާޠިލުކޮށް އަލުން އިޢުލާންކުރީމެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 އޮކްޓޫބަރު 17 ވާ އާދިއްތަ ދުވަހުގެ 13:00 ގެ ކުރިން، އައްޑޫސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nނޯޓް: އައްޑޫސިޓީ މޮނިޓަރިންގ ހާލަތުގައި އޮތުމާއި ގުޅިގެން އެޕްލިކޭޝަން ފޯމް ބަލައިގަތުމަށް ހަމަޖެހިފައިވަނީ ހަމައެކަނި އީމެއިލް މެދުވެރިކޮށެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2021 އޮކްޓޫބަރު 19 އާއި 2021 އޮކްޓޫބަރު 28 އާ ދެމެދުގައެވެ. އިންޓަރވިއު ބޭއްވޭނެ ތަނާއި ގަޑި ފަހުން އެންގޭނެއެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުތު ހަމަވާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން ޕޮއިންޓް ލިބޭ ފަރާތްތައް ޝޯޓްލިސްޓް ކުރެވޭނެއެވެ.\n04 ރަބީޢުލްއައްވަލް 1443\nޕަބްލިޝް ކުރި ތާރީޚް: 11-10-2021\nސުންގަޑި: 2021-10-17 13:00:00


ރާއްޖެއިސްލާމް | ޞައްޙަ ޢަޤީދާ -1\nޞައްޙަ ޢަޤީދާ -1\nއެޑްމިން 28 ޖޫން 2011\nއަޞްލު ލިޔުއްވީ: ސަމާޙަތުއްޝައިޚް ޢަބްދުލްޢަޒީޒް ބުނު ޢަބްދުﷲ ބުނު ބާޒް (ރަޙިމަހުﷲ)\nالحمد لله وحده ، والصلاة والسلام على من لا نبي بعده وعلى اله وصحبه ، أما بعده :\n”ޞައްޙަ ޢަޤީދާ“ އަކީ އިސްލާމްދީނުގެ އަޞްލެވެ. އަދި މިއްލަތުގެ ބިންގަލެވެ. ވީމާ އަޅުގަނޑު ގަސްތުކުރަނީ މިދަރުސްގެ މައުޟޫޢަކީ ޞައްޙަ ޢަޤީދާކަމުގައި ހެދުމަށެވެ.\nކީރިތި ޤުރުއާނާއި މޫރިތި ސުންނަތުގެ ޝަރުޢީ ދަލީލުތަކުން އެނގިބަޔާންވާ ގޮތުގައި ޢަމަލާ ބަސް ޞައްޙަވުމާ ޤަބޫލުވުން ހުރީ ޞައްޙަ ޢަޤީދާއެއްގެ ދަށުން ކުރެވިއްޖެނަމައެވެ. ފަހެ ޢަޤީދާ ޞައްޙަކަމުގައި ނުވާނަމަ އޭގެދަށުންކުރެވޭ އެންމެހާ ޢަމަލާއި ބަހެއް ބާޠިލުވާހުއްޓެވެ. ﷲ تبارك وتعالى ގެ ވަޙީ ބަސްފުޅުގައިވެއެވެ. ] وَمَن يَكْفُرْ بِالْإِيمَانِ فَقَدْ حَبِطَ عَمَلُهُ وَهُوَ فِي الْآخِرَةِ مِنَ الْخَاسِرِينَ [ (المائدة: 5) މާނައީ: އީމާންވުމަށްފަހު ކާފިރުވެއްޖެ މީހާގެ ޢަމަލުތައް ހަމަކަށަވަރުން ބާޠިލުވެއްޖެއެވެ.\nއަދިވެސް ވަޙީކުރައްވާފައިވެއެވެ. ] وَلَقَدْ أُوحِيَ إِلَيْكَ وَإِلَى الَّذِينَ مِن قَبْلِكَ لَئِنْ أَشْرَكْتَ لَيَحْبَطَنَّ عَمَلُكَ وَلَتَكُونَنَّ مِنَ الْخَاسِرِينَ [ (الزمر: 65) މާނައީ: ”އަދި ހަމަކަށަވަރުން ކަލޭގެފާނަށާއި ކަލޭގެފާނުގެ ކުރީގެ ރަސޫލުންނާއި ނަބީންނަށް ވަޙީކުރެވިފައިވެއެވެ. ކަލޭގެފާނުވެސް ޝަރީކުކޮށްފިނަމަ ހަމަކަށަވަރުން ކަލޭގެފާނުގެ ޢަމަލުތައް ބާޠިލުވާހުއްޓެވެ. އަދި ކަލޭގެފާނުންވެސް ވާހުށީ ގެއްލި ހަލާކުވީ މީހުންގެ ތެރެއިންނެވެ.” ޤުރުއާނުގައިވާ މިމާނައިގެ އާޔަތްތައް ވަރަށް ގިނައެވެ.\nހަމަކަށަވަރުން ބަޔާންވެގެންވާ ﷲ ގެ ފޮތާއި ޞަލަވާތާއި ސަލާމްލެއްވި ރަސޫލުލްއަމީނުގެ ސުންނަތް ދަލީލުކުރާ ގޮތުގައި ޞައްޙަ ޢަޤީދާ ޚުލާޞާވެގެންވަނީ: ﷲ އަށް އީމާންވުމާއި، އެކަލާނގެ މަލާއިކަތުންނާއި، އެކަލާނގެ ފޮތްތަކާއި، އެކަލާނގެ ރަސޫލުންނާއި، އާޚިރަތްދުވަހާއި، ޤަދަރުގެ ހެޔޮމިންވަރާއި ނުބައިމިންވަރަށް އީމާންވުމުގެ މައްޗަށެވެ. މިހަކަންތަކަކީ ޞައްޙަ ޢަޤީދާގެ އަޞްލެވެ. ﷲ ގެ މާތް ފޮތް ބާވައިލައްވައި މުޙައްމަދު ޞައްލަﷲ ޢަލައިހި ވަސައްލަމަ ނަބީކަމާއިގެން ފޮނުއްވުނީ މިކަންކަމާއިގެންނެވެ. އަދި އީމާންވުން ވާޖިބުވެގެންވާ ޣައިބުގެ އެންމެހާ ކަންތައްތަކާއި ﷲ އާއި ރަސޫލާ ޚަބަރުދެއްވާފައިވާ އެންމެހައި ކަންތައްތަކަކީ މިއަޞްލުގެ ގޮފިތަކެވެ. މި ހަ އަޞްލުގެ ދަލީލުތައް ކީރިތިޤުރުއާނާއި ސުންނަތުގައި ވަރަށް ގިނައެވެ.\nﷲ ގެ ވަޙީ ބަސްފުޅުގައިވެއެވެ. ] لَيْسَ الْبِرَّ أَن تُوَلُّوا وُجُوهَكُمْ قِبَلَ الْمَشْرِقِ وَالْمَغْرِبِ وَلَـٰكِنَّ الْبِرَّ مَنْ آمَنَ بِاللَّـهِ وَالْيَوْمِ الْآخِرِ وَالْمَلَائِكَةِ وَالْكِتَابِ وَالنَّبِيِّينَ [ (البقرة 177) މާނައީ: ހެޔޮކަމަކީ އިރުމަތީފަރާތަށާއި ހުޅަނގުފަރާތަށް ތިޔަބައިމީހުންގެ މޫނުތައް އެނބުރުމެއްނޫނެވެ. އަދި ކިއެއްތަ! (ޙަޤީޤަތުގައި) ހެޔޮކަމަކީ ﷲ އަށާއި، އާޚިރަތްދުވަހަށާއި، މަލާއިކަތުންނަށާއި، ފޮތްތަކަށާއި، ނަބީބޭކަލުންނަށް އީމާންވުމެވެ.\nއަދިވެސް ﷲ ސުބުޙާނަހޫ ވަތަޢާލާ، ވަޙީކުރެއްވިއެވެ. ] آمَنَ الرَّسُولُ بِمَا أُنزِلَ إِلَيْهِ مِن رَّبِّهِ وَالْمُؤْمِنُونَ ۚ كُلٌّ آمَنَ بِاللَّـهِ وَمَلَائِكَتِهِ وَكُتُبِهِ وَرُسُلِهِ لَا نُفَرِّقُ بَيْنَ أَحَدٍ مِّن رُّسُلِهِ ۚ [ (البقرة :285) މާނައީ: ރަސޫލާ އާއި މުއުމިނުން، އެކަލޭގެފާނުގެ ރައްބުގެ ޙަޟްރަތުން އެކަލޭގެފާނުންނަށް ބާވައިލެއްވި ތަކެއްޗަށް އީމާންވެއެވެ. އެ އެންމެން ﷲ އަށާއި އެކަލާނގެ މަލާއިކަތުންނާ އެކަލާނގެ ފޮތްތަކާ އެކަލާނގެ ރަސޫލުންނަށް އީމާންވެއެވެ. (އެމީހުން ބުނެއެވެ.) އަހަރަމެން އެކަލާނގެ ރަސޫލުންގެ މެދުގައި ތަފާތެއްނުކުރަމެވެ.\nއަދިވެސް އެކަލާނގެ ވަޙީކުރައްވާފައިވެއެވެ. ] يَا أَيُّهَا الَّذِينَ آمَنُوا آمِنُوا بِاللَّـهِ وَرَسُولِهِ وَالْكِتَابِ الَّذِي نَزَّلَ عَلَىٰ رَسُولِهِ وَالْكِتَابِ الَّذِي أَنزَلَ مِن قَبْلُ ۚ وَمَن يَكْفُرْ بِاللَّـهِ وَمَلَائِكَتِهِ وَكُتُبِهِ وَرُسُلِهِ وَالْيَوْمِ الْآخِرِ فَقَدْ ضَلَّ ضَلَالًا بَعِيدًا [ (النساء 136) މާނައީ: އޭ އީމާންވީ މީސްތަކުންނޭވެ! ﷲ އަށާއި އެކަލާނގެ ރަސޫލާ އާއި އަދި އެކަލާނގެ ރަސޫލާއަށް ބަވައިލެއްވި ފޮތާއި އޭގެ ކުރީގައި ބާވައިލެއްވި ފޮތަށް އީމާންވާށެވެ. އަދި ﷲ އަށާއި އެކަލާނގެ މަލާއިކަތުންނާއި އެކާލާނގެ ފޮތްތަކާއި އެކަލާނގެ ރަސޫލުންނާއި އާޚިރަތްދުވަހަށް ކާފަރުވެއްޖެމީހާ ފަހެ، ދުރުވެގެންވާ މަގުފުރެއްދުމަކުން މަގުފުރެދިއްޖެކަން ކަށަވަރެވެ.\nއަދިވެސް ﷲ ވަޙީ ކުރައްވާފައިވެއެވެ. ] أَلَمْ تَعْلَمْ أَنَّ اللَّـهَ يَعْلَمُ مَا فِي السَّمَاءِ وَالْأَرْضِ ۗ إِنَّ ذَٰلِكَ فِي كِتَابٍ ۚ إِنَّ ذَٰلِكَ عَلَى اللَّـهِ يَسِيرٌ [ (الحج 70) މާނައީ: ފަހެ ކަލޭގެފާނު ދެނެވަޑައިގެން ނުވަމުހެއްޔެވެ؟ ހަމަކަށަވަރުން އުޑާއި ބިމުގައި ވާހައި އެއްޗެއް، ﷲ ދެނެވޮޑިގެންވެއެވެ. ހަމަކަށަވަރުން އެތަކެތި ވަނީ ފޮތެއްގައެވެ. ހަމަކަށަވަރުން އެއީ ﷲ އަށް ފަސޭހަވެގެންވާ ކަމެކެވެ.\nދަންނައެވެ! މި ހަ ޢަޞްލުގެ މައްޗަށް ދަލީލުކުރާ ވަރަށް ގިނަ ޞައްޙަ ޙަދީޘްތައްވެސް ވެއެވެ. އޭގެ ތެރެއިން أمير المؤمنين عمر بن الخطاب رضي الله عنه ގެ އަރިހުން الإمام مسلم އެކަލޭގެފާނުގެ صحيح ގައި ރިވާކުރައްވާފައިވާ ޙަދީޘްވެއެވެ. އޭގައިވެއެވެ. جبريل عليه السلام އީމާންކަމާ ބެހޭގޮތުން ނަބީ صلي الله عليه وسلم އާއި ސުވާލުކުރެއްވުމުން އެކަލޭގެފާނު ޙަދީޘްކުރެއްވިއެވެ. (( أَنْ تُؤْمِنَ بِااللهِ وَمَلاَئِكَتِهِ وَكُتُبِهِ وَرُسُلِهِ وَلْيَوْمِ الْأَخِرِ وَتُؤْمِنَ بِالْقَدَرِ خَيْرِهِ وَشَرِّهِ)) މާނައީ: އީމާންކަމަކީ ﷲ އާއި އެކަލާނގެ މަލާއިކަތުންނާއި އެކަލާނގެ ފޮތްތަކާއި އެކަލާނގެ ރަސޫލުންނާއި އާޚިރަތްދުވަހާއި ޤަދަރުގެ ހެޔޮމިންވަރާއި ނުބައިމިންވަރަށް އީމާންވުމެވެ. މިޙަދީޘް ދެ ޝައިޚުން (އިމާމް އަލް ބުޚާރީ އާއި އިމާމް މުސްލިމް) އަބޫ ހުރައިރާ ރަޟިޔަﷲ ޢަންހުގެ އަރިހުން ރިވާކުރައްވާފައިވެއެވެ.\nﷲ ތަޢާލާގެ ޙައްޤުގައްޔާއި، އަލުން ދިރުއްވައި ދެވަނަ ފަހަރަށް ފޮނުއްވުމުގެ ކަންތައްތަކާއި، މިނޫންވެސް ޣައިބުގެ އެންމެހާ ކަންތަކާ ގުޅިގެން މުސްލިމެއްގެ މައްޗަށް އިޢުތިޤާދުކޮށް ކަށަވަރުކުރުން ވަޖިބުވާ ހުރިހާކަމެއް އަންނާނީ މި ހަ އަޞްލުންނެވެ.\nރާއްޖެއިސްލާމް © 2017


ދެން އެތަނުން އަހުރެންގެ ޤައުމަށް ދަތުރު ފެށީމެވެ. ދަތުރުކުރަމުން އައިސް ރަށުގެ ގެތަކާއި ފާރުތައް ފެންނަ ހިސާބަށް އާދެވުނުތަނާ ކުއްލިއަކަށް އަހަރެންގެ ނިތްކުރީން ބައްތިއެއް ފަދައިން ގަދަ އަލިކަމެއް ފާޅުވެއްޖެއެވެ. އަހުރެން ﷲ އަށް ދެންނެވީމެވެ. [އިލާހީ! މި އަލިކަން މިއަޅާގެ މޫނު ފިޔަވައި އެހެން ތަނެއްގައި ލައްވައިފާނދޭވެ! އެހެންނޫނީ ޤައުމުގެ މީހުންނަށް މިއަޅާގެ މޫނު ފެންނުމުން "ތިޔައީ ކާބަފައިންގެ ދީން ދޫކޮލުމުގެ ސަޒާއޭ! އަލިކަމެއް ނޫނޭ!" ބުނެފާނެއެވެ.] އަހަރެން މިހެން ދުޢާކުރުމާއެކު އެއަލިކަން އަހަރެންގެ ނިތްކުރިން އަަހަރެންގެ ލޮންސީގެ ކޮޅަށް ބަދަލުވެއްޖެއެވެ. ލޮންސީގެ ކޮޅުގައި ބައްތިއެއް ދިއްލާފައިވާހެން ހީވާކަހަލައެވެ. ދެން ފަރުބަދަ މަތީން ފައިބައިގެން އަހަރެންގެ ޤައުމުގެ ކައިރިއަށް އައުމުން އެންމެ ފުރަތަމަވެސް އަހަރެންނާ ބައްދަލުކުރުމަށް އައީ އަހުރެންގެ މުސްކުޅި ބައްޕައެވެ. އަހުރެން ބައްޕައަށް ދެންނެވީމެވެ. [ލޯބިވާ ބައްޕާއެވެ! އަޅުގަނޑާ ދުރުގައި ހުންނަވާށެވެ! އަޅުގަނޑުމެން ދެމީހުންގެ މެދުގައި މިހާރު އެއްވެސް ތިމާގެ ކަމެއް ނުވެއެވެ.]\nޠުފައިލް ވިދާޅުވެފައިވެއެވެ. ތިމަން މެދުކެނޑުމެއްނެތި ދައުސް ވަންހައިގެ މީހުންނަށް ދީނަށް ގޮވައިލުންމަތީ ދެމިހުރީމެވެ. އެންމެފަހުން ރަސޫލުﷲ ޞައްލަﷲ ޢަލައިހި ވަސައްލަމަ މަދީނާއަށް ހިޖުރަކުރައްވައިފިއެވެ. އަދި ބަދުރާއި، އުޙުދާއި، ޚަންދަޤު ހަނގުރާމަ ފަދަ ބިރުވެރި ނުރައްކާތެރި ހަނގުރާމަތަކާއި އެކަލޭގެފާނު ކުރިމަތިލައްވަން ޖެހިވަޑައިގެންނެވިއެވެ. އެހާ ހިސާބުން އަހަރެންވެސް މާތް ނަބިއްޔާ ޞައްލާﷲ ޢަލައިހި ވަސައްލަމަގެ އަރިހަށް މަދީނާއަށް ހިޖުރަކޮށްފީމެވެ. އެދަތުރުގައި އަހުރެންނާއެކު ދައުސް ވަންހައިގެ ގާތްގަނޑަކަށް އަށްޑިހަ ގޭގެ މީހުން ބައިވެރިވިއެވެ. އެ އެންމެންނަކީވެސް މުސްލިމުންނެވެ. އަދި އެމީހުންގެ އިސްލާމްކަމުގެ ޙާލަތު ނުހަނު ރަގަޅުވެގެންވެއެވެ. ރަސޫލުﷲ ޞައްލަﷲ އަލައިހި ވަސައްލަމަ އަށް އަހަރަމެން ފެނިވަޑައިގަތުމުން ވަރަށް ބޮޑަށް އުފާކުރެއްވިއެވެ. އަދި އެހެނިހެން މުސްލިމުންނާއެކު ޚައިބަރުގެ ޣަނީމާއިން އަހަރަމެންނަށްވެސް ބައި އެޅުއްވިއެވެ. އަހަރަމެން ދެންނެވީމެވެ. [އޭ ﷲ ގެ ރަސޫލާއެވެ! ކޮންމެ ހަނގުރާމައެއްގައިވެސް ލަޝްކަރުގެ ކަނާތްފަރާތުގައި އަޅުގަނޑުމެން ބައިތިއްބަވާށެވެ. އަދި ލަފްޡު "މަބްރޫރު" އެއީ އަޅުގަނޑުމެންގެ ޝިޢާރުކަމުގައި ހަމަޖައްސަވައި ދެއްވާށެވެ.] (ނުނިމޭ)\nޠުފައިލް ރަޟިޔަﷲ އަންހު، ބަޔާންކުރައްވާފައިވެއެވެ. އެއަށްފަހު ރަސޫލުﷲ ޞައްލަﷲ ޢަލައި ވަސައްލަމަގެ އަރިހުގައި ތިމަން ހުރީމެވެ. އެންމެފަހުން ﷲ ތަޢާލާގެ އޯގާވަންތަކަމާއި ފަޟްލަވަންތަކަމުން މައްކާ ފަތަޙަވެއްޖެއެވެ. ތިމަން ދެންނެވީމެވެ. [އޭ ﷲ ގެ ރަސޫލާއެވެ! އެންމެ ރަގަޅުގޮތަކީ عمرو بن حممة ގެ ބުދު "ޛުލްކިފްލައިން" މުގުރައިލައި އަންދައިލުމަށްޓަކައި ކަލޭގެފާނު އެތަނަށް އަޅުގަނޑު ފޮނުއްވުމެވެ.] ދެންފަހެ މާތް ނަބިއްޔާ ޞައްލަﷲ ޢަލައިހި ވަސައްލަމަ، އެތަނަށް ދިޔުމުގެ ހުއްދަ އަހަރެންނަށް ދެއްވިއެވެ. އަހަރެން، އަހަރެންގެ ޤައުމުގެ ޖަމާޢަތެއްގެ މީހުނާއިގެން އެބުދު ހުރި ތަނަށް ދަތުރު ފެށީމެވެ. އަހަރެންނާއި އަހަރެންގެ އެކުވެރީނަށް އެތަނަށް ދެވުމާއެކު އެބުދު އަންދައިލުމަށް ގަސްތުކުރި ހިނދު، އެހިސާބުގެ އަންހެނުންނާއި ފިރިހެނުންނާއި ކުޑަކުދީންތައް އަހަރަމެންގެ ކައިރިއަށް ޖަމާވިއެވެ. އެހުރިހާ އެންމެންވެސް އިންތިޒާރު ކުރަމުން ދިޔައީ އަހަރަމެން އެބުދަށް ކިތަންމެ ކުޑަކުޑަ ގެއްލުމެއްދިނަސް އުޑުން އަހަރަމެންގެ ގަޔަށް އަލިފާން ފައިބައި އަހަރަމެން އަންދައިލާނެ ވަގުތަކަށެވެ. އެހުރިހާ ޖާހިލުންގެ ކުރިމަތީގައި އަހަރެން ކުރިއަށް ނުކުމެ އެބުދުގައި އަލިފާން ރޯކޮށްލީމެވެ. އޭރު އަހުރެންގެ ދޫމަތީގައިވަނީ މިޅެންބައިތެވެ. ތަރުޖަމާ:- (އޭ ޛުލްކިފްލައިން އެވެ! އަހަރެންނީ ކަލެއަށް އަޅުކަންކުރާ މީހެއްނޫނީމެވެ. އަހަރަމެން އުފަންވެފައި ވަނީ ކަލޭ އުފަންވުމުގެ މާކުރީންނެވެ. މިއަދު އަހަރެން، ކަލޭގެ ހިތުގައި އަލިފާން ރޯކުރަމެވެ.) ބަލަބަލައި ތިއްބާ އަލިފާންގަނޑު އޭގެ ކާނާއަކަށް އެބުދު ހަދައިލިއެވެ. އަދި މާގިނައިރުތަކެއްނުވެ އަޅިފުންޏަކަށް ބަދަލުވެއްޖެއެވެ. އެބުދު ފަނާވެ ނެތިދިޔުމާއެކު ކުފުރާއި ޝިރުކުގެ ބިންގާވެސް ފުނޑުފުނޑުވެގެން ހިނގައްޖެއެވެ. އަދި މުޅި ޤަބީލާ އިސްލާމްދީން ޤަބޫލުކޮށްފިއެވެ. އަދި އެބައިމީހުންގެ އިސްލާމްކަމުގެ ފުރިހަމަކަން ސާބިތުވެސް ކޮށްދިނެވެ.\nޠުފައިލް ބުނު ޢަމްރުއްދައުސީ ރަޟިޔަﷲ ޢަންހު، އެންމެ ފަހުވަގުތާ ޖެހެންދެންވެސް ކީރިތި ރަސޫލާ ޞައްލަﷲ ޢަލައިހި ވަސައްލަމަގެ އަރިހުގައި ސާބިތުވެ ހުންނެވިއެވެ. މާތް ނަބިއްޔާ ޞައްލަﷲ ޢަލައިހި ވަސައްލަމަ، ސުވަރުގެވަޑައިގަތުމުން މުސްލިމުންގެ ޚަލީފާއަކަށް އަބޫބަކްރުއްޞިއްދީޤު ރަޟިޔަﷲ ޢަންހު ޢައްޔަނުކުރެވުމުން، މާތް ނަބިއްޔާ ޞައްލަﷲ ޢަލައިހި ވަސައްލަމަގެ ޚަލީފާގެ އަރިހަށް ޠުފައިލް ރަޟިޔަﷲ ޢަންހު ޙާޟިރުވެވަޑައިގެންނެވިއެވެ. އަދި ޔަޤީންކަން ދެއްވިއެވެ. [ތިމަންގެ ނަފްސާއި ތިމަންގެ ކަނޑިއާއި ތިމަންގެ ދަރިފުޅު ކަލޭގެފާނަށް އެހީތެރިވެ ނަޞްރުދިނުމަށްޓަކައި ވަޤުފްވެގެންވެއެވެ.]\nދެންފަހެ ކުފުރާ އިލްޙާދުގެ އަލިފާންގަނޑު ރޯވެ ހުޅުފަޅައިގެން ގޮސް، މުރުތައްދުވެ އިސްލާމްދީނުން ބޭރުވެގަތް މީހުންނާ ދެކޮޅަށް ހަނގުރާމަ ފެށުނު ހިނދު، މުސައިލަމަތުލް ކައްޛާބާއި ދެކޮޅަށް ހަނގުރާމައަށް ނުކުތް އިސްލާމީ ލަޝްކަރުގެ އެންމެ ކުރީސަފުގައި ޠުފައިލް ބުން ޢަމްރުއް ދަޥްސީ ރަޟިޔަﷲ ޢަންހު ހުންނެވިއެވެ. އޭރު އެކަލޭގެފާނުގެ އަރިހުގައި އެކަލޭގެފާނުގެ ދަރިކަލުން ޢަމްރު ވެސް ހުންނެވިއެވެ.\nއިސްލާމީ ލަޝްކަރު ޔަމާމާ އާއި ދިމާއަށް ދަތުރުކުރަމުން ދިޔަ މަގުމަތީގައި އެއްރެއަކު އެކަލޭގެފާނަށް ހުވަފެނެއް ފެނިވަޑައިގަތެވެ. ފަތިހު ތެދުވެވަޑައިގެން އެކުވެރީންނަށް ވިދާޅުވިއެވެ. [ރޭގައި އަހުރެންނަށް ހުވަފެނެއް ފެނިއްޖެއެވެ. އެހުވަފެނުގެ ތަޢުބީރު އޮޅުންފިލުވަން އަހަރެން ބޭނުމެވެ.]\nއެކުވެރީން ދެންނެވިއެވެ. [ކަލޭގެފާނަށް ހުވަފެނުގައި ފެނުނީ ކޮންއެއްޗެއްތޯއެވެ؟]\nވިދާޅުވިއެވެ. [އަހަރެންނަށް ހުވަފެނުގައި ފެނުނީ އަހަރެންގެ ބޯ ބޭލޭތަނެވެ. އަދި ދޫންޏެއް އަހަރެންގެ އަގައިން ނުކުމެ، އުދުހިގެން ދިޔަ ތަނެވެ. އަދި އަންހެނަކު އޭނާގެ ބަނޑު ތެރެއަށް އަހަރެން ލީތަނެވެ. އަދި އަހަރެންގެ ދަރި ޢަމްރު ވެސް އަހަރެންގެ ފަހަތުން ވަރަށް ބާރަށް ދުވަމުން އަންނަ މަންޒަރު އަހަރެންނަށް ފެނުނެވެ. އެކަމަކު އަހަރެންނާ، އޭނާ އާއި ދެމެދަށް ކޮންމެވެސް އެއްޗެއް ހުރަސްއަޅައެވެ.]\nހުރިހާ އެކުވެރީން ދެންނެވިއެވެ. [ތިޔައީ ރަގަޅު ހުވަފެނެކެވެ.]\nއެކަލޭގެފާނު ވިދާޅުވިއެވެ. [ﷲ ގަންދީ ބުނަމެވެ! އަހަރެން މި ހުވަފެނުގެ ތަޢުބީރެއް ކޮށްފީމެވެ. ބޯ ބޭލުމުގެ މުރާދަކީ އަހަރެންގެ ބޯ ބުރިކޮށްލެވޭނެއެވެ. އަހަރެންގެ އަގައިން ނުކުމެ، އުދުހިގެން ދިޔަ ދޫނީގެ މާނައަކީ އަހަރެންގެ ފުރާނަ ހަށިގަނޑުން ނުކުމެގެން ދާނެއެވެ. އަދި އެމީހެއްގެ ބަނޑުގައި ތިމަން ފޮރުވި އަންހެނަކީ ބިމެވެ. އެތާނގައި ވަޅެއް ކޮނެވި އެވަޅުގައި އަހަރެން ވަޅުލެވޭނެއެވެ. އަހަރެންގެ އުއްމީދަކީ މިހަނގުރާމައިގައި ޝަހީދެއްގެ ދަރަޖަ އަހަރެންނަށް މިންވަރުކޮށްދެއްވުމެވެ. ދެންއޮތީ އަހަރެންގެ ދަރިފުޅު އަހަރެންގެ ފަހަތުން ދުވެފައި އައުމެވެ. އޭގެ މުރާދަކީ އޭނާވެސް އަހަރެން ފަދައިން ޝަހީދުވުމަށް އެދިއެދި ހުންނާނެއެވެ. އެކަންތައް އަހުރެންނަށް ޙާޞިލްވާނެއެވެ. ނަމަވެސް އޭނާއަށް އެކަންތައް ޙާޞިލްވާނީ އަހަރެންނަށް ފަހުގައި ﷲ ތަޢާލާ މިންވަރުކުރެއްވި ދުވަހަކުންނެވެ.]\nޔަމާމާގެ ހަނގުރާމައިގައި ޤަދަރު އުފުލިގެންވާ ޞަޙާބީ ޠުފައިލް ބިން ޢަމްރުއް ދައުސީ ރަޟިޔަﷲ ޢަންހު ނުހަނު ވަރުގަދަ ހިތްވަރަކާއި ފަންވަރެއް ދެއްކެވިއެވެ. ހަނގުރާމަ ކުރައްވަމުން ތަފާތު އުނދަގޫތައް އުފުއްލަވަމުން ވަޑައިގެން އެންމެފަހުން ޝަހީދުވެވަޑައިގެން ބިންމައްޗަށް ވެއްޓިވަޑައިގެންނެވިއެވެ. އެކަލޭގެފާނުގެ ދަރިކަލުން ޢަމްރޫ ވެސް މެދުކެނޑުމެއްނެތި ދުޝްމަނުންނާއި ހަނގުރާމަކުރައްވަމުން ގެންދެވިއެވެ. އެކަލޭގެފާނުގެ މުޅި ހަށިގަނޑުގައި ވަނީ ފުން ޒަޚަމްތަކެވެ. އަދި އެކަލޭގެފާނު މަދީނާއަށް އެނބުރި ވަޑައިގަތީ އެކަލޭގެފާނުގެ ބައްޕާފުޅާއި އެކަލޭގެފާނުގެ ބުރިވެފައިވާ އަތްޕުޅު ޔަމާމާގެ ބިމަށް ދޫކުރައްވައިފައެވެ .\nޢުމަރު ބުނުލް ޚައްޠާބު ރަޟިޔަﷲ ޢަންހުގެ ޚިލާފަތުގެ ދުވަސްވަރު، އެއްފަހަރަކު ޠުފައިލްގެ ދަރިކަލުން ޢަމްރު ރަޟިޔަﷲ ޢަންހު، ޚަލީފާގެ އަރިހަށް އެކަލޭގެފާނާއި ބައްދަލުކޮށްލެއްވުމަށްޓަކައި ވަޑައިގެންނެވިއެވެ. އެވަގުތު ޢުމަރުގެފާނުގެ އަރިހުގައި އިތުރު އެހެން މީހުންވެސް ތިއްބެވެ. އަމީރުލް މުއުމިނީން އެހުރިހާ މީހުންނަށް ކެއުމުގައި ބައިވެރިވުމަށް ދަޢުވަތުދެއްވައި ސުފުރާ ފަތުރައިލެއްވިއެވެ. ނަމަވެސް ޢަމްރޫ ބިން ޠުފައިލް ފަހަތަށް ޖެހިވަޑައިގެން އެއްފަރާތެއްގައި އިންނެވިއެވެ. ޢުމަރު ރަޟިޔަﷲ ޢަންހު ސުވާލުކުރެއްވިއެވެ. [ކަލޭގެފާނު ކެއުމުގައި ބައިވެރިވެވަޑައިނުގެންނަވަނީ ކީއްވެތޯއެވެ؟ އަނެއްކާ ކަލޭގެފާނުގެ ބުރިވެފައިވާ އަތްޕުޅުގެ ސަބަބުން ލަދުވެތިވެ ވަޑައިގަންނަވަނީތޯއެވެ؟]\nޢަމްރު ޖަވާބުދެއްވިއެވެ. [އަމީރުލް މުއުމިނީން ތިޔަ ވިދާޅުވީ ރަގަޅަށެވެ.]\nޢުމަރު ރަޟިޔަﷲ ޢަންހު ވިދާޅުވިއެވެ. [ﷲ ގަންދީ ބުނަމެވެ! ކަލޭގެފާނުގެ ތިޔަ ބުރިވެފައިވާ އަތްޕުޅު ކާތަށީގެ ތެރެއަށް ނުލައްވާހައި ހިނދަކު ތިމަން ކާއެއްޗެއްގައި އަތްނުލާހުށީމެވެ. ﷲ ގަންދީބުނަމެވެ! މިބައިމީހުންގެ ތެރެއިން ކަލޭގެފާނު ފިޔަވައި އެހެން އެއްވެސް މީހަކަށް އޭނާއަށްވުރެ ކުރީން އޭނާގެ ހަށިގަނޑުގެ ބައެއް ސުވަރުގެއަށް ދިޔުމުގެ ޝަރަފު ލިބިފައެއްނުވެއެވެ.] (ޔަޢުނީ- އެކަލޭގެފާނުގެ ބުރިވެފައިވާ އަތްޕުޅު އެކަލޭގެފާނަށްވުރެ ކުރީން ސުވަރުގެއަށް ވާޞިލުވެއްޖެއެވެ.)\nޢަމްރު ބިން ޠުފައިލް، އެކަލޭގެފާނުގެ ބައްޕާފުޅާއި ވަކިވެވަޑައިގަތް ވަގުތާ ހަމައިން ޝަހީދުވުމުގެ ހުވަފެންފުޅު ދެކެވަޑައިގަންނަވަމުން ގެންދެވިއެވެ. އެންމެ ފަހުން ޔަރުމޫކް ހަނގުރާމަ އެކަލޭގެފާނުގެ އެހުވަފެންފުޅު ފުރިހަމަކޮށްދިނެވެ. އެހެނިހެން މުޖާހިދުންނާއެކު ޖިހާދުގެ މައިދާނަށް އެކަލޭގެފާނު ފައިބައިވަޑައިގެންނެވިއެވެ. އަދި ދުޝްމަނުންނާ ހަނގުރާމަކުރައްވަމުން ވަޑައިގެން އެކަލޭގެފާނުގެ ބައްޕާފުޅު އުއްމީދުކުރެއްވި ފަދައިން ޝަހީދުވެވަޑައިގެންނެވިއެވެ .\nﷲ ސުބުޙާނަހޫ ވަތަޢާލާގެ ރަޙްމަތާއި ފުއްސެވުން ޠުފައިލް ބުނު ޢަމްރުއްދައުސީގެ މައްޗަށް ލައްވާށިއެވެ! އެކަލޭގެފާނު ﷲ ގެ މަގުގައި ޝަހީދުވެވަޑައިގެންނެވިއެވެ. އަދި ޝަހީދެއްގެ ބައްޕައެއްކަމުއި ވުމުގެ ޝަރަފުވެސް އެކަލޭގެފާނަށް ލިބިވަޑައިގެންނެވިއެވެ. (ނިމުނީ)


Rohingya Muslimun Myanmar ah Fonuvaalan Ehbasvumeggai Soi Koffi\nހާލުގައި ޖެހިފައިވާ ރޮހިންޔާގެ މީހުންތަކެއް---\n23 ނޮވެންބަރ 20170ކޮމެންޓް\nރޮހިންޔާ މުސްލިމުން މިޔަންމާއަށް ފޮނުވާލަން އެއްބަސްވުމެއްގައި ސޮއިކޮށްފި\nމިޔަންމާގެ އަސްކަރިއްޔާއިން ހިންގި ހަނގުރާމައިގެ ޖަރީމާތަކަށް ފިލުމަށް ރެފިއުޖީންގެ ގޮތުގައި ބަންގުލަދޭޝަށް ވަން ރޮހިންޔާ މުސްލިމުން އަނބުރާ މިޔަންމާއަށް ގެންދިއުމާ ބެހޭ އެއްބަސްވުމެއްގައި ބަންގުލަދޭޝާއި މިޔަންމާއިން ސޮއިކޮށްފިއެވެ.\nމިޔަންމާގައި ރޮހިންޔާ މުސްލިމުންނަށް ސަލާމަތާ ރައްކާތެރިކަން ކަށަވަރުނުވާ ކަމަށް ބުނެ ބައެއް ޖަމާއަތްތަކުން ކަންބޮޑުވުން ފާލު ކުރަމުން ދަނިކޮށް ބަންގުލަދޭޝްއިން ސޮއި ކުރި އެ އެއްބަސްވުމުގެ ތަފުސީލުތަކެއް އަދި ހާމައެއް ނުކުރެއެވެ.\nބަންގުލަދޭޝްގެ ފޮރިން މިނިސްޓްރީން ބުނި ގޮތުގައި ދެ މަހެއްހާ ދުވަހުގެ ތެރޭގައި ރޮހިންޔާ މީހުންނަށް އެނބުރި މިޔަންމާއަށް ދެވޭނެއެވެ.\nމިދިޔަ އޮގަސްޓު މަހު މިޔަންމާގެ އަސްކަރިއްޔާއިން ރޮހިންޔާ މުސްލިމުންނާ ދެކޮޅަށް ޖަރީމާތަކެއް ފަށާފައިވަނީ ފުލުހުންތަކަކަށް ހަމަލާ ދިން މައްސަލައެއްގައެވެ. މުސްލިމުންގެ މިސްކިތްތަކާއި ގެތައް އަންދާލާފައިވާ އިރު އެތައް ބަޔަކު މަރާ މުސްލިމު އެތައް އަންހެނުންނެއްގެ އިއްފަތްތެރިކަން ފޭރިގެންފައިވެއެވެ.\nއަސްކަރިއްޔާގެ އެ ޖަރީމާތަކަށް ފިލުމަށް 600000 އެއްހާ މީހުންވަނީ ބޯޑަރު ހުރަސްކޮށް ބަންގުލަދޭޝަށް ވަދެފައެވެ.\nމިޔަންމާ ރޮހިންޔާ މުސްލިމުން


މިމަހުގެ 10 ވަނަ ދުވަހު ބޭއްވި ލޯކަލް ކައުންސިލް އިންތިޚާބުގެ ނަތީޖާ ޝީޓުތަކަށް ބަލާއިރު، މާލޭގެ 18 ގޮނޑީގެ ތެރެއިން5ގޮނޑިވަނީ މިޕާޓީން ކާމިޔާބު ކުރިކަން ކަށަވަރުވެފައެވެ. އަދި އައްޑޫ ސިޓީގެ 12 ގޮނޑީގެ ތެރެއިން6ގޮނޑިވަނީ މިޕާޓީ ކާމިޔާބުކޮށްފައެވެ.\nމާލެއާއި އައްޑޫ ސިޓީ އިން މިޕާޓީން ކާމިޔާބު ކުރި ގޮނޑިތަކުގެ އިތުރުން، މާލޭގެ އެހެން5ދާއިރާއެއްގެ ނަތީޖާ ޝީޓާއި އައްޑޫ ސިޓީގެ4ދާއިރާއެއްގެ ނަތީޖާ ޝީޓުތަކަށް ބަލާއިރު އެދާއިރާތަކުގައި އެންމެ ކުރީގައި ތިބި ކެނޑިޑޭޓުންނާއި މިޕާޓީގެ ކެންޑިޑޭޓުންނާ ދެމެދު ހުރި ފަރަގަކީ 40 އަކަށް ވޯޓަށްވުރެ ކުޑަ ފަރަގެކެވެ. މިދެންނެވި ކޮންމެ ދާއިރާއެއްގައި މިހާތަނަށް އަދި ނުގުނާ 50-60 ވޯޓު ކަރުދާސް ރާއްޖޭގެ އެކި ރަށްރަށުގައާއި ޖަލުތަކުގައި ހުރިކަން ފާހަގަކުރެވެއެވެ. އަދި މިއިން ކޮންމެ ދާއިރާއެއްގައި ބާޠިލު ވޯޓުގެ ގޮތުގައި 50-90 ވޯޓުކަރުދާސް ހިމެނިފައިވާކަންވެސް ފާހަގަކުރެވެއެވެ.\nއެހެންކަމުން، މިޕާޓީން މިގެންދަނީ އެ ވޯޓުފޮށިތަކުގެ ފުރިހަމަ ނަތީޖާ ދެނެގަތުމުގެ މަސައްކަތް ކުރަމުންނެވެ. އަދި އިސްވެ ދެންނެވި ކަންކަން އެހެން ހުރުމުން މިޕާޓީއަށް މިހާތަނަށް ކަށަވަރުވެފައިވާ ގޮނޑިތަކުގެ އިތުރުން މާލެ އާއި އައްޑޫ ސިޓީގެ އިތުރު ގޮނޑި ލިބުމުގެ ފުރުޞަތު އޮތްކަން ފާހަގަކޮށް މިވާހަކަ އާންމުކޮށް ދެންނެވީމެވެ.


ފަސްޓްފްލޯރއާއި ސެކަންޑްފްލޯރއާއި، ތާރޑްފްލޯރގެ ޝީޓުތަކުގެ ކޮންކްރީޓްތައް ފެޅި ހަލާކުވެފައިވާ ތަންތަން މަރާމާތުކޮށްދޭނެ ފަރާތެއް ހޯދަން\nޕްރޮކިއުމަންޓް ރިފަރެންސް ނަންބަރު\nޕްރޮޕޯޒަލް ހުށަހެޅުމުގެ ދަޢުވަތު:\nމި ކޯޕަރޭޝަންގެ ރޭޑިއޯ ބިލްޑިންގ އޮފީސް ޢިމާރާތުގެ ފަސްޓްފްލޯރއާއި، ސެކަންޑްފްލޯރއާއި، ތާރޑް ފްލޯރގެ ޝީޓުތަކުގެ ކޮންކްރީޓްތައް ފެޅި ހަލާކުވެފައިވާ ތަންތަން، އަމިއްލަތަކެތީގައި މަރާމާތުކޮށްދޭނެ ފަރާތެއް ހޯދަން ބޭނުންވެއެވެ.\nވީމާ، މި މަސައްކަތް ކޮށްދިނުމަށް ޝައުޤުވެރިވާ ފަރާތްތަކުން 16 އޮކްޓޫބަރު 2014 ބުރާސްފަތި ދުވަހުގެ 2:00 އަށް އެމް.ބީ.ސީ. ހެޑްއޮފީސް (ރޭޑިއޯ ބިލްޑިންގ) އަށް ހާޒިރުވެ މަޢުލޫމާތު ސާފުކުރެއްވުމަށްފަހު، 21 އޮކްޓޫބަރު 2014 އަންގާރަ ދުވަހުގެ 2:00 އަށް އެމް.ބީ.ސީ. ހެޑްއޮފީސް (ރޭޑިއޯ ބިލްޑިންގ) އަށް ހާޒިރުވެ އަގު ހުށަހެޅުއްވުން އެދެމެވެ. އަގު ހުށަހަޅުއްވާއިރު މިކޯޕަރޭޝަނުން ދޭ މަޢުލޫމާތު ކަރުދާހުގައިވާ ހުރިހާ މަޢުލޫމާތެއް ފުރިހަމަކޮށް ހުށަހަޅުއްވަންވާނެއެވެ.